
Pentru Lucas şi Pearl 


Imposibil. 
O veche înjurătură din limba elfă 


Un băiat obişnuit 


Chiar acum veţi citi adevărata poveste a lui Moş Crăciun. 

Da. Moş Crăciun. 

V-aţi putea întreba cum de ştiu eu adevărata poveste a lui Moş 
Crăciun, aşa că o să vă spun că n-ar trebui să puneţi la îndoială 
asemenea lucruri. Cel puţin, nu chiar de la începutul unei cărți. În 
primul rând, nu-i politicos. Tot ceea ce trebuie să înțelegeţi este că eu 
chiar ştiu povestea lui Moş Crăciun, fiindcă altfel de ce aş scrie-o? 

Poate că voi nu îi spuneţi Moş Crăciun. 

Poate-i spuneţi altfel. 

Moşu' sau Moş Gerilă sau Santa Claus sau Sinterklaas sau Kris 
Kringle sau Pelznickel sau Papa Noël sau Burtosul Ăla Ciudat Care 
Vorbeşte cu Renii Şi-Mi Dă Mie Cadouri. Sau poate că i-aţi inventat 
voi un nume, doar al vostru, aşa, să vă distraţi. Însă, dacă aţi fi elf, i- 
aţi spune mereu Moş Crăciun. Spiriduşii sunt cei care au început să-i 
spună Santa Claus şi să răspândească numele ăsta doar ca să creeze 
confuzie, neastâmpăraţi cum sunt ei. 

Însă, indiferent cum i-aţi spune, important e că ştiţi despre cine-i 
vorba şi asta e tot ce contează. 

Vă vine să credeţi că a fost o vreme când nimeni nu ştia despre el? 
O vreme când el era doar un băieţel obişnuit, pe nume Nikolas, care 
trăia într-un ţinut îndepărtat, undeva prin Finlanda, şi care nu se 
folosea deloc de magie, ci doar credea în ea şi-atâta tot? Un băiat care 
ştia foarte puţine despre lume, în afară de gustul supei de ciuperci, de 
vântul aspru al nordului şi de poveştile care i se spuneau. Şi care avea 
o singură jucărie: o păpuşă făcută dintr-un nap. 

Dar viaţa lui Nikolas avea să se schimbe, într-un fel pe care nici el 
nu şi l-ar fi imaginat vreodată. Aveau să i se întâmple nişte lucruri. 

Lucruri bune. 

Şi lucruri rele. 

Lucruri imposibile. 

Dar dacă sunteţi vreunul dintre cei care cred că anumite lucruri sunt 
imposibile, atunci ar trebui să puneţi imediat deoparte cartea asta. 
Mai mult ca sigur că nu e pentru voi. 

Fiindcă această carte este plină de lucruri imposibile. 


Încă mai citiţi cartea asta? 
Bine. (Elfii ar fi mândri.) 
Atunci haideţi să începem 


Fiul unui tăietor de lemne 


Aşadar, Nikolas era un băiat fericit. 

Adică, de fapt, nu era. 

V-ar fi zis că e fericit, dacă l-aţi fi întrebat, şi cu siguranţă că încerca 
să fie fericit, dar uneori să fii fericit e o treabă destul de complicată. 
Bănuiesc că vreau să spun că Nikolas era un băiat care credea în 
fericire, în acelaşi fel în care credea în elfi, în troli şi-n spiriduşi, dar, 
de fapt, nu văzuse niciodată cu ochii lui un elf, un trol sau un spiriduş 
şi, tot aşa, nici fericirea adevărată nu o cunoscuse. Cel puţin, nu vreme 
îndelungată. Nu era ceva aşa de uşor de obţinut. De pildă, de Crăciun. 

Iată lista cu toate cadourile primite de Nikolas. În toată viaţa lui. 


1. O sanie de lemn. 
2. O păpuşă cioplită dintr-un nap. 


Asta-i tot. 

Adevărul e că Nikolas avea o viaţă grea. Dar se descurca admirabil. 

Nu avea fraţi sau surori cu care să se joace, iar oraşul cel mai 
apropiat - Kristiinankaupunki (Kris-tii-nan-kau-punki) — era la mare 
depărtare. Să ajungi acolo dura chiar mai mult decât să-i pronunţi 
numele. Şi oricum, nici în Kristiinankaupunki nu era mare lucru de 
făcut, în afară de mersul la biserică sau uitatul în vitrina magazinului 
de jucării. 

— Tată! Uite! Un ren de lemn! zicea Nikolas oftând cu nasul lipit de 
vitrina acelui magazin cu jucării. 

Sau: 

— Uite! Un elf de jucărie! 

Sau 

— Uite! O păpuşă rege, de pluş! 

Iar o dată chiar a întrebat: 

— Îmi iei şi mie una? 

A ridicat privirea spre chipul tatălui. O față lungă şi îngustă, cu 
sprâncene groase şi dese şi-o piele mai dură decât a unor vechi pantofi 
purtaţi prin ploaie. 

— Ştii cât costă? l-a întrebat Joel, tatăl său. 

— Nu, a zis Nikolas. 

Iar atunci tatăl său a ridicat mâna stângă, cu degetele desfăcute. Nu 
avea decât patru degete şi jumătate la mâna stângă, din cauza unui 
accident cu un topor. Un accident cumplit. Cu mult sânge. Şi probabil 
că n-ar trebui să zăbovim prea mult asupra lui din moment ce asta 
este o poveste de Crăciun. 


— Patru ruble şi jumătate? 

Tatăl lui părea supărat. 

— Nu. Nu. Cinci. Cinci ruble. Iar cinci ruble pentru un elf de jucărie 
e prea mult. Ai putea să-ţi iei o căsuţă cu banii ăştia. 

— Dar, tati, eu am crezut că o căsuţă costă o sută de ruble, nu-i aşa? 

— Nu fă pe isteţul, Nikolas. 

— Dar parcă tu mi-ai zis să mă străduiesc să fiu isteţ. 

— Nu şi acum, a spus tatăl lui. Şi, oricum, ce ţi-ar trebui ţie un elf 
de jucărie, când ai păpuşa aceea din nap pe care ţi-a făcut-o mama ta? 
Nu poţi să zici şi tu că napul este un elf? 

— Ba da, tati, desigur, a răspuns Nikolas, fiindcă nu voia să-şi 
supere tatăl. 

— Nu-ţi face griji, fiule. O să muncesc din greu şi într-o bună zi o să 
fiu bogat, iar tu vei putea primi toate jucăriile pe care le vei dori şi 
vom avea şi-un cal adevărat, cu propria noastră trăsură, şi-o să 
mergem cu ea la oraş de parcă am fi un rege şi-un prinţ! 

— Să nu munceşti prea din greu, tati, a zis Nikolas. Uneori mai 
trebuie să ne şi jucăm. Iar eu chiar sunt fericit cu păpuşa mea din nap. 

Însă tatăl lui trebuia să muncească din greu. Tăia lemne cât era ziua 
de lungă, şi asta zi de zi. Muncea de cum se lumina până se întuneca. 

— Problema e că noi locuim în Finlanda, i-a explicat tatăl în ziua în 
care începe povestea noastră. 

— Păi nu locuieşte toată lumea în Finlanda? a întrebat Nikolas. 

Era dimineaţă. Se îndreptau spre pădure, trecând pe lângă vechea 
fântână de piatră la care nu se puteau uita niciodată. Pământul era 
presărat cu un strat fin de zăpadă. Joel avea un topor la spinare, iar 
lama lui scânteia în lumina soarelui rece al dimineţii. 

— Nu, a răspuns Joel. Unii oameni locuiesc în Suedia. Şi mai sunt şi 
vreo şapte oameni care locuiesc în Norvegia. Poate chiar opt. Lumea-i 
un loc mare. 

— Şi care e problema dacă locuieşti în Finlanda, tati? 

— Copacii. 

— Copacii? Dar credeam că-ţi plac copacii. De asta îi tai. 

— Da, dar copaci sunt peste tot. Aşa că nimeni nu plăteşte mare 
lucru pentru... 

Joel s-a oprit. S-a întors. 

— Ce s-a întâmplat, tati? 

— Mi s-a părut c-am auzit ceva. 

N-au văzut însă nimic, doar mesteceni şi pini, tufe de buruieni şi 
iarbă neagră. Pe o creangă stătea o pasăre mică, cu piept roşu. 

— Pesemne că n-a fost nimic, a zis Joel nu prea sigur. 

Joel s-a uitat în sus la un pin uriaş, apăsând cu palma pe scoarţa 
aspră. 

— Ăsta-i. 


A început să lovească cu toporul, iar Nikolas s-a apucat să caute 
ciuperci şi fructe de pădure. 

Nikolas nu avea decât o ciupercă în coş, când a zărit un animal în 
depărtare. Iubea animalele, dar de obicei vedea doar păsări, şoareci şi 
iepuri. Uneori mai zărea şi câte-un elan. 

Dar acum era ceva mai mare şi mai puternic. 

Un urs. Un urs brun uriaş, cam de trei ori mai mare ca Nikolas, 
stând pe picioarele din spate şi cu labele din faţă umplându-şi gura cu 
fructe de pădure. Lui Nikolas a început să-i bubuie inima de emoție. A 
hotărât să se uite mai de aproape. 

S-a apropiat în linişte. Acum era foarte aproape. 

ÎL ştiu pe ursul ăsta! 

Clipa înfiorătoare când şi-a dat seama că îl recunoaşte pe urs a fost 
şi cea în care a călcat pe o crenguţă care a trosnit. Ursul s-a întors şi s- 
a uitat ţintă spre el. 

Nikolas a simţit cum ceva îl apucă puternic de braţ. S-a întors şi l-a 
văzut pe tatăl său cum îl priveşte supărat. 

— Ce faci? a şuierat tatăl. O s-o păţeşti. 

Tatăl îl strângea aşa de tare, încât durea. Dar apoi i-a dat drumul. 

— Fii pădurea, i-a şoptit Joel. 

Îi spunea asta adesea, ori de câte ori plutea prin preajmă un pericol. 
Nikolas nu pricepuse niciodată ce anume însemna. A rămas nemişcat. 
Dar era prea târziu. 

Nikolas şi-a amintit de o întâmplare când avea şase ani şi era cu 
mama lui — mama lui cea veselă, care cânta şi era rumenă în obraji. Se 
duseseră să ia nişte apă de la fântână când văzuseră exact acelaşi urs. 
Mama îi spusese lui Nikolas să fugă înapoi în căsuţă, iar Nikolas 
fugise. Ea, nu. 

Nikolas şi-a privit tatăl cum apucă zdravăn toporul, dar se vedea că 
îi tremurau mâinile. L-a tras pe Nikolas înapoi, în spatele lui, în caz că 
ursul avea să atace. 

— Fugi, i-a zis tatăl. 

— Nu. Stau cu tine. 

Nu era clar dacă ursul avea să-i atace. Probabil că nu. Probabil că 
era prea bătrân şi obosit. Dar a răgit spre ei. 

Apoi, chiar în clipa aceea, s-a auzit un şuierat. Nikolas a simţit ceva 
vâjâindu-i pe lângă ureche ca o pană iute. Peste o clipă, o săgeată cu 
pene cenuşii a străpuns copacul chiar lângă capul ursului. Ursul s-a 
lăsat jos în patru labe şi s-a îndepărtat. 

Nikolas şi Joel s-au uitat în spatele lor, încercând să vadă cine 
trăsese, dar, în afară de pini, nu se vedea nimic. 

— Probabil c-a fost vânătorul, a zis Joel. 

Cu o săptămână înainte, găsiseră un elan rănit, care avea o săgeată 
de acelaşi fel, cu pene cenuşii, înfiptă în el. Nikolas îşi convinsese tatăl 


sa ajute bietul animal. Îl privise cum adunase zăpadă şi o apăsase în 
jurul rănii înainte să scoată săgeata. 

S-au tot uitat printre copaci. A trosnit o rămurică, dar n-au văzut 
nimic. 

— Bine, Crăciun, hai să mergem, a zis Joel. 

Lui Nikolas nu i se mai spusese aşa de mult timp. 

Cu mult timp în urmă, tatăl său obişnuia să glumească şi să se 
amuze în felul acesta. Le punea tuturor porecle. Mama lui Nikolas era 
„Cozonac”, deşi o chema Lilja, iar Nikolas era poreclit „Crăciun” 
fiindcă se născuse în ziua de Crăciun. Tatăl îi gravase porecla pe sania 
de lemn. 

— Cozonac, ia te uită la el, băieţelul nostru, Crăciun. 

Acum rareori i se mai spunea aşa. 

— Dar să nu te mai duci niciodată să tragi cu ochiul după urşi, 
bine? C-ai s-o păţeşti. Stai pe lângă mine. Eşti, totuşi, doar un băieţel. 

Un pic mai târziu, după ce a tăiat la copaci vreme de o oră, Joel s-a 
aşezat pe un ciot. 

— Te-aş putea ajuta, s-a oferit Nikolas. 

Tatăl său a ridicat mâna stângă. 

— Uite ce se întâmplă când copiii de unsprezece ani folosesc 
toporul. 

Aşa că Nikolas a rămas cu privirea în pământ, căutând ciuperci şi 
întrebându-se dacă o să fie vreodată amuzant să ai unsprezece ani. 


Căsuţa şi şoarecele 


Căsuţa în care locuiau Nikolas şi tatăl său era cea mai mica din 
toată Finlanda, cu excepţia unei singure alte căsuțe. 

Avea o singură cameră. Aşa că dormitorul era şi bucătărie, şi 
sufragerie, şi baie. 

De fapt, nu exista baie. Nu exista nici măcar toaletă. Toaleta nu era 
decât o gaură mare şi adâncă în pământ, afară. În casă erau două 
paturi cu saltele umplute cu paie şi pene. Sania era întotdeauna ţinută 
afară, dar Nikolas îşi ţinea întotdeauna păpuşa din nap lângă pat, ca 
să-i amintească de mama sa. 

Însă pe Nikolas nu-l deranjau toate acestea. Chiar nu conta cât de 
mică era o casă, dacă aveai o imaginaţie bogată. lar Nikolas îşi 
petrecea timpul visând cu ochii deschişi şi gândindu-se la lucruri 
magice, cum ar fi spiriduşii şi elfii. 

Cea mai frumoasă parte a zilei era pentru Nikolas ora de culcare, 
fiindcă atunci tatăl îi spunea o poveste. Un şoricel maro, pe care 
Nikolas îl botezase Miika, se strecura şi el în căsuţă la căldură, ca să 
asculte. 

Adevărul e că aşa-i plăcea lui Nikolas să creadă, că Miika asculta, 
dar, de fapt, şoricelul avea fantezii cu nişte brânză. Nişte fantezii 
complicate, fiindcă Miika era un şoarece de pădure, iar în pădurea 
asta nu erau nici vaci, nici capre, iar el nu văzuse şi nici nu mirosise 
vreodată brânză, darămite să guste. 

Însă, ca toţi şoarecii, Miika credea în existenţa brânzei şi ştia că 
dacă i s-ar ivi o asemenea ocazie, gustul i s-ar părea foarte, foarte bun. 

În tot cazul, Nikolas stătea întins acolo, fericit în pijamalele lui 
confortabile, şi asculta atent poveştile spuse de tatăl său. Joel părea 
mereu obosit. Avea cearcăne. Părea să i se adauge un cerc nou în jurul 
ochilor în fiecare an. La fel cum în trunchiurile copacilor se mai 
adaugă un inel. 

— Aşa, a zis tatăl lui în seara aceea. Ce poveste ai vrea să auzi astă- 
seară? 

— Aş vrea să-mi spui despre elfi. 

— Iarăşi? Dar asculţi doar poveşti despre elfi în fiecare seară, de 
când ai trei ani. 

— Te rog, tată. Aş vrea să îmi spui despre ei. 

Aşa că Joel i-a spus o poveste despre elfii din Nordul îndepărtat, 
care trăiau la poalele singurului munte din Finlanda, un munte tainic, 
de-a cărui existenţă unii oameni se şi îndoiau. Elfii locuiau într-un 
tărâm magic, un sat numit Elfhelm, acoperit de nea şi înconjurat de 
dealuri împădurite. 


— Şi ei chiar există? a întrebat Nikolas. 

— Da. Eu nu i-am văzut niciodată, i-a răspuns sincer tatăl, dar cred 
că există. Iar uneori a crede este la fel de important ca a şti. 

Nikolas era de acord cu asta, însă şoarecele Miika nu era, sau, mai 
bine zis, n-ar fi fost dacă ar fi înțeles. Dacă ar fi înţeles, ar fi zis: „Aş 
prefera mai degrabă să gust nişte brânză adevărată, decât să cred în 
existenţa ei şi-atât.” 

Însă pentru Nikolas era de ajuns. 

— Da, tată, ştiu că e la fel de important să crezi cum este să ştii. 
Cred că elfii sunt prietenoşi. Nu crezi? 

— Ba da, a zis Joel. Şi poartă haine foarte viu colorate. 

— Şi tu porţi haine colorate, tată! 

Asta aşa era, dar hainele lui Joel erau făcute din resturi de pânză pe 
care le primea pe gratis de la croitorul din oraş. Îşi făcuse singur nişte 
pantaloni din multe petice colorate şi o cămaşă verde şi — cea mai 
frumoasă din toate — o căciulă mare, roşie, pleoştită, cu o margine 
albă din blăniţă şi-un moţ pufos, tot alb, de bumbac. 

— A, da, dar hainele mele-s din ce în ce mai vechi şi ponosite. 
Hainele elfilor arată mereu de parcă ar fi noi-nouţe şi... 

Atunci tatăl s-a oprit. 

De afară se auzea ceva. 

Iar peste o clipă au răsunat trei ciocănituri puternice în uşă. 


Vânătorul 


Ciudat, a zis Joel. 

— Poate că-i mătuşa Carlotta, a zis Nikolas, dar sperând din suflet 
să nu fie mătuşa Carlotta. 

Joel s-a dus la uşă. N-a avut cine ştie cât de mers. Nu era decât un 
pas de făcut. A deschis uşa şi s-a ivit un bărbat. 

Un bărbat înalt, solid, lat în umeri, cu maxilare pătrate, cu părul ca 
nişte paie aurii. Avea ochi de-un albastru deschis, mirosea a fân şi 
părea puternic cât douăzeci de cai la un loc. Sau cât jumătate de urs. 
Părea suficient de puternic ca să ridice căsuţa de la pământ, dacă asta 
şi-ar fi dorit. Dar azi n-avea chef să ridice căsuțe de pe pământ. 

Tatăl şi fiul au recunoscut săgețile pe care le avea omul la spate, cu 
penele lor cenușii. 

— Tu eşti, a zis Joel. Vânătorul. 

Nikolas îşi putea da seama că tatăl său era impresionat. 

— Aşa e, a zis bărbatul. 

Până şi glasul lui părea să aibă muşchi. 

— Mă cheamă Anders. Era s-o cam păţiţi, mai devreme, cu ursul. 

— Da, îţi mulţumim. Intră, intră. Eu sunt Joel. Iar el e bunul meu 
fiu, Nikolas. 

Omul cel mare a remarcat şoarecele care şedea într-un colţ al 
camerei, mâncând o ciupercă. 

— Nu-mi place de tine, a zis Miika, uitându-se la pantofii mari ai 
bărbatului. Picioarele tale, sincer o spun, mă-ngrozesc. 

— Vrei sa bei ceva? a întrebat Joel cu sfială. Am nişte vin de mur 
pitic. 

— Da, a zis Anders, iar apoi l-a văzut pe Nikolas şi i-a zâmbit 
prietenos. Ar fi bun nişte vin. Văd că porţi căciula roşie şi-n casă, Joel. 

— Păi, da, îmi ţine de cald. 

Vin de mur pitic, şi-a repetat Nikolas în gând, în timp ce Joel a dat 
jos o sticlă care era ascunsă sus de tot pe bufet. Nici măcar nu ştia că 
tatăl lui are vin de mur pitic. 

Taţii sunt nişte adevărate mistere. 

— Am venit să te întreb dacă mă poţi ajuta cu ceva, a zis Anders. 

— Ia spune, a zis Joel, turnând vin în două cești. 

Anders a sorbit. Apoi a luat o duşcă. Şi-apoi a băut toată ceaşca. Şi-a 
şters gura cu mâna dreaptă, mare. 

— Vreau să faci ceva. Ceva pentru rege. 

Joel era uluit. 

— Regele Frederick? 

Apoi a râs. Pesemne că era umor negru vânătoresc. 


— Ha! Preţ de-o clipă chiar te-am crezut! Ce, păcatele mele, ar 
putea vrea un rege de la un umil tăietor de lemne ca mine? 

Joel a aşteptat să râdă şi Anders, dar a urmat doar o lungă tăcere. 

— Te-am urmărit toată ziua. Te pricepi la mânuitul toporului... 

Anders s-a oprit, văzându-l pe Nikolas cum şade în pat în capul 
oaselor ascultând cu ochi mari cea mai interesantă discuţie pe care o 
auzise vreodată. 

— Poate că ar trebui să vorbim între patru ochi, a continuat. 

Joel a dat din cap aşa de tare, încât moţul alb al căciulei i-a căzut în 
faţă. 

— Nikolas, nu te duci tu în cealaltă cameră? 

— Dar, tată, noi n-avem altă cameră. 

Tatăl lui a oftat. 

— A, da. Ai dreptate... Păi, i-a spus oaspetelui uriaş, poate c-ar 
trebui să mergem afară. E o noapte de vară destul de blândă. Dacă 
vrei, poţi împrumuta căciula mea. 

Anders a râs mult, zgomotos. 

— Cred c-o să supraviețuiesc fără ea! 


Astfel că bărbaţii s-au dus afară, iar Nikolas s-a întins în pat, 
străduindu-se să audă ce vorbeau. Asculta vocile şuşotind şi putea auzi 
cuvinte numai pe sărite. 

„bărbați... rege... ruble... Turku... demult... munte... arme... 
distanţă... bani... bani...” Banii au fost menţionaţi de câteva ori. Însă 
a auzit un cuvânt care l-a făcut să se ridice în fund. Un cuvânt magic. 
Poate cel mai magic cuvânt din câte există. „Elfi.” 

Nikolas l-a văzut pe Miika foindu-se pe la marginea podelei. S-a 
ridicat pe picioarele din spate, holbându-se la Nikolas de parcă era 
pregătit de conversaţie. Adică, atât de pregătit de conversaţie cât 
poate părea un şoarece. Deci nu cine ştie ce. 

— Brânză, a zis şoarecele în limba şoricească. 

— Am un presentiment rău în legătură cu asta, Miika. 

Miika a ridicat privirea spre fereastră, iar lui Nikolas i s-a părut că 
ochişorii mici şi negri păreau plini de îngrijorare, iar nasul îi zvâcnea 
agitat. 

— Iar dacă nu pot avea brânză, atunci o să mănânc arătarea asta de 
legumă veche şi împuţită. 

Miika s-a întors spre păpuşa din nap care se afla lângă patul lui 
Nikolas şi a luat o muşcătură. 

— Hei, ăsta-i un dar de Crăciun! a zis Nikolas. 

— Sunt şoarece. Nu-mi pasă mie de Crăciun. 

— Hei! a zis iarăşi Nikolas, dar era greu să te superi pe-un şoarece, 
aşa că l-a lăsat pe Miika să ronţăie în continuare urechea păpuşii din 
nap. 


Bărbaţii au stat multă vreme afară, în faţa ferestrei, şuşotind lucruri 
neînţelese şi bând vin de mur pitic, în timp ce Nikolas stătea întins în 
întuneric, îngrijorat, cu un presentiment rău apăsându-i în burtă. 

Şi Miika simţea o apăsare în burtă. Dar aşa ţi se întâmplă dacă 
mănânci nap crud. 

— Noapte bună, Miika. 

— Aş fi vrut să fi fost brânză, a zis Miika. 

Şi Nikolas a stat aşa, întins, cuprins de un gând îngrozitor. Gândul 
era: O să se întâmple ceva rău. 

Şi avea dreptate. 

Chiar aşa urma. 


Sania (şi alte veşti proaste) 


— Ascultă, fiule, trebuie să-ţi spun ceva, i-a zis tatăl când mâncau 
nişte pâine de secară veche la micul dejun. 

Acest fel de mâncare la micul dejun era pe locul al doilea în 
preferințele lui Nikolas (imediat după pâinea de secară care nu era 
veche). 

— Ce-i, tată? Ce ţi-a cerut Anders să faci? 

Joel a inspirat profund, de parcă ar fi trebuit să înoate prin 
următoarea propoziţie. 

— Mi s-a oferit de lucru, a zis. E vorba de o grămadă de bani. Ar 
putea fi rezolvarea tuturor problemelor noastre. Dar... 

Nikolas a aşteptat, ţinându-şi respiraţia. Şi apoi a căzut vestea. 

— Dar va trebui să plec. 

— Ce? 

— Nu te îngrijora. Nu pentru mult timp. Doar două luni. 

— Două luni? 

Joel s-a gândit un pic. 

— Cel mult trei. 

Părea să fie o eternitate. 

— Dar ce fel de muncă durează trei luni? 

— Este o expediţie. Un grup de bărbaţi se îndreaptă spre Nordul 
îndepărtat. Vor să găsească Elfhelm. 

Lui Nicholas abia de-i venea să creadă ce aude. Mintea îi vâjâia de 
entuziasm. El crezuse întotdeauna în elfi, dar nu-şi imaginase cu 
adevărat vreodată că oamenii chiar se pot duce să-i vadă. Elji. Elfi vii, 
în carne şi oase. 

— Satul elfilor? 

Tatăl a încuviinţat dând din cap. 

— Regele a zis că oferă o recompensă oricui găseşte dovada că satul 
elfilor există. Douăsprezece mii de ruble. Împărţit la şapte oameni, 
înseamnă peste trei mii de căciulă. 

— Nu cred că înseamnă atât, a zis Nikolas. 

— N-ar mai trebui să ne mai facem griji legate de bani niciodată! 

— Ooo! Pot să vin şi eu? Eu zăresc o ciupercă de la o milă distanţă 
chiar şi-n zăpadă. O să fiu foarte, foarte folositor. 

Faţa lungă şi tăbăcită a tatălui părea tristă. Pielea de sub ochi mai 
căpătase un inel. Sprâncenele i se depărtau ca nişte omizi care nu se 
mai iubesc. Până şi căciula roşie, murdară şi veche părea mai pleoştită 
şi mai tristă ca de obicei. 

— E prea periculos, a zis Joel, iar răsuflarea îi mirosea a mure acre. 
Şi nu mă refer doar la urşi... O să fie multe nopţi dormite afară, în 


frig. Finlanda este o ţară mare. O sută de mile la nord de aici, e un sat 
pe nume Seipăjărvi. Iar dincolo de el, doar câmpii îngheţate, lacuri şi 
câmpuri acoperite de nea. Până şi pădurile sunt îngheţate. Şi până 
când ajungi în Laponia, mâncarea - chiar şi ciupercile — va fi greu de 
găsit. lar de acolo expediţia devine şi mai anevoioasă. Şi tocmai de- 
asta nimeni n-a reuşit să ajungă până în Nordul îndepărtat. 

Ochii lui Nikolas s-au umplut de lacrimi, dar era hotărât să nu 
plângă. S-a uitat lung la mâna tatălui şi la jumătatea de deget lipsă. 

— Şi tu de unde ştii că o să ajungi? 

— Sunt încă şase bărbaţi. Bărbaţi puternici, zdraveni, din câte mi s- 
a spus. Avem şi noi o şansă, ca oricine. 

Tatăl i-a zâmbit aşa cum făcea el, încreţindu-şi ochii, şi a continuat: 

— O să merite. Îţi promit. O să facem mulţi bani din expediţia asta, 
ceea ce înseamnă că nu va mai trebui să mâncăm niciodată supă 
chioară de ciuperci şi pâine veche. 

Nikolas ştia că tatăl lui era trist şi nu voia să-l facă să se simtă şi 
mai rău. Şi ştia că trebuie să se arate curajos. 

— O să-mi fie dor de tine, tată... Dar înţeleg că trebuie să mergi. 

— Eşti un copil al pădurii, a zis Joel, cu glas tremurat. Ai un 
caracter puternic. Însă, ţine minte, să nu te apropii de pericol. Trebuie 
să-ți înfrânezi curiozitatea. Ai prea mult curaj... Mă voi întoarce până 
în septembrie, când se strică vremea. Şi vom mânca şi noi ca regele! 

Tatăl a ridicat o bucată de pâine de secară uscată, cu un aer 
dezgustat. 

— Cârnaţi, pâine proaspătă cu unt şi munţi de plăcintă cu afine. 

— Şi brânză? a întrebat Miika, însă nu l-a auzit nimeni. 

Plăcintă cu afine! Nikolas mai că a leşinat la aşa gând. Era atât de 
înfometat, încât doar ideea fructelor mov şi dulci prinse în foietajul 
care ţi se topeşte în gură părea raiul, nu alta. Gustase odată o afină şi 
fusese minunată, dar toată lumea ştia că dacă vrei ca un lucru să fie şi 
mai minunat, atunci îl pui într-o plăcintă. Însă apoi s-a întristat iarăşi 
şi i-a trecut ceva prin minte. Cu siguranţă Joel — care uneori se temea 
să-l scape pe Nikolas din ochi — nu avea să-l lase singur, de capul lui. 

— Cine o să aibă grijă de mine? 

— Nu te-ngrijora! a zis Joel. O să îi scriu soră-mii. O să aibă ea grijă 
de tine. 

Soră! O, nu. Asta era şi mai cumplit. Era destul de rău şi când 
trebuia să petreacă toată după-amiaza de Crăciun cu mătuşa Carlotta, 
dar să petreacă trei luni întregi cu ea! 

— Dar nu e nevoie. Pot să mă descurc singur. Sunt un copil al 
pădurii. Pot... 

Acum tatăl l-a întrerupt. 

— Nu. Este o lume periculoasă. Iar tu eşti încă un copil. Am văzut şi 
ieri. Mătuşa Carlotta este o femeie singură. E mult mai mare ca mine. 


Acum este, de fapt, o doamnă în vârstă. Are patruzeci şi doi de ani. 
Aproape nimeni nu mai trăieşte cât să apuce patruzeci şi doi de ani. O 
să fie drăguţ să aibă şi ea pe cineva în grijă. 

Tatăl şi-a privit fiul mult, înainte să-i dea şi ultima veste proastă. 

— Ah, şi va trebui să-ţi iau sania. Anders consideră că ne-ar putea fi 
de folos. Să ne ţinem... proviziile. Şi oricum, e vară! Zăpada e prea 
subţire pe-aici. 

Nikolas a încuviinţat dând din cap. Nu-i venea în minte niciun 
răspuns. 

— Dar îţi rămâne păpuşa din nap. 

Joel a arătat spre napul cu figură tristă şi cu o faţă cioplită, care se 
afla lângă patul lui Nikolas. 

— Da, a spus Nikolas. 

Bănuia că, dintre toate păpuşile făcute din nap, asta era cât se poate 
de drăguță. Poate că era chiar cea mai frumoasă păpuşă făcută dintr- 
un nap puturos şi putrezit din toată Finlanda. 

— Aşa e. Îmi rămâne asta. 


Astfel că, peste zece zile, într-o dimineaţă rece, dar însorită, Nikolas 
şi-a privit tatăl plecând. 

Joel purta căciula roşie, ducându-şi toporul la spate şi târând sania 
de lemn în urma sa. A pornit pe sub un cer trandafiriu, printre pinii 
înalţi, să se întâlnească cu ceilalți bărbaţi în Kristiinankaupunki. 

Iar apoi, chiar după aceea, au început să se întâmple lucrurile cu 
adevărat rele. 


Sosirea mătuşii Carlotta 


Chiar şi în acele timpuri, când majoritatea mătuşilor erau 
răutăcioase şi groaznice, mătuşa Carlotta era deosebit de rea. 

Era o femeie înaltă, slabă, îmbrăcată în gri, cu păr alb şi-o faţă 
lungă şi severă şi cu o gură micuță ca un punct. La ea totul, până şi 
vocea, părea acoperit de gheaţă. 

— Deci, a zis ea cu asprime, e important să stabilim nişte reguli. 
Prima regulă este că trebuie să te trezeşti la răsăritul soarelui. 

Nikolas a oftat. Era îngrozitor. În Finlanda era vară! 

— Dar soarele răsare la miezul nopţii! 

— A doua regulă este să nu mă contrazici. Niciodată. Şi mai ales 
când vine vorba de prima regulă. 

Mătuşa Carlotta s-a uitat la Miika, care abia se căţărase pe piciorul 
mesei şi acum fugea pe masă în căutare de firimituri. Mătuşa părea 
dezgustată. 

— Şi a treia regulă, a zis ea, fără şobolani! 

— Dar nu-i şobolan! 

Însă era prea târziu. Îl apucase pe şoricelul Miika de coadă şi ducea 
biata creatură care se zbătea spre uşă, pe care a deschis-o înainte să-l 
arunce afară. 

— Hei! Nu poţi să faci asta! a strigat Miika cu toate puterile. 

Dar cum puterile lui erau mult mai mici decât cea mai lină şoaptă a 
majorităţii oamenilor, nu l-a auzit nimeni. Femeia a închis uşa, şi-a 
tras nasul şi privirea i-a căzut pe păpuşa din nap de lângă patul lui 
Nikolas. 

A ridicat-o. 

— Şi fără legume oribile şi putrezite! 

— E o păpuşă. Uite. Are şi faţă! 

— De fapt, dacă stau bine să mă gândesc, o păstrez. Poate că aşa 
simt mai puţin cum miroşi tu. 

Mătuşa Carlotta îl trata pe Nikolas cu şi mai mult dispreţ decât 
arătase faţă de napul putrezit. 

— Uitasem cât de tare urăsc copiii. Şi mai ales băieţii. Mi se par... 
revoltători. E. cât se poate de limpede. Fratele meu cel ignorant, cu 
nouă degete, a fost prea îngăduitor cu tine. 

S-au uitat de jur împrejur prin căsuţa mică, cu o singură cameră. 

— Ştii de ce-am venit? l-a întrebat. Ţi-a spus? 

— Ca să ai grijă de mine. 

— Ha! Ha! Ha, ha, ha, ha, ha! 

Râsetele ei ieşeau din ea fâlfâind, brusc şi înspăimântător, ca nişte 
lilieci dintr-o peşteră. Avea să fie prima şi ultima oară când Nikolas o 


auzea râzând. 

— Ca să am grijă de tine! Ah, asta-i bună. Ce amuzant. În ce lume 
trebuie că trăieşti, de-ţi imaginezi că oamenii fac gesturi frumoase 
doar aşa, fără motiv! Tu chiar crezi că am venit aici fiindcă îmi pasă de 
tine? Nu. N-am venit aici pentru un prostovan mic, slab şi soios. Am 
venit pentru bani. 

— Bani? 

— Da. Tatăl tău mi-a promis că-mi dă cinci sute de ruble când se 
întoarce. Cu ei aş putea să-mi cumpăr cinci căsuțe. 

— Păi, şi la ce ţi-ar trebui cinci căsuțe? 

— Ca să fac şi mai mulţi bani. Şi apoi şi mai mulţi bani... 

— Banii sunt tot ce contează? 

— Chiar că vorbeşti ca un adevărat sărăntoc soios! Aşa, deci tu unde 
dormi? 

— Acolo, a zis Nikolas, arătând întâi patul lui şi apoi înspre celălalt 
capăt al camerei. Şi acolo doarme tata. 

Mătuşa Carlotta a scuturat din cap. 

— Nu. 

— Nu înţeleg, a zis Nikolas. 

— Nu pot să-ţi permit să stai aici, să mă vezi în cămaşă de noapte! 
Şi-n plus, mă doare rău spatele. Am nevoie de ambele saltele. Doar nu 
vrei să mi se înrăutăţească durerea, nu? 

— Nu, sigur că nu, a zis Nikolas. 

— Bine. Deci, da, tu vei dormi afară. 

— Afară? 

— Da. Afară. Aerul proaspăt face bine la suflet. Nu înţeleg de ce în 
zilele noastre copiii nu mai stau decât prin casă. Ştiu că suntem 
aproape în secolul al nouăsprezecelea, dar chiar şi aşa. Hai, du-te. 
Gura, şşşt! Se-ntunecă. 


Aşa că în noaptea aceea Nikolas s-a culcat pe iarba din faţa casei. Îşi 
luase vechea haină de iarnă a mamei ca să se acopere cu ea şi s-a 
întins pe cel mai moale petic de iarbă pe care l-a găsit, între două 
cioturi de copaci pe care-i tăiase tatăl lui cu ani în urmă, dar tot 
simţea pietricele pe sub el. Vântul bătea. S-a uitat în depărtare la 
mătuşa Carlotta, cum se lasă deasupra gropii din pământ, săltându-şi 
jupele ca să meargă la toaletă, şi a sperat că o să cadă acolo, apoi s-a 
simţit vinovat că se gândise la una ca asta. Mătuşa a intrat iarăşi în 
căsuţa caldă, iar el a tremurat sub un cer plin de stele care licăreau, 
strângând în mână napul putrezit, ca să se simtă un pic mai bine. A 
început să se gândească la cât de nedrept este universul şi şi-a dorit să 
existe o cale ca să îl îndrepte la loc. Şi, când se gândea la asta, Miika a 
venit târâş şi i s-a alăturat, a trecut peste braţul său şi i s-a aşezat pe 
piept. 


— Îmi pare rău pentru mătuşa Carlotta, a zis Nikolas. Cred că-i greu 
să fii mereu aşa de nefericit. Nu? 

— Nu ştiu, a zis Miika. 

Nikolas se uita lung în sus, la cerul nopţii. Deşi nu prea avea motive 
de fericire, îi plăcea că putea admira asemenea privelişti. O stea 
căzătoare a brăzdat cerul. 

— Ai văzut, Miika? Înseamnă că trebuie să ne punem o dorinţă. 

Aşa că Nikolas şi-a dorit să poată înlocui răutatea cu bunătate. 

— Crezi în magie, Miika? 

— Cred în brânză, dacă se pune şi asta, a răspuns Miika. 

Nikolas n-avea cum să ştie sigur dacă şoarecele credea sau nu în 
magie, dar, încălzit de speranţă, împreună cu micul său prieten 
rozător, a reuşit să adoarmă, lent şi uşor, în timp ce briza rece 
continua să sufle şi să şoptească tainele necunoscute ale nopţii. 


Mate care chiorăie şi alte coşmaruri 


Nikolas a dormit afară toată vara. Şi-a petrecut fiecare zi - după 
cum îl pusese mătuşa Carlotta — căutând mâncare, de la prima rază de 
lumină până la căderea nopţii. Într-o zi, a văzut iarăşi ursul. Animalul 
s-a ridicat în două picioare. Dar Nikolas a aşteptat. Şi-a păstrat calmul. 
Fii pădurea. Ursul stătea acolo, calm şi înfricoşător în acelaşi timp. 
Ursul care o fugărise pe mama lui spre fântână. Dar el nu putea să 
urască această făptură. 

— Uită-te la mine, a zis Nikolas. Sunt slab ca o greblă. N-am carne 
pe oase. 

Ursul a părut să fie de acord şi s-a îndepărtat agale, în patru labe. 
Oare exista pe lume băiat mai ghinionist? Da, de fapt exista. Era un 
băiat pe nume Gatu, care locuia în India şi care fusese lovit de trăsnet 
când îşi făcea nevoile într-un pârâu. Foarte urâtă poveste. Dar chiar şi 
aşa, era o perioadă cu adevărat grea pentru Nikolas. Mătuşa Carlotta 
nu era niciodată mulţumită de ciupercile şi ierburile pe care reuşea el 
să le găsească. Singura alinare adevărată — în afară de Miika — o găsea 
în numărarea zilelor, săptămânilor şi lunilor până la întoarcerea 
tatălui, lucru pe care-l făcea scrijelind liniuţe pe scoarţa pinului cel 
mai apropiat de căsuţă. 

Au trecut două luni. Apoi trei. 

— Unde eşti? se întreba, printre copaci. 

Singurul sunet care se întorcea la el era cel al vântului sau al 
vreunei ciocănitori în depărtare. 

Mătuşa Carlotta era tot mai rea cu fiecare zi care trecea, aşa cum se 
acreşte oţetul. Ţipa la el din nimic. 

— Nu mai fă aşa! a ţipat mătuşa Carlotta într-o seară, în timp ce ea 
mânca supa pe care i-o pregătise el. Sau o să te dau de mâncare unui 
urs. 

— Ce să nu mai fac? 

— Sunetele acelea oribile din corpul tău dezgustător. 

Nikolas era derutat. Singura cale să oprească chiorăitul maţelor era 
să mănânce, însă, ca în majoritatea zilelor abia găsise suficiente 
ciuperci ca să facă o supă pentru mătuşa Carlotta. Cele pe care şi le 
mai strecurase în gură în pădure nu-i fuseseră de ajuns. 

Dar chiar atunci mătuşa Carlotta a zâmbit. Un zâmbet pe chipul ei 
era ceva la fel de neobişnuit ca o banană pe zăpadă. 

— Bine, mănâncă şi tu nişte supă. 

— Ah, mulţumesc mătuşă Carlotta! Mi-e aşa de foame şi ador supa 
de ciuperci. 

Mătuşa Carlotta a scuturat din cap: 


— Cum tu îmi faci mie mereu supă, m-am gândit să îţi fac şi eu un 
favor. Aşa că, atunci când erai în pădure, am pregătit şi eu o supă 
special pentru tine. 

Miika se uita pe fereastră. 

— Nu mânca! a chiţăit el, dar zadarnic. 

Nikolas părea îngrijorat, privind lichidul tulbure, gri-maroniu. 

— Din ce e făcută? a întrebat. 

— Din dragoste, a zis mătuşa Carlotta. 

Nikolas îşi dădea seama că probabil glumea. Mătuşa Carlotta nu 
putea iubi mai mult decât era în stare de iubire un ţurţure. Asta-i un 
pic nedrept faţă de ţurţuri. Ţurţurii se topesc. Mătuşa Carlotta era 
îngheţată ca un lucru îngheţat care e foarte-foarte îngheţat şi n-o să se 
topească niciodată. 

— Haide! Mănâncă. 

A fost cel mai oribil lucru pe care l-a gustat vreodată. Era ca şi cum 
ar fi mâncat noroi şi ţărână în apă de băltoacă. Dar îşi dădea seama că 
mătuşa Carlotta stătea cu ochii pe el, aşa că a continuat să mănânce. 

Ochii reci şi cenuşii ai mătuşii Carlotta îl făceau pe Nikolas să se 
simtă de o sută de ori mai mic decât era, când ea a spus, parcă pentru 
a suta oară: 

— Ce prost e taică-tu! 

Nikolas nu i-a răspuns. A continuat să soarbă supa mizerabilă, 
simțindu-se tot mai rău. 

Dar mătuşa Carlotta n-avea de gând să se oprească. 

— Toată lumea ştie că nu există elfi, a zis ea scuipând în timp ce 
vorbea. Taică-tu e un prostovan bleg ca un ţânc dacă crede în treburi 
de-astea. Aş fi foarte surprinsă să mai fie în viaţă. Nimeni nu a ajuns 
vreodată în Nordul Îndepărtat şi nimeni nu s-a întors să povestească ce 
e acolo. Ce proastă am fost să vin aici, să aştept cinci sute de ruble 
care n-o să sosească niciodată. 

— Poţi oricând să te duci acasă. 

— Ah, nu. Acum nu mai pot. E octombrie. S-a stricat vremea. Nu 
pot să merg zece mile pe jos pe-o vreme ca asta. Acum trebuie să stau 
toată iarna. Şi de Crăciun. Nu că ar însemna ceva pentru mine 
Crăciunul. E o perioadă oribilă a anului. 

Ei, asta era deja prea mult. 

— Crăciunul e minunat, a zis Nikolas. Eu iubesc Crăciunul şi nici 
nu-mi pasă că e deodată cu ziua mea. 

Era cât pe ce să adauge: „Singurul lucru care strică Crăciunul eşti 
tu”, dar s-a gândit mai bine şi a tăcut. 

Mătuşa Carlotta părea foarte derutată. 

— Cum se poate să iubeşti tu Crăciunul, un băiat soios şi murdar, 
orfan de mamă? Aş înţelege dac-ai fi vreun fiu de negustor bogat din 
Turku sau Helsinki, dar fratele meu a fost mereu prea sărac ca să-ți 


cumpere vreun cadou! 

Nikolas a simţit cum îl năpădeşte un val de furie care-i înroşeşte 
pielea. 

— Întotdeauna a fost magic. Şi prefer o păpuşă făcută cu dragoste, 
decât una care costă o grămadă de bani. 

— Dar singurul lucru pe care ţi l-a făcut el vreodată a fost sania. Era 
mereu prea ocupat cu muncitul. 

Nikolas s-a gândit la vechea lui păpuşă din nap şi s-a întrebat unde 
era. Nu era după uşă, unde o lăsase. 

— Taică-tu e un mincinos. 

— Nu, a zis Nikolas. 

Terminase de mâncat supa, dar acum se simţea foarte rău. 

— Ţi-a promis c-o să se-ntoarcă. Ţi-a zis că elfii sunt adevăraţi. Uite, 
două minciuni dintr-un foc... În tot cazul, acum sunt obosită, a zis 
mătuşa. E vremea să mă culc. Aşa că, dacă tot ţi-ai terminat supa, poţi 
să dispari frumuşel de sub ochii mei şi-o să fiu mai fericită ca regina 
Finlandei. Asta-i casa mea acum. Sunt tutorele tău. Aşa c-o să încep să 
fac ce spun, exact cum spun. leşi afară. Du-te. 

Nikolas s-a ridicat. Îl durea burta. S-a uitat prin cameră. 

— Dar unde mi-e păpuşa din nap? 

Mătuşa Carlotta a zâmbit. Era un zâmbet adevărat, unul care în 
curând s-a transformat într-un soi de râs. Iar atunci i-a zis: 

— Tocmai ai mâncat-o. 

— Cum? 

I-a luat o secundă. Nu. Două secunde. Poate trei. Trei şi jumătate. 
De fapt, nu. Doar trei. Dar atunci Nikolas a priceput ce îi zisese 
mătuşa. Singura lui jucărie din lume se afla acum la el în stomac. 

A fugit afară şi a vomitat în gaura care era toaleta. 

— De ce-ai făcut asta? a întrebat de afară, nevenindu-i să creadă. 
Era făcută de mama! 

— Ei, mama nu mai este aici, nu-i aşa? i-a răspuns mătuşa Carlotta 
prin ferestruica pe care o deschisese ca să-l vadă mai bine pe Nikolas 
cum se simte rău. Slavă Domnului! Pe vremuri mă lua cu dureri de 
cap când o auzeam ce prost cântă cât e ziulica de lungă. M-am gândit 
că ar cam fi vremea să creşti mare şi să le laşi încolo de jucării. 

Nikolas terminase. A intrat iarăşi în casă. S-a gândit la mama lui. S- 
a gândit cum se ţinea ea de lanţul găleţii când încerca să scape de urs. 
Cum de îndrăznea mătuşa Carlotta să spună lucruri urâte despre ea? 
Acum mai avea o singură opţiune. Să fugă. Nu mai putea sta aici cu 
mătuşa Carlotta. Avea să-i arate el că tatăl lui nu era un mincinos şi 
asta era singura cale s-o facă. 

— La revedere, mătuşă Carlotta, a zis, abia şoptit, în barbă, dar 
foarte hotărât. 

Pleca. Avea să-şi găsească tatăl. Avea să vadă elfii. Avea să pună 


lucrurile în ordine. 


Un capitol foarte scurt, cu un titlu lung, în care nu se 
întâmplă mare lucru 


Bombănind ceva, mătuşa Carlotta nici nu s-a mai uitat la el când se 
baga în patul ei din doua saltele. 

Nikolas a luat nişte pâine veche de pe masă, şi-a îndesat-o în 
buzunar şi a ieşit afară, în noaptea rece. Era obosit. Încă se mai simţea 
rău — îl durea burta şi avea pe limbă gustul de nap putred, dar se mai 
simţea într-un fel — hotărât. Da. Avea să pornească pe jos spre Nordul 
Îndepărtat. 

Miika ronţăia dintr-o frunză uscată. 

Şoarecele îi era, bănuia Nikolas, cel mai apropiat prieten. 

— Plec spre Nordul Îndepărtat. O să fie o călătorie foarte lungă şi 
periculoasă. Sunt şanse foarte mari să mor. Cred că tu ar trebui să 
rămâi aici, Miika. O să fie mai cald, dar dacă vrei să vii cu mine, dă- 
mi un semn. 

Şoarecele s-a uitat agitat spre uşa căsuţei. 

— Nu trebuie să stai neapărat chiar aici, i-a spus Nikolas. Ai la 
dispoziţie toată pădurea. 

Miika a aruncat o privire spre toată pădurea. 

— Dar în pădure nu-i brânză. 

Nikolas tot nu putea vorbi şoriceşte, dar a priceput esenţialul. 

— Deci, vrei să vii cu mine? 

Miika s-a ridicat pe picioarele din spate şi, deşi Nikolas nu putea fi 
absolut sigur, i s-a părut că şoarecele dă din căpşor. Aşa că l-a ridicat 
şi l-a pus în buzunarul stâng al hainei. 

Apoi, cu Miika privind la drumul ce li se deschidea înainte, Nikolas 
a făcut stânga-mprejur şi s-a îndreptat spre nord, printre copaci, către 
locul unde bănuia că îşi va găsi şi tatăl, şi elfii, străduindu-se din 
răsputeri să creadă şi-n una, şi-n alta. 


Bătrâna 


A mers toată noaptea şi toată ziua următoare. Era cu băgare de 
seamă la ursul acela brun înalt şi a văzut urme de labe pe pământ, dar 
nu şi animalul în sine. 

A mers până la marginea pădurii de pini şi a urmat cărarea care 
dădea ocol Lacului Blitzen. Lacul era aşa de mare şi apa atât de pură şi 
liniştită, încât oglindea perfect cerul. 

A călătorit zile şi nopţi de-a rândul. A zărit nişte elani şi, da, de vreo 
două ori a văzut şi alţi urşi. Urşi negri. lar o dată a trebuit să se suie 
într-un copac şi să aştepte o oră cocoţat în ramuri până când unul 
dintre urşi s-a plictisit şi a plecat anevoie prin zăpadă. Dormea 
cuibărit pe lângă rădăcinile copacilor, cu Miika în buzunar sau pe 
pământ, lângă el. Se hrănea cu ciuperci şi fructe de pădure şi bea apă 
proaspătă, rece. 

Se înveselea fredonându-şi singur cântece de Crăciun, deşi nu erau 
deloc în preajma Crăciunului, şi făcând găurele în zăpadă atunci când 
se uşura. Îşi imagina că e bogat şi se trezeşte în ziua de Crăciun cu 
toate jucăriile de la magazin. Apoi îşi imagina ceva mult mai bun — că- 
i dăruieşte tatălui său un cal şi o trăsură. 

Însă, pe măsură ce înainta, era tot mai frig. Uneori îl dureau 
picioarele. Uneori îi era foame, dar era hotărât să meargă mai departe. 

În cele din urmă, a trecut prin satul numit Seipăjărvi de care îi 
spusese tatăl său. Era doar o stradă plină de căsuțe de lemn zugrăvite 
în roşu. A străbătut acea stradă. 

Pe drum venea o bătrână fără dinţi, cocoşată şi sprijinită-ntr-un 
baston. Din experienţa sa limitată în privinţa satelor, Nikolas ştia că în 
fiecare asemenea aşezare trebuie să existe o persoană bătrână şi fără 
dinţi care hoinăreşte zicându-le lucruri înspăimântătoare străinilor, 
aşa că a fost încântat să vadă că Seipăjârvi nu face excepţie. 

— Încotro, misterios băieţel cu un şoarece-n buzunar? l-a întrebat 
femeia. 

— Spre nord, i-a răspuns el. 

— După brânză, a adăugat şoarecele, care încă nu pricepuse cu 
adevărat sensul călătoriei. 

Bătrâna era destul de ciudată, dar nu atât de ciudată încât să 
priceapă limba şoricească, aşa că n-a făcut decât să se uite la Nikolas 
şi să scuture din cap. 

— Nu spre nord, a zis ea, cu faţa ca cearşaful. (Un cearşaf alb, 
desigur.) Du-te spre est, a spus ea, sau spre sud, sau spre vest... Numai 
un prost ar merge spre nord. Nu trăieşte nimeni în Laponia. Nu-i nimic 
acolo. 


— Păi, pesemne că sunt un prost, a zis Nikolas. 

— Nu-i nimic în neregulă să fii prost, a zis un Prost, cu nişte 
clopoței la pantofi, care tocmai trecea pe acolo. 

— Chestia e că îl caut pe tata. E tăietor de lemne. Îl cheamă Joel. 
Poartă o căciulă roşie. Are nişte ochi foarte obosiţi. Are doar nouă 
degete şi jumătate. Era împreună cu încă şase bărbaţi. Mergeau spre 
Nordul Îndepărtat. 

Bătrâna l-a cercetat mai atentă. Faţa i s-a încreţit ca o hartă. Şi, 
apropo de hărţi, a scos ceva mototolit din buzunar şi i l-a dat. 

O hartă. 

— Da, au trecut nişte bărbaţi, dacă stau să mă gândesc... Şapte la 
număr. Au fost pe-aici pe la începutul verii. Aveau hărţi. 

Nikolas a simţit cum îl cuprinde entuziasmul. 

— Pe asta au pierdut-o, a continuat bătrâna. 

— Şi s-au întors? 

Femeia a scuturat din cap. 

— Ascultă la mine. Ăia care se duc în nord nu se-ntore niciodată. 

— Păi, vă mulţumesc foarte mult, a zis Nikolas. 

A încercat să zâmbească, pentru a-şi ascunde îngrijorarea. Trebuia 
să-i dea femeii ceva şi s-a hotărât asupra fructelor de pădure, fiindcă 
nici nu prea avea altceva. 

— Vă rog, luaţi aceste fructe. 

Bătrâna a zâmbit ca răspuns şi Nikolas a văzut că avea gingiile maro 
şi putregăite. 

— Eşti un băiat bun. Ia şalul meu. O să ai nevoie de cât mai multă 
căldură. 

Iar Nikolas, care putea să-şi dea seama că până şi Miika începuse să 
tremure, deşi în buzunarul lui era relativ cald, a luat darul, i-a 
mulţumit din nou şi şi-a continuat drumul. 

A mers şi-a mers, urmărind harta, peste câmpii şi lacuri acoperite de 
gheață, câmpuri înzăpezite şi păduri dese de molid. 

Într-o după-amiază, Nikolas şedea sub unul dintre molizii grei de 
nea şi îşi verifica picioarele. Erau pline de băşici. Singurele părţi care 
n-aveau băşici erau de un roşu aprins. lar pantofii, care fuseseră 
ponosiţi de la bun început, se făcuseră practic zob. 

— N-are niciun rost, i-a spus lui Miika. Nu cred că mai pot continua. 
Sunt prea obosit. Se face prea frig. Va trebui să mă întorc acasă. 

Dar chiar când a rostit cuvântul acela — „acasă” — şi-a dat seama că 
nu mai avea casă. Exista o căsuţă în pădurea de pini. Dar aceea nu 
mai era casa lui. Nu aşa, cu mătuşa Carlotta locuind acolo. Nu când el 
nu putea nici măcar să doarmă în patul lui. 

— Ascultă, Miika, a zis hrănind şoarecele cu o ciupercă, în timp ce 
stătea aşezat lângă copac. Pentru tine s-ar putea să fie cel mai bine să 
rămâi în pădurea asta. Uită-te la hartă. Nu ştiu dacă ne vom descurca. 


Nikolas şi Miika s-au uitat atenţi la hartă, dar cărarea pe care 
trebuia să o urmeze era ilustrată printr-o linie punctată care arăta ca 
nişte paşi în zăpadă. Harta nu avea pe ea nicio linie dreaptă. Era o 
singură cărare lungă şi plină de curbe, şerpuind prin păduri şi în jurul 
lacurilor, spre un munte mare. Nikolas îşi dădea seama că muntele era 
foarte mare fiindcă pe hartă era numit chiar aşa - „Muntele Foarte 
Mare”. 

A scos şoricelul din buzunar şi l-a aşezat pe pământ. 

— Haide, Miika. Părăseşte-mă. Uite, frunze şi fructe. O să poţi trăi 
aici. 

Şoarecele a ridicat privirea spre el. 

— Frunze şi fructe? Nu mă insulta cu discuţii despre frunze şi 
fructe! 

— Serios, Miika, e mai bine aşa. 

Însă Miika doar s-a căţărat înapoi pe piciorul lui Nikolas şi atunci el 
a pus iarăşi şoarecele în buzunar. Nikolas şi-a aşezat capul pe 
pământul acoperit cu muşchi, a tras peste el şalul bătrânei şi, acolo şi 
atunci, la lumina zilei, a adormit. 

În timp ce dormea, a început să ningă. 

A visat că era copil şi se ducea pe dealurile de lângă Lacul Blitzen, 
că era tras pe sanie de tatăl său şi mama sa râdea. Era aşa de fericit în 
acel vis. 

Dar deodată a simţit un râcâit şi s-a trezit. Miika îl zgrepţăna cu 
lăbuţele pe piept şi chiţăia de frică. 

— Ce e, Miika? 

— Habar n-am! a chiţăit Miika. Dar e foarte mare şi are coarne în 
cap! 

Şi-atunci a văzut şi Nikolas. 

Creatura. 

Era atât de aproape, încât pentru o clipă nici nu şi-a dat seama ce 
anume este. Cu siguranţă părea mare de unde stătea Nikolas. Dar nu 
era un urs. Era acoperit cu blană de-un cenuşiu întunecat şi avea un 
cap lat şi puternic. Ca un elan, deşi în mod limpede nu era aşa ceva. 
Pieptul creaturii tresălta ridicat de răsuflările profunde şi nu era gri, ci 
alb ca zăpada. Animalul scotea nişte sunete ciudate, de parcă ar fi fost 
un porc combinat cu un lup. Nikolas i-a văzut coarnele mari, 
catifelate, care se aplecau şi se răsuceau ca nişte copaci ce se leagănă 
în vânt. 

Şi atunci şi-a dat seama. 

Era un ren. 

Un ren foarte mare şi foarte furios. 

Şi se uita ţintă la Nikolas. 


Renul 


Stătea pe loc, părând mare şi feroce. Blana sa de-un cenuşiu 
întunecat avea culoarea norilor de furtună de deasupra. Îşi legăna 
capul uriaş de la stânga la dreapta şi apoi în sus şi scotea un răget 
ciudat, mârâit, ca un tunet prăvălindu-se din cer. 

Miika chiţăia speriat. Nikolas s-a ridicat cu chiu, cu vai în picioare. 

— Cuminte, renule, cuminte! Băiat bun! Eşti băiat? (Nikolas s-a 
uitat.) Eşti băiat. Stai liniştit. Nu-ţi fac nimic. Bine? Sunt prieten. 

Cuvintele nu aveau niciun efect. 

Ba chiar l-au făcut pe ren să se salte pe picioarele din spate. 
Animalul s-a înălţat deasupra lui Nikolas, iar copitele din faţă au ajuns 
la doi centimetri de fata băiatului, lovind cu furie aerul. 

Nikolas s-a tras înapoi, lipindu-se de un copac. Îi bubuia inima. 

— Ce să facem? l-a întrebat pe Miika, dar era clar că şoarecele n- 
avea niciun plan pe care să simtă nevoia să-l destăinuie. 

— Oare să fugim? 

Nikolas îşi dădea seama că sub nicio formă n-avea cum să alerge 
mai repede ca renul. Răsuflarea i se vedea albă în aer, iar el înţepenise 
de spaimă. 

Renul era o masă solidă şi grea de muşchi şi blană, învăluită de 
răsuflarea ca un nor ce-i ieşea prin nări. Prin aerul tulbure se apropia, 
sălbatic, mârâind, fumegând, ţinând capul plecat acum şi coarnele 
mari îndreptate chiar spre faţa lui Nikolas. Probabil că era cel mai 
mare şi mai furios ren din întreaga Finlandă. 

Fulgere brăzdau cerul. Nikolas a aruncat o privire în sus. 

— Ţine-te bine, Miika, a zis Nikolas. 

Şi a sărit în sus, apucând creanga de deasupra capului cu două 
mâini şi ţâşnind din calea renului chiar când tuna. Renul s-a izbit 
drept în molid, în timp ce Nikolas se agăța cu picioarele de creangă şi 
se apuca şi mai bine de ea. Nikolas spera că, în cele din urmă, renul se 
va plictisi şi-l va lăsa în pace, dar animalul a rămas acolo, dând roată 
în jurul copacului şi răscolind pământul. 

Nikolas a observat ceva. 

Renul şchiopăta. Un băț de lemn, subţire şi rupt, îi ieşea dintr-unul 
dintre picioarele din spate. Fusese lovit de o săgeată. 

Bietul animal, şi-a zis Nikolas. 

Şi tocmai atunci a simţit cum se rupe creanga de sub el şi s-a 
prăbuşit spre pământul acoperit de zăpadă, aterizând greoi pe spate. 

— Aaa! 

O umbră a înaintat spre el. Era renul. 

— Ascultă, a oftat Nikolas. Pot să ţi-o scot. 


A făcut un gest de parcă ar fi tras o săgeată dintr-un picior. Renii, în 
general, nu sunt prea buni la priceput mima, aşa că animalul şi-a 
legănat capul şi l-a trosnit cu coarnele pe Nikolas în coaste. Asta l-a 
făcut şi pe Miika să zboare din buzunar, sărind prin aer şi lovindu-se 
în cele din urmă de un copac. 

Nikolas s-a ridicat cu greutate în picioare, luptându-se cu durerea. 

— Eşti rănit. Pot să te-ajut. 

Renul s-a oprit. A scos un mârâit fornăit. Nikolas a inspirat profund, 
şi-a adunat tot curajul pe care-l avea şi a înaintat. A atins cu blândeţe 
piciorul renului, chiar deasupra săgeţii. S-a oprit. 

Penele săgeţii erau gri. Exact ca la săgeata care fusese trasă spre urs. 
Săgeata asta era a vânătorului Anders. 

— Au trecut pe aici, a gândit cu voce tare Nikolas. 

A tras puţin de săgeată şi a luat nişte zăpadă în palme, amintindu-şi 
cum îl ajutase cândva tatăl său pe elan. A bătucit zăpada în jurul rănii, 
unde săgeata străpunsese pielea. 

— O să doară, da? Dar apoi o să te simţi mai bine. 

Săgeata pătrunsese adânc în carne, dar Nikolas a văzut că sângele se 
închegase şi şi-a dat seama că probabil stătuse acolo cu zilele, dacă nu 
cu săptămânile. Bietul animal se mişca din nou acum, smucindu-şi 
piciorul încolo şi încoace de durere. Apoi a scos un geamăt lung, 
chinuit. 

— Stai liniştit. E în regulă, a zis Nikolas trăgând săgeata afară. 

Renul a tremurat un pic de la şoc şi s-a răsucit, muşcându-l pe 
Nikolas de coapsă. 

— Hei! Eu încerc să te-ajut. 

Iar apoi renul şi-a plecat capul, a stat neclintit o clipă şi şi-a făcut 
nevoile. 

— Aşa, a zis Nikolas, adunându-şi ultimele fărâme de curaj. 

A mai luat nişte zăpadă între palme şi a aşezat-o pe rană. 

După câteva minute, renul s-a oprit din tremurat şi părea mai 
liniştit. Norii de aburi care îi ieşeau pe nări s-au micşorat, iar animalul 
a început să caute smocuri de iarbă prin zăpadă. 

Simţind că, în sfârşit, renul îl va lăsa în pace, Nikolas s-a ridicat pe 
picioarele sale dureroase, îngheţate şi pline de băşici, şi s-a scuturat. 
Miika a venit fuga la el şi Nikolas l-a pus iarăşi în buzunarul de la 
haină. Au privit amândoi în sus şi au văzut cea mai mare şi mai 
puternică lumină de pe cerul nopţii. Steaua Nordului. Nikolas s-a uitat 
împrejur şi a văzut un lac mare spre est şi câmpii îngheţate spre vest. 
S-a uitat în jos, la hartă. Trebuia să meargă direct spre nord, în cea 
mai dreaptă linie posibilă. A început să meargă în acea direcţie, 
făcând zăpada densă să trosnească. Însă după puţin timp a auzit paşi. 

Renul. 

Numai că de data asta nu încerca să-l atace. Nu făcea decât să-şi 


încline capul, aşa cum fac câinii. 

— Nu-mi place renul ăla înspăimântător, căruia-i cresc copaci din 
cap, a mormăit Miika. 

Nikolas a continuat sa meargă şi, de fiecare dată când se oprea să se 
uite înapoi, se oprea şi renul. 

— Marş, a zis Nikolas. Nu vrei să vii cu noi, crede-mă. Mai am cale 
lungă de mers şi nu-s o companie prea plăcută. 

Dar renul se tot ţinea după el. În cele din urmă, după câteva mile, 
Nikolas a obosit iarăşi. Îşi simţea picioarele grele. Îşi putea vedea 
tălpile picioarelor prin pantofi. Şi îl durea capul de frig şi epuizare. 
Renul însă, în ciuda rănii de la picior, nu părea deloc obosit. Iar atunci 
când Nikolas a fost nevoit să se oprească pentru a-şi odihni picioarele 
şi a-şi mai uşura durerea din băşici, renul a venit în faţa lui şi, 
observând pantofii distruşi ai lui Nikolas şi picioarele rănite, a plecat 
capul şi s-a lăsat în genunchii din faţă. 

— Vrei să mă sui la tine în spinare? a întrebat Nikolas. 

Renul a scos un sunet ca un pufăit, uşor mârâit. 

— Asta înseamnă „da” în reneză? Miika, tu ce crezi? 

— Eu cred că „nu”, a zis Miika. 

Dar Nikolas îşi simţea picioarele atât de obosite şi-l dureau aşa de 
tare labele şi tălpile, încât a hotărât să rişte. 

— Dar îţi dai seama că suntem doi? Şi eu, şi şoarecele meu. E-n 
regulă? 

Părea să fie. Aşa că Nikolas s-a urcat în spinarea renului şi, ce mai 
încolo şi-ncoace, a făcut singurul lucru pe care-l putea face. 

A sperat că totul o să fie bine. 


Ceva roşu 


Să călăreşti un ren este ceva mai uşor decât ţi-ai imagina, avea să 
descopere Nikolas. E o călătorie cam zdruncinată, dar tot e mult mai 
bine decât să mergi pe jos, mai ales când ai băşici la picioare. Şi, într- 
adevăr, Nikolas s-a obişnuit până şi cu hurducăiala. Stătea acolo, 
acoperind delicat cu mâna buzunarul de la haină, încercând să-i ţină 
de cald lui Miika. 

— Trebuie să-ţi pun un nume, i-a spus renului. N-or fi importante 
numele pentru reni, dar pentru oameni sunt. Ce-ai zice de... 

A închis ochii şi şi-a amintit de visul pe care-l avusese, cu el mic 
dându-se cu sania pe Lacul Blitzen. 

— Blitzen? 

Renul a ciulit urechile şi şi-a înălțat capul. Nikolas a hotărât să-i 
rămână numele Blitzen. 

— Aşa o să-ți zic, dacă-ți place. 

Şi se părea că renului îi plăcea. 

Nikolas, Miika şi Blitzen au călătorit împreună o vreme îndelungată, 
li s-a părut să fie zile în şir. Se făcea tot mai frig, iar Nikolas era 
recunoscător că-i avea pe Blitzen, şalul bătrânei şi pe Miika în 
buzunar, să-şi încălzească mâna. Adesea se apleca înainte, ca să 
îmbrăţişeze renul şi să-i dea să mănânce din mica rezervă de ciuperci 
şi fructe pe care o avea în buzunarul din dreapta. 

În cele din urmă, peisajul a devenit complet alb, iar Nikolas a ştiut 
că ajunseseră în porţiunea care pe hartă arăta ca un loc gol. Zăpada 
era mai adâncă şi vântul mai aspru, dar Blitzen se dovedea zdravăn. 
Picioarele sale lungi şi trupul robust înaintau prin zăpada adâncă. Era 
tot mai greu de văzut în faţă prin tot acest alb, dar ceva se înălța la 
orizont. Un vârf imens, larg şi râpos. 

În sfârşit, când pe cer a apărut suspendată în josul cerului aşchia 
infimă a lunii ca o seceră, zăpada a încetat să mai cadă, iar ei au ajuns 
la Muntele Foarte Mare. 

Nikolas i-a dat lui Blitzen penultima ciupercă, iar pe ultima lui 
Miika. El nu a mâncat nimic, deşi maţele îi chiorăiau ca o furtună 
îndepărtată. Muntele părea să fie nesfârşit. Cu cât urcau mai sus, cu 
atât părea mai înalt. 

Blitzen începea să încetinească, de parcă îl ajunsese în sfârşit 
oboseala. 

— Băiat bun, Blitzen, îi tot spunea Nikolas, grijuliu. Băiat bun. 

Ţinea o mână pe Miika, să se asigure că e-n siguranţă la adăpostul 
buzunarului şi, din când în când, o folosea pe cealaltă ca să mângâie 
renul pe spinare. 


Picioarele lui Blitzen călcau acum doar prin zăpadă, fără să mai 
atingă pământul, iar stratul era tot mai gros. Era de mirare că mai 
putea continua. 

Nikolas se simţea orbit de tot acel alb, până când în cele din urmă, 
la jumătatea urcuşului pe munte, în faţă s-a ivit o scânteiere roşie care 
arăta ca o dâră de sânge, o zgârietură pe zăpadă. Nikolas a sărit de pe 
ren şi a înaintat cu greu spre ea, prin tot acel ocean alb îngheţat. 

Era o treabă dificilă. Se cufunda în zăpadă până la genunchi la 
fiecare pas. Muntele nu mai părea un munte, ci o grămadă uriaşă de 
nea. 

Până la urmă a ajuns acolo. Dar nu era sânge. Era o căciulă roşie, 
iar el a recunoscut-o într-o clipită. 

Era căciula roşie a tatălui său. 

Căciula pe care şi-o făcuse el dintr-o cârpă roşie, cu moţ alb din 
bumbac pufos. 

Era rece, îngheţată şi înţesată de zăpadă fină ca praful, dar nu 
încăpea nicio îndoială. 

Nikolas a simţit cum o disperare profundă, ascuţită, îi cuprinde tot 
trupul slăbit. Se temea că se întâmplase ce era mai rău. 

— Tată! a strigat iar şi iar. 

A săpat cu mâinile prin zăpadă. 

— Tată! Tată! 

Încerca să-şi spună că faptul că găsise căciula tatălui nu însemna 
nimic. Poate că pur şi simplu îi fusese suflată de pe cap, iar el se 
grăbea şi nu mai reuşise s-o găsească. Poate. Dar când te dor oasele de 
frig şi eşti lihnit de foame, e greu să mai vezi partea plină a paharului. 

— Tată! Taaată! 

A rămas acolo, săpând prin zăpadă cu mâinile goale până când, într- 
un târziu, tremurând şi îngheţat, a izbucnit în lacrimi. 

— Totul e-n zadar! i-a spus Nikolas lui Miika, care se uita din 
buzunar, înfruntând gerul cu capul lui mic şi tremurând. E zadarnic. 
Probabil că a murit. Trebuie să ne întoarcem. 

Apoi a strigat mai tare, adresându-i-se lui Blitzen: 

— Trebuie să mergem spre sud. Îmi pare rău. N-ar fi trebuit să te 
iau cu mine. N-ar fi trebuit să vă iau pe niciunul. E prea dur şi prea 
periculos chiar şi pentru un ren. Haideţi să ne întoarcem de unde-am 
venit. 

Dar Blitzen nu asculta. Se îndepărta, chinuindu-se prin zăpada 
groasă, urcând în continuare pe munte. 

— Blitzen! Nu încolo trebuie mers! Nu ne aşteaptă nimic în partea 
aceea. 

Dar Blitzen tot continua să meargă. Şi-a întors capul, ca pentru a-i 
spune lui Nikolas să continue. Pentru o clipă, Nikolas s-a gândit să 
rămână nemişcat. Să stea aşa pur şi simplu, până-l acoperă zăpada şi 


devine şi el — ca şi tatăl lui — parte din acest munte. Părea să n-aibă 
niciun sens să meargă nici înainte, nici înapoi. Acum îşi dădea seama 
ce prost fusese să plece de la căsuţa lui. Speranţa îl părăsise, în cele 
din urmă. 

Era aşa de frig, încât îi îngheţau şi lacrimile pe faţă. 

Ştia că n-o să-i ia mult până moare. 

Tremurând, l-a privit pe Blitzen cum urcă. 

— Blitzen! 

A închis ochii. A încetat să plângă. A aşteptat să-i dispară răceala 
din oase şi să apară în sfârşit liniştea. Însă, în doar câteva clipe, a 
simţit un ghiont moale şi blând în ureche. Deschizând ochii, a văzut 
ochii lui Blitzen, care îl priveau fără să clipească de dincolo de un nor 
de răsuflare caldă, într-un fel care l-a făcut să creadă că renul 
înţelegea tot. 

Ce anume l-a făcut pe Nikolas să se urce iarăşi în spinarea renului? 

Speranţa să fi fost? Curajul? Sau doar o nevoie de a termina ceea ce 
începuse? 

Un lucru e sigur. Nikolas a simţit cum ceva începe să ardă în 
interiorul său, aşa slăbit, obosit, înfrigurat, înfometat şi trist cum era. 
A apucat căciula tatălui, a scuturat-o de zăpadă, şi-a pus-o în cap şi s-a 
urcat iarăşi pe ren. lar renul — aşa obosit, înfrigurat şi înfometat cum 
era el — a continuat să urce muntele acela. Fiindcă de asta există 
munţii pe lume. 


Sfârşitul magiei 


Când urci întruna pe un munte, în cele din urmă ajungi în vârf. Aşa 
stau lucrurile cu munţii. Oricât de mari ar fi, întotdeauna există un 
vârf. Chiar dacă durează toată ziua şi apoi toată noaptea, de obicei 
ajungi acolo dacă te gândeşti neîncetat la faptul că există un vârf. 

Ei, sigur, asta dacă muntele nu e Himalaya, în cazul căruia muntele 
pur şi simplu continuă la nesfârşit şi, chiar dacă ştii tu că există un 
vârf, îngheţi groaznic şi îţi cad toate degetele de la picioare înainte să 
ajungi acolo. Dar acesta nu era un munte atât de mare. Iar lui Nikolas 
nu i-au căzut degetele. 

El, împreună cu Blitzen şi Miika, a tot urcat, în vreme ce cortine de 
lumină verde umpleau cerul nopţii. 

— Uite, Miika, aurora boreală! 

Iar Miika s-a ridicat pe labele din spate în buzunarul lui Nikolas, s-a 
uitat şi a văzut că întinderea cerului era acoperită de o lumină 
frumoasă, misterioasă, fantomatică. Ca să fim sinceri, lui Miika nu-i 
păsa. Frumuseţea nu-i interesează în mod deosebit pe şoareci, decât 
dacă-i vorba de frumuseţea unui galben cremos sau a unor vinişoare 
albastre de pe o bucată drăgălaşă de brânză. Aşa că imediat după ce 
şi-a iţit capul din buzunarul lui Nikolas, s-a cuibărit la loc. 

— Nu e minunată? a întrebat Nikolas privind pierdut la aurora care 
arăta de parcă cineva ar fi presărat praf de sclipici verde în ceruri. 

— Căldura e minunată, a zis Miika. 

Până la răsărit, au ajuns în vârful muntelui. Şi, deşi cerul era 
albastru şi aurora dispăruse, tot mai strălucea ceva. Doar că mai jos, în 
valea de sub munţi. Iar această auroră nu era doar de toate nuanțele 
de verde, ci din toate culorile curcubeului. Nikolas s-a uitat pe hartă, 
încercând să identifice peisajul. La poalele muntelui ar fi trebuit să fie 
satul elfilor, dar la orizont nu era decât o întindere plată acoperită de 
zăpadă. De fapt, nu. Mai erau şi nişte dealuri în depărtare, spre nord- 
vest, cu nişte pini înalţi, dar vreun alt semn de viaţă nu părea să mai 
fie. 

Au continuat să meargă drept spre nord, către luminile multicolore, 
coborând muntele, prin aerul luminos. 

Era incredibil cu ce viteză îi scădea moralul lui Nikolas. În vârful 
muntelui, totul păruse posibil. 

Însă acum, când înainta anevoios prin zăpada groasă, îl năpădeau 
iarăşi grijile. 

— Cred c-am înnebunit, a zis Nikolas. 

Foamea începea să fie dureroasă, de parcă ar fi avut ceva viu care 
mârâia şi i se zvârcolea în stomac. Şi-a tras căciula tatălui peste 


urechi. Au continuat să meargă, prin stratul de zăpadă care începea să 
se mai subţieze, dar tot se simţea din plin, şi prin aerul colorat în roşu 
şi galben, verde şi mov. În plus, lui Nikolas i se părea că era ceva în 
neregulă cu Blitzen. Încetinea şi îşi ţinea capul atât de plecat, că nici 
nu-i mai vedea coarnele. 

— Ai nevoie să dormi, trebuie să dorm şi eu, a zis Nikolas. Trebuie 
să ne oprim. 

Dar Blitzen nu s-a oprit. Mergea mai departe. Un pas şovăitor după 
altul, până i s-au împleticit genunchii şi s-a prăbuşit în zăpadă. 

Buf 

Nikolas s-a pomenit prins sub ren. Iar Blitzen, unul dintre cei mai 
mari reni din câţi au existat vreodată, era greu. Miika s-a strecurat din 
buzunarul lui Nikolas, a ţopăit pe pământul acoperit cu zăpadă până 
la capul lui Blitzen şi a început să-l zgârie pe faţă, încercând să-l 
trezească. 

— Blitzen! Trezeşte-te! Mi-ai prins piciorul! striga Nikolas. 

Dar Blitzen nu se trezea. 

Nikolas simţea cum i se face zob piciorul. Durerea îi pulsa de la 
gleznă prin tot corpul, până nu s-a mai putut gândi la nimic altceva. 
Doar durere. A încercat să se împingă în spinarea lui Blitzen şi să-şi 
smulgă piciorul prin zăpadă. Poate că Nikolas ar fi reuşit să se 
elibereze, dacă n-ar fi fost atât de slăbit şi de înfometat. Dar aşa, 
Blitzen era tot mai greu şi mai rece. 

— Blitzen! a strigat Nikolas. Blitzen! 

Şi-a dat seama că putea pur şi simplu să moară acolo, fără ca nimeni 
să ştie sau să-i pese cuiva. Groaza i-a dat fiori noi lui Nikolas, în timp 
ce luminile ciudate pluteau prin aerul dimprejur. Roşii, galbene, 
albastre, verzi, violacee. 

— Miika, du-te... Cred că sunt blocat aici... Du-te... Mergi... 

Miika s-a uitat îngrijorat în jur, dar apoi a văzut ceva. Ceva ce ochii 
de om ai lui Nikolas nu puteau vedea. 

— Ce e, Miika? 

Miika a chiţăit un răspuns pe care Nikolas nu-l putea înţelege. 

— Brânză, a zis Miika. Miroase a brânză! 

Desigur, nu se vedea nici urmă de brânză, dar asta nu l-a oprit pe 
Miika. Dacă crezi cu adevărat în ceva nu ai voie să-l şi vezi. 

Aşa că şoarecele a fugit şi a tot fugit. Zăpada, deşi groasă, era 
uşoară şi pufoasă, întinsă pe pământ, iar Miika gonea iute, 
frământând-o cu lăbuţele, îndreptându-se spre nord. 

Nikolas şi-a privit prietenul şoarece cum devine un punct şi apoi 
dispare complet. 

— La revedere, prietene. Baftă! 

A dat să-i facă cu mâna. Degetele îi îngheţaseră aşa de tare, încât 
deveniseră de-un violet închis, dens. Le simţea de parcă îi ardeau. 


Avea crampe la burtă. Piciorul, captiv între greutatea renului şi 
greutatea lumii, era cuprins de chinuri. Nikolas a închis ochii şi şi-a 
imaginat un festin grozav. Şuncă, turtă dulce, ciocolată, prăjituri, 
plăcintă cu afine. 

S-a lăsat pe spate, în zăpadă, şi a simţit o epuizare copleşitoare, de 
parcă îl părăsea şi viaţa. 

Miika dispăruse. lar atunci Nikolas s-a simţit atât de îngrozitor, 
încât a spus ceva la fel de îngrozitor. Lucrul cel mai cumplit pe care îl 
poate spune vreodată cineva. (Închideţi ochii şi urechile, mai ales dacă 
sunteţi elf.) 

— Nu există magie, a şoptit el, delirând. 

Iar după aceea totul s-a întunecat 


Moş Topo şi Micuța Noosh 


Se auzeau voci în întuneric... 

— Kabeecha loska! Kabeecha tikki! a zis o voce. 

Era o voce ciudata. Slabă, grăbită şi piţigăiată. O voce de fată, 
probabil. 

— Ta huuure. Ahtauma loska es nouska, Noosh. 

Această a doua voce era mai lentă şi mai groasă, dar tot ciudată. Era 
aproape ca şi cum ar fi cântat. 

Oare murise? 

Ei bine, nu. Nu tocmai. Dar nici tocmai viu nu mai era, iar dacă ar fi 
dat de el şi de Blitzen cu doar un minut mai târziu, n-ar mai fi găsit 
decât două cadavre. 

Primul lucru pe care l-a observat Nikolas a fost căldura. 

Era de parcă un fel de sirop cald îi picura din interior. Încă nu 
simţea mâna cea mică apăsându-i pe inimă, dar auzea vocile, deşi 
păreau la un milion de mile depărtare. 

— Ce e, bunicule? a zis vocea subţire, pe care acum - şi mai ciudat 
— Nikolas o putea înţelege perfect, de parcă ar fi fost chiar limba lui. 

— E un băiat, Noosh, a zis cealaltă voce. 

— Un băiat? Dar e mai înalt decât tine, bunicule. 

— Din cauză că-i un soi mai special de băiat. 

— Un soi special? Ce soi? 

— E om, a zis vocea mai groasă, cu grijă. 

S-a auzit un oftat. 

— Un om? O să ne mănânce? 

— Nu. 

— Să fugim? 

— Sunt sigur că suntem în siguranţă. Şi chiar dacă n-am fi, nu 
trebuie să lăsăm niciodată teama să ne conducă. 

— Ia uite ce urechi ciudate are! 

— Da. Urechile de om sunt o chestie cu care nu te obişnuieşti uşor. 

— Dar cum rămâne cu ce i s-a-ntâmplat lui... 

— Fii serioasă, Micuţă Noosh, nu trebuie să ne gândim la asta. 
Întotdeauna trebuie să-i ajutăm pe cei aflaţi la necaz... Chiar ducă 
sunt oameni. 

— Arată cumplit. 

— Da. Da, aşa e. De asta trebuie să facem tot ce putem, Noosh. 

— Crezi că reuşeşti? 

— Da, a zis bunicul, însă cu o umbră de îngrijorare în glas. Cred că 
da. Şi cu renul. 

Blitzen s-a trezit şi s-a rostogolit uşor, ridicându-şi greutatea de pe 


Nikolas, care acum clipea, trezindu-se. 

Nikolas a oftat. Pentru o clipă, n-a ştiut unde se află. Apoi a văzut 
cele două fiinţe şi iar a oftat, fiindcă aşa faci când vezi elfi. 

Elfii erau amândoi destul de scunzi, cum sunt elfii, deşi unul era 
mai înalt decât celălalt. Nikolas şi-a dat seama că elful mai mic era 
fată. Avea păr negru şi pielea mai albă ca zăpada, pomeţi înalţi, urechi 
ascuţite şi ochi mari, un pic prea depărtaţi. Purta o tunică de un 
verde-pământiu întunecat, care nu arăta foarte călduroasă, dar fetei 
nu părea să-i fie frig. Elful mai bătrân şi mai mare purta o tunică de 
aceeaşi culoare şi o curea roşie. Avea o mustață albă lungă şi păr 
cărunt şi un aer serios, dar de treabă. Ochii îi scânteiau precum 
chiciura dimineţii în lumina soarelui. 

— Cine sunteţi? a întrebat Nikolas. 

Dar mai degrabă voia să întrebe ce, nu cine. 

— Eu sunt Micuța Noosh, a zis fetiţa. Pe tine cum te cheamă? 

— Eu sunt Nikolas. 

— Iar eu sunt Moş Topo, bunicul lui Noosh, a zis celălalt elf, care se 
uita în jur să vadă dacă nu cumva îi priveşte cineva. Adică, de fapt, ca 
să fim exacţi, stră-stră-stră-stră-stră-străbunicul. Suntem elfi. Elfi. 

— Am murit? a întrebat Nikolas. 

Întrebare care era cam aiurea, de vreme ce pentru prima oară de 
câteva săptămâni putea simţi căldura inundându-i venele şi 
entuziasmul crescându-i în piept. 

— Nu. Nu ai murit, a zis Moş Topo. Deşi te-ai străduit cât ai putut! 
Eşti cât se poate de viu, graţie bunătăţii pe care am găsit-o în tine. 

Nikolas era derutat. 

— Dar... dar nu mi-e frig. Şi nici slăbit nu mă simt. 

— Bunicul a făcut o vrajă mică, a zis Micuța Noosh. 

— Vrajă? 

— Un drimwick. 

— Drimwick? Ce-i aia? 

Micuța Noosh s-a uitat la Nikolas şi apoi la bunic, iar apoi iarăşi la 
Nikolas. 

— Nu ştii ce-i aia un drimwick? a întrebat. 

Moş Topo s-a uitat în jos la fetiţa elf. 

— Băiatul vine de pe partea cealaltă a muntelui. Nu prea există 
magie acolo de unde vin oamenii. 

Bunicul le-a zâmbit lui Nikolas şi Blitzen. 

— Un drimwick este un descântec al speranţei. Nu faci decât să 
închizi ochii şi să îţi doreşti ceva, iar dacă îţi doreşti exact aşa cum se 
cuvine, atunci ţi se poate întâmpla. Este una dintre cele mai vechi 
vrăji, apare în prima Carte a speranţei şi minunii. Asta-i o carte a elfilor 
despre magie. Mi-am aşezat palma pe tine şi pe prietenul tău ren şi 
mi-am dorit să fiţi calzi, puternici şi mereu în siguranţă. 


— Mereu în siguranţă? a întrebat Nikolas derutat, în timp ce Blitzen 
îi lingea o ureche. Dar asta e imposibil. 

Micuța Noosh a oftat în timp ce Moş Topo i-a acoperit urechile. 

— Elfii nu rostesc absolut niciodată cuvântul acesta, a zis el 
scuturând din cap. O imposibilitate este o posibilitate pe care încă nu 
ai înţeles-o... dar acum trebuie să pleci din Elfhelm, a zis Moş Topo. Şi 
trebuie să pleci repede. 

— Elfhelm? Satul elfilor? a întrebat Nikolas. Dar nici n-am ajuns 
acolo. 

Micuța Noosh a râs prelung, cu râsul ei de elf (care chiar este unul 
foarte lung). Moş Topo a privit-o sever. 

— Ce-i aşa amuzant? a întrebat Nikolas, gândindu-se că şi dacă ai 
salvat viaţa cuiva, tot e cam nepoliticos să râzi aşa de el. 

— Stăm chiar pe Strada celor Şapte Curbe, a chicotit Micuța Noosh. 

— Cum? Dar asta nu e o stradă. Suntem într-un pustiu. E doar 
zăpadă peste tot. Şi... un fel de... culori. 

Micuța Noosh s-a uitat la Moş Topo. 

— Spune-i, bunicule, spune-i. 

Moş Topo s-a uitat în jur, să se asigure că nu se uita nimeni la ei, şi 
i-a explicat repede: 

— Asta-i cea mai lungă stradă din Elfhelm. Suntem în colţul de sud- 
est al satului. Strada şerpuieşte spre vest tocmai până la Dealurile 
Împădurite, dincolo de periferiile satului. 

— Dealurile Împădurite? a întrebat Nikolas. Dar eu nu văd nimic. 
Doar culori în văzduh. 

— lar acolo sunt Lacul de Argint şi Câmpul Renului, cu toate 
magazinele de pe Strada Câmpul Renului, a zis Micuța Noosh, sărind 
în sus şi-n jos şi arătând spre nord. 

— Lac? Ce lac? 

— Iar acolo e primăria satului Elfhelm, a zis ea, arătând în direcţia 
opusă, nu spre ceva anume. 

Nikolas nu înţelegea. S-a ridicat în picioare. 

— Despre ce vorbeşti? 

— E orb? a întrebat Micuța Noosh. 

Moş Topo s-a uitat la Nikolas, apoi la Micuța Noosh. Şi a zis foarte 
încet: 

— Ca să vezi ceva, trebuie să crezi în acel ceva. Dar să crezi cu 
adevărat. Asta e prima regulă a elfilor. Nu poţi să vezi ceva în ce nu 
crezi. Acum străduieşte-te foarte tare şi vezi dacă ţi se arată în faţa 
ochilor ceea ce ai căutat. 


Satul elfilor 


Nikolas s-a uitat în jurul său în timp ce, lent, sutele de culori plutind 
prin văzduh deveneau tot mai puţin fantomatice şi din ce în ce mai 
reale. Mai intense, mai vii, mai materiale. Nikolas privea cum culorile 
care înainte plutiseră libere ca un gaz prin atmosferă căpătau acum 
contururi şi forme. Pătrate, triunghiuri, dreptunghiuri. Străzi, clădiri, 
un sat întreg ivindu-se din aer. Satul elfilor. Stăteau pe o stradă plină 
de cabane mici şi verzi. Mai era un drum, mai mare, cu care se 
intersecta dinspre est. Nikolas s-a uitat pe jos. Încă mai era zăpadă. 
Asta nu se schimbase. Şi-a aruncat privirea spre drumul mai mare, 
care mergea spre nord, din faţa lui. De fiecare parte a drumului erau 
clădiri, cu faţade din bârne şi acoperişuri învelite de nea. Nikolas a 
văzut că una dintre clădiri avea atârnat afară un sabot de lemn uriaş. 
Alta avea un titirez vopsit pe firmă. Probabil, un magazin de jucării. 
Dincolo de ele era lacul de care îi spusese Micuța Noosh, ca o oglindă 
ovală enormă, chiar lângă un câmp plin cu reni. Şi Blitzen observase 
asta şi se uita curios într-acolo. 

Către vest, înainte de Dealurile Împădurite, un turn mare, rotund şi 
întunecat străpungea cerul. La nord era locul către care arătase Micuța 
Noosh: primăria satului Elfhelm, făcută din buşteni închişi la culoare, 
aproape negri. Era, de departe, cea mai mare clădire din tot satul. Nu 
la fel de înaltă ca turnul (avea doar două etaje), dar lată şi cu vreo 
douăzeci de ferestre care străluceau, luminate. Nikolas auzea cântece 
şi o mireasmă dulce şi minunată venea din direcţia primăriei. O 
mireasmă pe care n-o mai simţise de mai mult de un an. Turtă dulce. 
Ba mirosea încă şi mai bine decât pe-atunci, în faţa brutăriei din 
Kristiinunkaupunki. 

— Ooo, Elfhelm. Tata a avut dreptate, satul este întocmai cum mi l- 
a descris el. 

— Îmi place căciula ta, a zis Micuța Noosh. 

— Mulţumesc, a spus Nikolas. 

Şi-a dat-o jos şi s-a uitat la ea. 

— A fost a tatălui meu. El a plecat într-o expediţie spre Elfhelm. Aş 
vrea să ştiu dac-a ajuns. Mai era cu încă şase bărbaţi. Îl chema... 

Însă Micuța Noosh i-a tăiat vorba, entuziasmată: 

— Roşu e culoarea mea preferată! După verde. Şi galben. Îmi plac 
toate culorile, de fapt. În afară de mov. Movul mă întristează. Uite, 
aici locuim noi, a zis fetiţa. 

A arătat spre o cabană cu roşu şi verde, aflată la mică depărtare. 

— E minunată, a zis Nikolas, dar mă întrebam şi dacă nu cumva aţi 
văzut un şoarece? 


— Da! a ţipat Micuța Noosh. 

Moş Topo i-a acoperit repede gura cu mâna. 

— Bine, copil de om, acum că ai văzut Elfhelm, ai face bine să-ţi iei 
renul şi să pleci, a zis Moş Topo. Ceea ce cauţi tu nu se află aici. 

Blitzen l-a împuns uşurel cu botul pe Nikolas în umăr, de parcă ar fi 
înţeles graba ivită în glasul lui Moş Topo, dar Nikolas nu s-a clintit. 

— Am venit să-mi găsesc tatăl, a spus el. Am călătorit peste o mie 
de mile. Blitzen şi cu mine n-o să ne întoarcem pur şi simplu acum. 

Elful cel bătrân a scuturat din cap. 

— Îmi pare rău. Nu e înţelept pentru un om să se afle aici. Trebuie 
să te întorci în sud. E spre binele tău. 

Nikolas l-a privit pe Moş Topo în ochi şi l-a implorat: 

— Tatăl meu este tot ce am. Trebuie să ştiu dacă a reuşit să ajungă 
în Elfhelm. 

— Ar putea să fie animalul nostru de companie! a sugerat Micuța 
Noosh. 

Moş Topo a mângâ:iat fetiţa elf pe cap. 

— Nu cred că oamenilor le place să fie animalele noastre de 
companie, Micuţă Noosh. 

— Vă rog, am venit aici cu gânduri bune. Nu vreau decât să ştiu ce 
s-a întâmplat cu tata. 

Moş Topo s-a gândit. 

— Presupun, ţinând cont de perioada din an în care suntem, că ai 
putea avea o şansă să fii bine primit. 

Auzind asta, Micuța Noosh a fost entuziasmată. 

— Hai să-l ducem la primărie! 

— Nu voi crea necazuri. Promit, a spus Nikolas. 

Moş Topo a aruncat o privire fugară spre turnul înalt şi rotund 
dinspre apus. 

— Necazurile nu trebuie întotdeauna create. Uneori există deja. 

Nikolas habar nu avea ce înseamnă asta, dar i-a urmat pe elfi când 
aceştia au pornit, cu saboţii lor de lemn, spre primăria din clădirea de 
lemn de dincolo de lac. Au mers pe strada largă, cu magazine, trecând 
pe lângă un semn pe care scria simplu „Calea Principală”, apoi pe 
lângă magazinul de saboţi, o cofetărie cu ferestre afumate, un magazin 
de jucării şi sănii, cu un afiş care făcea reclamă pentru lecţii la Şcoala 
de Condus Sănii. 

A mai trecut şi de o clădire într-o rână, de cărămidă neagră, cu 
ferestre din gheaţă. „Zăpada Zilei” scria pe firma de afară. 

— Cel mai important ziar al elfilor, i-a explicat Moş Topo. Plin de 
grozăvii şi prostii. 

Afară erau grămezi de ziare care se dădeau pe gratis. 

„MICUŢUL KIP - TOT DISPĂRUT” era titlul mare de pe prima 
pagină, iar Nikolas s-a întrebat cine era Micuţul Kip. Tocmai era pe 


cale să întrebe, însă, deşi erau mititei, elfii mergeau iute şi deja o 
luaseră binişor înainte. El şi Blitzen se străduiau să ţină pasul. 

— Ce este clădirea aceea? a întrebat Nikolas. Turnul înalt. 

— Uite, a zis Moş Topo, schimbând subiectul. Acolo e Polul Nord. 

Şi i-a arătat o nuia verde şi subţire care ieşea din pământ. 

Atunci a intervenit Micuța Noosh: 

— Crezi că Moş Vodol va fi amabil? 

— Cred că totul va fi bine, a spus bătrânul elf. Haide, Micuţă Noosh. 
Noi, elfii, suntem amabili şi primitori în adâncul sufletului. Adică, cel 
puţin, aşa am fost dintotdeauna. Până şi Moş Vodol ştie asta... 

Nikolas era derutat. 

— Ăăă, Moş Tippo? 

— Topo, l-a corectat bătrânul elf. 

— Moş Topo, scuze. Voiam doar să întreb dacă... 

— Ia uite, Blitzen! a exclamat Micuța Noosh. 

Ajunseseră la lacul limpede, de gheaţă. Chiar lângă el era un câmp 
unde alţi şapte reni mestecau bucuroşi licheni de pe copaci. 

— Ştii cumva dacă tatăl meu... 

Moş Topo l-a ignorat şi a chemat renii. 

— Renilor drăguţilor, ia veniţi aici! lată un nou prieten. 

Între timp, Micuța Noosh revenise la discuţia despre culorile ei 
preferate. 

— Îmi place mult indigo. E mult mai frumos ca violetul. Şi stacojiul. 
Şi turcoazul. Şi magenta. 

Blitzen stătea în spatele lui Nikolas şi îi morfolea umărul cu botul. 

— Nu-i foarte sociabil, i-a explicat Nikolas lui Topo. 

Însă unul dintre reni, o femelă, a venit şi i-a dăruit nişte iarbă lui 
Blitzen. Pentru o clipă, lui Nikolas i s-a părut că vede cum picioarele 
ei chiar se desprind de pământ -— o spărtură între locul unde se 
termina trupul renului şi de unde îi începea umbra. Dar poate că doar 
i s-a părut. 

— Ah, ea este Donner, cea mai bună dintre toţi, a zis Micuța Noosh, 
iar apoi a început să-i arate pe toţi ceilalţi reni. Acolo e Comet, cu 
dunga lui albă pe spinare, acela e Prancer, e foarte amuzant, ţopăie 
împreună cu Cupidon. Cupidon îţi linge mâna dacă îl laşi. Şi, ah... şi... 
şi... aceea întunecată este bătrâna Vixen, e cam morocănoasă, iar 
acolo sunt Dancer şi Dasher, cel mai iute dintre toţi. 

— Te simţi bine, băiete? l-a întrebat Nikolas pe Blitzen, dar Blitzen 
deja pornise să-şi facă prieteni noi. 

Nikolas a observat că cicatricea de pe piciorul lui Blitzen se 
vindecase complet. 

Odată ce Blitzen s-a apucat să pască liniştit, ei şi-au continuat 
drumul, trecând pe lângă un semn care arăta spre vest, către 
„Dealurile împădurite unde trăiesc spiriduşii”. Muzica se auzea tot mai 


tare, aroma de turtă dulce se înteţea şi un soi de teamă se amesteca cu 
un entuziasm ciudat, până când au ajuns la poarta vechii primării. 

— A, şi ştii în ce zi suntem azi, nu-i aşa? a întrebat Moş Topo cu un 
zâmbet încordat. 

— Nu, nu ştiu nici măcar în ce lună! 

— Suntem în douăzeci şi trei decembrie! Mai sunt două zile până la 
Crăciun. Asta e petrecerea noastră de Crăciun. Singura petrecere care 
ne mai este permisă acum. Dar nu mai e la fel de reuşită cum era pe 
vremuri, fiindcă s-a interzis dansul. 

Lui Nikolas nu-i venea să creadă că era pe drumuri de-atâta timp, 
dar existau şi lucruri mai greu de crezut ca acesta, iar el tocmai era pe 
cale să le afle. 


PRET A 
MONEDE PE 
R F; aA ə 
fji ha ui adă favorit 
al tuturor a i SP ne ylitătutee elfilori i 2000 E te 


cau. KIP 


FEBRA RENILOR | 222003 
LOVEȘTE ELFHELM | RĂDĂCINILE 


bi GE Owi 
EÒ wi 66 e 
Eu pată cure da, 


Misterul Micuţului Kip 


Ar trebui să vă aplecaţi ca să intraţi pe poarta primăriei satului 
Elfhelm dacă aţi fi un băiat de unsprezece ani potrivit de înalt, ca 
Nikolas. Însă odată ajuns înăuntru, Nikolas a fost copleşit de ceea ce 
vedea. Erau şapte mese de lemn foarte lungi, în jurul cărora şedeau 
elfi. Sute de elfi. Erau elfi micuţi şi elfi ceva mai puţin micuţi. Erau 
elfi copii şi elfi adulţi. Slabi, graşi şi potriviţi. 

Îşi imaginase întotdeauna că vederea elfilor ar fi cel mai fericit 
moment posibil, însă atmosfera de aici era tare nefericită. Elfii erau 
separați în funcţie de culoarea tunicii. 

— Eu sunt o tunică verde, a zis Moş Topo. Asta înseamnă că stăm la 
masa din capăt. Tunicile verzi sunt purtate de membri ai Consiliului 
Elfilor. Tunicile albastre înseamnă elfi cu specializare, cum ar fi 
meşterii de jucării sau fabricanţii de turtă dulce. Iar tunicile maro sunt 
elfi fără specializare. Pe vremuri nu era aşa. Înainte de Moş Vodol, 
stăteam cu toţii laolaltă. Asta înseamnă să fii elf. E vorba despre a fi 
împreună. 

— Cine e Moş Vodol? 

— Sss! Mai încet. Să nu te-audă. 

Când îşi imaginase Crăciunul elfilor, Nikolas crezuse că vor fi 
cântece şi multe dulciuri de mâncat. Şi erau dulciuri aici — tot locul 
mirosea a scorţişoară şi turtă dulce — dar elfii nu prea păreau să se 
bucure de mâncare. Şi erau şi cântece, dar elfii cântau cu nişte voci 
îngrozitor de triste, deşi versurile erau vesele: 


Problemele noastre vin şi dispar, 

Ca fulgii din cer se topesc când apar. 
Dar câtă vreme zâmbim şi cântăm, 
Problemele-n seamă nu le luăm. 

Toţi elfii petrec şi versuri compun. 
Suntem fericiţi la ceas de Crăciun! 


Însă nimeni nu era fericit. Toate chipurile erau triste sau posace. 
Nikolas se simţea stânjenit. I-a şoptit lui Moş Topo: 

— Ce s-a întâmplat? De ce par toţi aşa de supăraţi? 

Dar înainte să apuce Topo să-i răspundă, stră-stră-stră-stră-stră- 
strănepoata lui i-a arătat că nu toţi elfii sunt nefericiţi. Ea deja chiţăia 
de bucurie: 

— E aproape Crăciunul! 

Deodată s-a lăsat liniştea şi totul a încremenit, de parcă întreaga 
încăpere îşi ţinea răsuflarea. Toţi elfii îi observaseră de-acum şi se 


întorseseră ca să se uite la Nikolas. 

Moş Topo şi-a dres glasul. 

— Bună ziua, elfi! Se pare că avem un oaspete special, la ţanc 
pentru Crăciun! Acum, fiindcă suntem în perioada Crăciunului, ar 
trebui să fim buni cu ceilalţi şi să dăm dovadă de ospitalitatea 
tradiţională a elfilor, chiar dacă e vorba despre un om. 

Elfii au oftat la auzul acestui cuvânt. 

— Un om! a ţipat unul. Şi cum rămâne cu Noile Reguli? 

Acest elf, care purta o tunică albastră, avea o barbă ciudată. Era 
dungată. Elful arăta spre un afiş prins în pioneze pe perete, o pagină 
ruptă din ziarul Zăpada Zilei. Pe aceasta scria „NOILE REGULI 
PENTRU ELFI”. Şi urma o listă. 

Nikolas s-a străduit să zâmbească şi să le facă cu mâna, dar era o 
linişte ciudată şi doar un copilaş elf, foarte mic, i-a răspuns făcând şi 
el cu mâna. Unii dintre elfii bătrâni pufneau şi bombăneau în barbă. 
Ce bizar! Elfii nu trebuiau să fie prietenoşi? De câte ori îşi imaginase 
Nikolas un elf, îşi închipuise o fiinţă fericită, zâmbitoare, care dansa, 
făcea jucării şi oferea turtă dulce în dar. 

Cel puţin aşa îi spusese tatăl său. Dar poate că poveştile nu ţineau 
cont de realitate. Aceşti elfi se întorseseră spre el şi nu ziceau nimic, 
doar stăteau aşa şi se uitau lung şi chiorâş. Nu crezuse vreodată că 
privitul chiorâş era o trăsătură aşa de importantă la un elf. 

— Ar trebui să plec? a întrebat Nikolas stânjenit. 

— Nu. Nu, nu, nu. Nu. Nu, a răspuns Micuța Noosh, repetând, ca să 
fie limpede: Nu. 

Moş Topo a scuturat din cap. 

— Nu e cazul. Poţi să stai cu noi. Găsim nişte locuri la masa din 
capăt. 

Toţi cei din încăpere au tăcut, ascultând cum ţăcăne saboţii lui Topo 
pe dalele pardoselei atunci când ei trei au traversat sala, cât era de 
lungă. Era destul de întunecat, doar cinci torţe ardeau pe fiecare 
perete, dar Nikolas şi-ar fi dorit să fie şi mai întuneric, în aşa fel încât 
să nu poată fi văzut. Şi chiar îşi dorea să nu se fi aflat acolo, deşi 
gândul mâncării de pe fiecare masă era înnebunitor pentru un băiat 
care în ultimele săptămâni nu mâncase nimic altceva în afară de 
ciuperci şi rareori ceva afine sau merişoare. 

Turtă dulce. 

Supă dulce de prune. 

Pateuri cu gem. 

Plăcintă cu afine. 

Micuța Noosh îl ţinea de mână pe Nikolas. Fata avea mâna mică, 
dar degetele lungi şi subţiri, cu unghiuţe ascuţite. Ca mulţi alţi elfi 
tineri, ea recunoştea bunătatea când o vedea. Nu se îndoia, în sinea sa, 
de faptul că, deşi Nikolas era om şi avea urechi de om, nu trebuia să te 


temi de el. L-a condus la un loc. Jumătate dintre elfii de la masă au 
plecat îngroziţi când l-au văzut apropiindu-se, ceea ce însemna că 
acum erau multe locuri libere din care putea să aleagă. Nikolas s-a 
aşezat chiar lângă Micuța Noosh şi atunci, văzând atât de multă 
mâncare delicioasă, a uitat că e privit de atâţia ochi de elf, a luat un 
bol de supă de prune din mijlocul mesei şi l-a băut dintr-o singură 
sorbitură pe tot, apoi şi-a îndesat patru pateuri cu gem în gură şi, 
chiar înainte să apuce o bucată de turtă dulce, a observat cum o elfă 
din faţa lui face ț-ţț-ţ către el. Femeia avea păr blond deschis împletit 
în două cozi ce-i stăteau absolut orizontale, în linii drepte, de-o parte 
şi de alta a capului. 

— Nu vrem de-ăştia ca tine aici, a şuierat ea. Nu după ce s-a- 
ntâmplat ultima oară. 

— Dar e bun la suflet, a zis Micuța Noosh. Poartă o căciulă roşie. 
Cineva care poartă căciulă roşie nu poate fi rău! Roşu e culoarea 
vieţii, a iubirii şi-a apusurilor. 

— Ultima oară? a întrebat Nikolas. 

— Ia lasă-l în pace, Mamă Ri-Ri, a spus Moş Topo. Nu ne face nimic 
rău. 

— Rău? Rău? Rău! Dar sigur că ne face rău. Întreabă-l tu pe Micuţul 
Kip dacă nu ne face rău... E om. Oamenii sunt toţi răi. 

Atunci a intervenit alt elf — cu o figură serioasă, de la altă masă. 

— Moş Vodol n-o să fie încântat. 

Moş Topo s-a gândit. 

— S-ar putea să fie aşa, Moş Dorin, dar noi suntem elfi buni, a zis 
Topo şi a oftat. 

Nikolas era derutat. 

— Cine e Micuţul Kip? a întrebat el, amintindu-și de titlul mare din 
Zăpada Zilei. 

Iar când a rostit „Micuţul Kip”, ceilalţi elfi de la masă s-au oprit din 
mâncat. 

— Poate c-ar fi mai bine să nu mai zici nimic, i-a şoptit Moş Topo. 

— Dar pot să te mai întreb un singur lucru? a zis Nikolas. 

— Mai bine mănâncă şi apoi poate că ne... 

Dar înainte ca Moş Topo să apuce să-şi termine propoziţia, un alt elf 
a venit înspre masă. Era cel mai înalt dintre elfi, dar tot nu era decât 
cât era Nikolas aşezat pe scaun. Avea un nas lung şi ascuţit şi-o barbă 
neagră care îi ajungea aproape până la genunchi, acoperindu-i tunica, 
şi avea genul acela de chip neplăcut, chinuit, ca al unui om care 
merge tot timpul cu un vânt puternic şi rece în faţă. Ţinea în mână un 
toiag negru de lemn. Toţi ceilalţi elfi care încă mai şedeau la masă s- 
au uitat în altă parte sau au plecat capetele, unii jucându-se nervoşi cu 
mâncarea. 

— Gata cu cântatul! a spus el către întreaga încăpere. Cântatul duce 


la bucurie, iar bucuria la prostie. V-am spus. Iar ăsta — a zis arătându-l 
pe Nikolas — este motivul. 

Nikolas s-a oprit şi el din mâncat şi a întâlnit privirea lungă a 
acestui elf cu mutră posacă şi barbă neagră. Inima a început să-i bată 
nebunește şi l-a cuprins o spaimă rece. 

O întâlnire neplăcută 


— Aha, Moş Vodol! A zis Moş Topo. Ce petrecere de Crăciun 
minunată. E foarte bine că tu, ca şef al Consiliului Elfilor, ai făcut-o 
aşa... 

— Lasă Crăciunul! l-a întrerupt Moş Vodol. 

În încăpere s-a lăsat o linişte deplină. Iar apoi Moş Vodol a vorbit 
iarăşi, într-o şoaptă amenințătoare. 

— Moş Topo, vreau să vorbesc cu tine şi cu omul. În Sala de 
Consiliu. Acum. 

— În Sala de Consiliu? 

Elful şi-a înălţat toiagul şi a arătat spre stele. 

— Acum, Moş Topo. Fără întârziere. Iute ca renul. 

Moş Topo a încuviinţat. S-a întors, i-a zis Micuţei Noosh să-l aştepte 
acolo şi i-a făcut semn lui Nikolas să-l urmeze. Nikolas a făcut ce i s-a 
zis, dar se simţea un pic caraghios, cum trebuia să se aplece când urca 
scările din fundul sălii ferindu-se de tavanul foarte scund, cu nişte 
bârne de lemn care îl făceau încă şi mai scund. 

Nikolas a urmat elfii, trecând pe lângă alţi doi îmbrăcaţi în negru. 
Aceştia erau bărbaţi elfi, dar nu aveau barbă. Păzeau o uşa pe care 
scria „Sala de Consiliu”. Apoi Nikolas s-a pomenit într-o cameră 
pentru care era un pic prea înalt. Aici se afla o masă lungă, cu 
douăzeci de scaune împrejur. Fiecare dintre scaune avea gravat pe 
spătar un nume. 

— Închide uşa! a zis Moş Vodol, iar apoi i s-a adresat lui Moş Topo. 
Oare n-ai fost la ultima noastră întâlnire, Moş Topo? a întrebat, 
arătând spre scaunul pe care era gravat numele lui Moş Topo. 

— Ba da, da, am fost. 

— Înseamnă că ştii de noile reguli pentru elfi. Nu trebuie să aducem 
oameni aici. 

— Păi, nu l-am adus. L-am găsit. Pe el şi renul lui leşinat. Erau 
aproape morţi, aşa că am... eu am... 

În timp ce Moş Topo se agita tot mai tare, Moş Vodol privea fix la 
saboţii elfului. Într-o clipă, elful cu păr alb s-a desprins de la podea şi 
a început să plutească în aer. 

— Aşa că ce? a întrebat Moş Vodol? 

Nikolas a observat acum că Moş Topo se cam sufoca, deşi Moş 
Vodol nu se afla tocmai în preajma lui. Moş Topo se rotise cu capul în 
jos şi acum se înălța spre tavan, fiindcă nu avea nimic de care să se 
prindă. Din buzunare i-au căzut biscuiţi. Mustaţa i s-a răsturnat peste 
nas. 

— Vă rog, a spus Nikolas. Nu este vina lui. El n-a încercat decât 


v 


să... 
Iar atunci Nikolas a amuţit, fiindcă i s-a închis gura. Nu îşi putea 
mişca nici buzele, nici fălcile. O fi fost scund Moş Vodol, dar la magie 
era priceput. 

— Am făcut o mică vrajă a speranţei, a bolborosit Moş Topo. 

Fruntea lui Moş Vodol s-a înroşit de furie. 

— Un drimwick? Pe-un om? 

Elful cu capul în jos a încuviinţat. 

— Da, Moş Vodol. Îmi pare rău. Dar era singura cale să-l salvez. Iar 
drimwickurile nu prind decât pe cei buni, aşa că mi s-a părut că e-n 
regulă. Şi eram cu Micuța Noosh. Ce exemplu i-aş fi dat dacă îl lăsam 
să moară acolo, în faţa ei? 

Moş Vodol clocotea de furie. 

— Ştii ce înseamnă asta? Îţi dai seama că i-ai dat omului daruri pe 
care n-ar trebui să le aibă. Îmi închipui că i-ai spus Micuţei Noosh ce-a 
păţit Micuţul Kip! 

Nikolas încerca să vorbească, dar încă avea fălcile încleştate şi limba 
îi stătea ca un peşte mort în gură. 

— Nu. Nu vreau s-o sperii. Vreau să creadă în ce e mai bun în lume. 
Chiar şi în oameni. Ea vede binele din... 

Pielea de deasupra bărbii lui Moş Vodol era din ce în ce mai roşie, 
ca un soare care apune dincolo de un tufiş de mărăcini. Mobila se 
cutremura, de parcă întreaga cameră împărtăşea furia lui Moş Vodol. 

— Puterile noastre nu sunt pentru oameni. 

— Te rog, a implorat Moş Topo. Hai să ne amintim cum era pe 
vremuri. Înainte... Suntem elfi. Noi ne folosim puterile pentru bine. Îţi 
aminteşti când ziarul era plin numai de veşti bune? 

Moş Vodol a râs. 

— E adevărat. Zăpada Zilei era plină odinioară doar de veşti bune. 
Dar veştile bune nu fac vânzare. 

— Dar binele rămâne bine! 

Moş Vodol a încuviinţat. 

— De acord, Moş Topo. Trebuie, într-adevăr, să ne folosim puterile 
pentru bine. Şi exact de asta trebuie să transmitem mesajul limpede că 
nu mai este permis accesul străinilor aici. Trebuie să fim hotărâți în 
ceea ce facem şi să fim uniţi. Comunitatea noastră are noroc că nimeni 
de pe-aici n-are o voinţă mai puternică decât Deţinătorul Sceptrului, 
care sunt eu. Am fost ales, în chip democratic, să conduc Elfhelm după 
cum consider eu că e de cuviinţă. 

Încă zvârcolindu-se în aer, Moş Topo a oftat: 

— Să fim cinstiţi, Moş Vodol, ţi-a fost de mare ajutor că erai 
proprietarul Zăpezii Zilei şi ai folosit ziarul ca să câştigi alegerile. 

— Afară! a spus Moş Vodol. 

Şi ca prin puterea gândului, Moş Vodol l-a aruncat direct pe 


fereastră pe bietul Moş Topo. Nikolas a auzit o plescăitură şi a fugit să 
vadă dacă elful aterizase în lacul de lângă clădire. A încercat să strige 
ca să vadă dacă noul său prieten scăpase cu bine, dar gura îi era încă 
bine închisă. 

— Aşadar, omule, spune-mi de ce ai venit aici, a zis Moş Vodol. 

Nikolas s-a întors iarăşi spre furiosul elf cu barbă neagră. Şi-a simţit 
falca încălzindu-se, înmuindu-se şi descleştându-se. Limba i-a revenit 
la viaţă. 

— Voiam să merg în Nordul Îndepărtat. Voiam să găsesc... 

— Ce? a întrebat Moş Vodol băgând mâna în buzunar şi scoțând un 
şoarece. Şoarecele ăsta? 

Miika s-a uitat îngrozit la Nikolas. 

— Miika, eşti bine? 

— Nu te-ngrijora, şoarecii sunt bineveniţi aici. Şoarecii nu ne-au 
făcut niciodată niciun rău... 

Moş Vodol a scos un mic țipăt de durere. Miika îl muşcase. Apoi a 
sărit din mâna lui Moş Vodol şi a gonit spre Nikolas. Nikolas l-a ridicat 
şi l-a pus la adăpost, în buzunar. 

— Deci ai primit ceea ce căutai. Acum, du-te. Piei din ochii mei. 

— Nu. Nu chiar. Eu am pornit la drum ca să-mi caut tatăl, a zis 
Nikolas. 

Elful a făcut ochii mari. 

— Şi de ce-ai crezut că ar fi aici? a întrebat ameninţător. 

— Fiindcă mergea spre Nordul Îndepărtat. Mi-a spus mereu că 
sunteţi adevăraţi. La elfi mă refer. Şi credea în voi. Şi am încercat şi eu 
să cred în voi. În tot cazul, încoace venea, laolaltă cu alţii, ca să 
găsească dovada că existaţi... 

Nikolas a simţit cum i se frânge glasul. Simţea cum se face fărâme, 
ca turta dulce. 

— Dar nu ştiu dac-a mai reuşit să ajungă până aici. 

Elful şi-a mângâiat barba. 

— Hmmm. Interesant. 

Acum vocea i se mai îmblânzise. A rupt un colţ din acoperişul unei 
căsuțe de turtă dulce care se afla în mijlocul mesei şi a muşcat o 
bucăţică. S-a apropiat. Ba chiar a zâmbit curios. 

— Descrie-mi-l pe tatăl tău. Cum arăta? 

— Este înalt. Aproape de două ori cât mine. Şi e puternic, fiindcă e 
tăietor de lemne. Şi are haine colorate care sunt un pic ponosite, o 
sanie, un topor şi... 

Moş Vodol a făcut ochii mari. 

— Spune-mi, doar de curiozitate, câte degete are tatăl tău? 

— Nouă şi jumătate, a răspuns Nikolas. 

Moş Vodol a zâmbit. 

— L-aţi văzut? Mai trăieşte? a întrebat Nikolas disperat. 


Moş Vodol a înălţat mâna în care avea toiagul. Nikolas a văzut cum 
masa se ridică de la pământ, cu tot cu scaune, doar ca să se 
prăbuşească la loc şi să spargă podeaua, căzând în sala mare de 
dedesubt, unde elfii încă mai mâncau la petrecerea de Crăciun. Masa 
şi scaunele au ratat la mustață să lovească pe careva şi s-au zdrobit de 
podeaua de jos. 

Elfii au oftat deodată şi acum se uitau la Nikolas şi Moş Vodol — care 
a ridicat glasul ca să-l poată auzi cu toţii — stând încă în Sala de 
Consiliu. 

— Deci stai să înţeleg bine. TATĂL TĂU ESTE JOEL, TĂIETORUL 
DE LEMNE? 

Nikolas nu ştia să spună decât adevărul. 

— Da. 

Elfii de jos au oftat din nou, dar mai tare, şi au început să vorbească 
deodată. 

— Tatăl lui e Joel, Tăietorul de lemne! 

— Tatăl lui e Joel, Tăietorul de lemne! 

— Tatăl lui e Joel, Tăietorul de lemne! 

Pentru o clipă, Nikolas a uitat că era posibil să se afle într-o mare 
belea. 

— A ajuns până aici tata? Chiar a ajuns în Nordul Îndepărtat? În 
Elfhelm? L-aţi întâlnit? Este... e încă aici? 

Moş Vodol a dat ocol găurii pe care o făcuse în podea şi s-a apropiat 
suficient încât Nikolas să-i simtă aroma de lemn dulce din răsuflare şi 
să-i vadă cicatricea lungă şi subţire de sub barbă. 

— A, da, sigur că a ajuns aici. Era unul dintre ei. 

— Cum adică, unul dintre ei? Ce i-aţi făcut? 

Moş Vodol a inspirat profund. A închis ochii. Fruntea i se umpluse 
de broboane şi valuri ca o apă în furtună. Iar apoi a făcut unul dintre 
lucrurile lui preferate. A ţinut un Mare Discurs. Şi iată cum a sunat 
acesta: 

— Ah, am făcut ceva în privinţa lui, a spus el. Am avut încredere în 
el. Asta a fost cea mai mare greşeală a mea ca şef al Consiliului Elfilor. 
Am ascultat de bunăvoința elfilor care trăiesc aici. Dar am cam ştiut 
tot timpul că bunăvoința este doar o dovadă de slăbiciune. Iar 
bunăvoința vine din fericire, aşa că m-am străduit din greu în aceste 
ultime săptămâni să sporesc nefericirea. Nefericirea este mult 
subestimată, mai ales la elfi. Vreme de o mie de ani, elfii au fost 
fericiţi şi bucuroşi. Au fabricat daruri pentru vizitatori care n-ajungeau 
niciodată pe-aici. Au construit chiar şi un Turn de Întâmpinare. Ce 
proşti am fost! Şi-n fiecare zi de marţi, cel care era şeful Consiliului 
stătea şi discuta Strategii de Întâmpinare. NU ERA NIMENI DE 
ÎNTÂMPINAT! 

Moş Vodol s-a oprit pentru o clipă. A arătat spre unul dintre 


portretele de elfi de pe perete. Un tablou cu o elfă cu coc mare şi auriu 
în vârful capului şi-un zâmbet larg şi bun. 

— Mama Ivy, a zis el. A fost şefa Consiliului Elfilor înaintea mea. A 
fost şefă vreme de o sută şapte ani. Sloganul ei era „Bucurie şi 
Bunăvoinţă pentru Toată Lumea!” Îmi făcea greață. Şi nu numai mie... 
Treptat, de-a lungul anilor, elfii au început să-şi dea seama că era 
greşit să trăieşti pentru alţii. Aşa că m-am înscris în cursa electorală. 
„Elfii pentru elfi”. Asta mi-a fost deviza. Şi mi-a mers. Floare la 
ureche. Mama Ivy mi-a urat noroc, desigur, m-a servit cu prăjitură cu 
fructe şi mi-a făcut şi nişte ciorapi de lână. Am desemnat-o Ambasador 
al Păcii în Pădurea Trolului şi într-o săptămână era mâncată. Au halit 
totul din ea, cu excepţia piciorului stâng, la care-avea nişte monturi 
urâte. Privind în urmă, cred că n-a fost persoana potrivită pentru 
treaba asta. Cam prea prietenoasă. 

A oftat prelung, privind portretul. 

— Biata Mamă Ivy. Însă problema ei a fost că n-a priceput că 
celelalte fiinţe nu sunt ca noi. Vezi tu, elfii ştiu în adâncul inimii lor că 
ei sunt cea mai bună specie din câte există. Doar c-au avut nevoie să 
le-o reamintească cineva. Dar nici măcar eu n-am putut să merg până 
la capăt. Nu înainte de răpirea Micuţului Kip. După asta, am schimbat 
macazul — şi l-am schimbat repede. Am încercat de îndată să-i fac pe 
elfi mai nefericiţi, spre binele lor. I-am obligat să poarte tunici de 
culori diferite şi să stea la mese separate. Am interzis să se mai 
danseze spickle, am scăzut salariul minim la trei monede de ciocolată 
pe săptămână şi am interzis folosirea nesupravegheată a titirezilor. 
Am petrecut fiecare zi încercând să găsesc cele mai înspăimântătoare 
titluri pentru ziarul meu, Zăpada Zilei. Am schimbat chiar şi sloganul 
Mamei Ivy în: „Rezistaţi Bunăvoinţei, Rezistaţi Cauzelor Bunăvoinţei”. 
Am fost mândru de asta. 

L-a privit mânios pe Nikolas, în timp ce zâmbetul i s-a curbat 
precum coada unei pisici. 

— Şi primul lucru pe care l-am făcut a fost să interzic accesul 
străinilor şi să transform Turnul de Întâmpinare în închisoare... 
Străjerii a strigat. Duceţi omul în turn! 

Trolul şi Spiriduşa Adevărului 


Nikolas văzuse turnul. Era construcţia înaltă, subţire şi rotundă din 
vestul satului. Părea să devină şi mai înaltă pe măsură ce se apropia 
împins de gărzi, mergând pe potecă, prin zăpadă. Îl simţea pe Miika 
tremurându-i la piept. 

— E doar vina mea, a şoptit Nikolas. Trebuie să evadezi. Uite. 
Acolo. Dealurile acelea cu copaci, de după turn. Fugi într-acolo. 
Ascunde-te. O să fii în siguranţă acolo. 

Iar Miika s-a uitat, a adulmecat prin aer şi a simţit că din acea 
direcţie mirosea vag a ceva delicios — ceva ce parcă aducea a brânză. 

Paznicul elf care se afla cel mai aproape de ei şi-a ridicat micul 
topor spre băiat: 

— Nu mai vorbi! 

Când cei doi paznici s-au uitat în altă parte, Nikolas l-a scos pe 
Miika din buzunar şi l-a pus pe jos. 

— Fugi, Miika. Acum! 

Animăluţul a gonit spre Dealurile Împădurite şi spre căsuţele mici şi 
frumoase, cu miresme de brânză. 

— Hei, a strigat un paznic, începând să alerge după rozătoare. 

— Lasă-l! a poruncit Moş Vodol. Putem pierde un şoarece, dar nu şi 
un om. 

— La revedere, prietene. 

— Linişte! a tunat Moş Vodol. 

Iar de această dată teama, mai degrabă decât magia, l-a făcut pe 
Nikolas să-şi ţină gura închisă. Nikolas nu se mai simţise vreodată atât 
de singur. 


Turnul - închisoarea — era un loc înfricoşător. Şi totuşi, deşi era 
groaznic, avea nişte lucruri foarte drăguţe şi încurajatoare scrise pe 
pereţii de piatră care împrejmuiau scările, din timpurile în care locul 
fusese Turn de Întâmpinare. Lucruri precum „Bine aţi venit”, „Străinii 
sunt doar prieteni cu chipuri mai ciudate” şi „Îmbrăţişează un om”. 

Unul dintre elfii care purtau tunică albastră l-a văzut pe Nikolas 
citind aceste înscrisuri. 

— Pe vremea Mamei Ivy aş fi fost obligat să vă coc turtă dulce şi să 
vă arăt cum dansez spickle, însă acum am permisiunea să vă tai în 
bucățele. Eu personal plâng seară de seară şi simt cum am murit pe 
dinăuntru, dar societatea se îmbunătăţeşte în mod clar. 

— Îmi place mai mult cum era societatea voastră pe vremuri. 

— A fost o greşeală. Era plină de prietenie, fericire şi dans. Nu de 
lucruri importante, cum ar fi teama şi dezgustul față de străini. Moş 


Vodol ne-a făcut să vedem greşelile din tradiţiile noastre. 

După ce au urcat mult pe o scară spiralată întunecată, Nikolas a fost 
aruncat în cea mai de sus celulă. Din nefericire, turnul era făcut din 
piatră, nu din lemn. Nu avea ferestre, iar pereţii erau înnegriţi cu dâre 
de funingine. Mica aură aruncată de o torţă de pe perete l-a ajutat pe 
Nikolas să înceapă să vadă câte ceva în întuneric. O formă enormă 
sforăia sub o pătură, într-un pat mititel, iar Nikolas a putut vedea cu 
coada ochiului o gaură mică şi neagră în mijlocul tavanului. Paznicii 
au trântit uşa şi au încuiat-o, iar ecoul prelung a reverberat cumplit şi 
în Nikolas. 

— Hei! Lăsaţi-mă să ies! N-am făcut nimic rău! a strigat Nikolas. 

— Şşş! s-a auzit o voce făcându-l să sară-n sus. 

S-a întors şi acolo, învăluită în umbra tremurătoare, era o fiinţă cu 
aspect sprinten, îmbrăcată în haine galbene şi cu un zâmbet 
nevinovat. Această ființă nu era mai înaltă de un metru, avea urechi 
ascuţite, păr lung şi o feţişoară angelică, ce părea pură şi delicată ca 
un fulg de nea, deşi obrajii îi erau un pic murdari. 

— Eşti elfă? a şoptit Nikolas, îndoindu-se însă de asta. 

— Nu. Sunt spiriduşă. Un Spiriduş al Adevărului. 

— Spiriduş al Adevărului? Ce înseamnă asta? 

— Adică aşa ca mine. Dar te rog să nu faci gălăgie, ca să nu-l 
trezeşti pe Sebastian. 

— Cine e Sebastian? 

— Trolul, a zis ea, arătând cu degetul palid de spiriduş spre creatura 
diformă care se scărpina pe spinare în timp ce picotea în patul cel mic. 

Sebastian părea un nume ciudat pentru un trol, dar Nikolas nu a 
comentat. Era prea îngrijorat că nu va putea niciodată să scape din 
încăperea asta umedă, rece şi plină de mucegai. 

— Când ne vor da drumul de-aici? a întrebat-o Nikolas pe spiriduşă. 

— Niciodată, a zis Spiriduşa Adevărului. 

— Minti! 

— Eu nu pot să mint. Sunt Spiriduş al Adevărului. Eu trebuie să 
spun adevărul. Şi asta mă bagă în bucluc. Adică, asta şi faptul că fac 
să le explodeze altora capul. 

Fetiţa şi-a acoperit iute gura cu mâna, ruşinată de cuvintele pe care 
tocmai le scăpase. 

Nikolas s-a uitat la ea. Nu-şi putea imagina pe cineva care să pară 
mai inofensiv. 

— Cum adică, să le explodeze capul? 

Ea a încercat să se oprească, dar nu s-a putut abţine şi a scos o 
frunzuliţă aurie din buzunar. 

— Hewlip. 

— Hewlip? 

— I-am dat unui elf nişte supă de hewlip şi i-a explodat capul. A fost 


aşa de amuzant, încât mai c-a meritat pedeapsa cu închisoare pe viaţă. 
Păstrez ultima frunză pentru cineva cu totul special. Ador să văd 
capete explodând. Nu mă pot abţine! 

Nikolas a simţit cum i se zburleşte pielea de teamă. Dacă până şi 
spiriduşul cu cea mai dulce înfăţişare se putea transforma în ucigaș, 
chiar că nu mai era nicio speranţă. 

— i-ar plăcea să vezi capul meu explodând? a întrebat-o Nikolas, 
deşi era îngrozit de răspuns. 

Spiriduşa Adevărului a încercat cu disperare să mintă. 

— Nnnnnnnnn... da! Mi-ar plăcea tare mult! 

Apoi, cu un aer vinovat, a adăugat uşurel: 

— Scuze... 

Îngrijorat că Spiriduşa Adevărului i-ar putea pune hewlip în gură 
când dormea, Nikolas s-a jurat să facă tot posibilul ca să stea treaz cât 
mai mult, chiar şi pentru totdeauna dacă trebuie. 

Trolul s-a rotit în pat şi a deschis ochii. 

— Tu ce fieşti? a întrebat trolul. 

Şi, deşi era mare, nu era deloc lent, aşa că peste o clipă Nikolas se 
chinuia să respire în timp ce o mână aspră, acoperită de negi, îl ţinea 
de gât şi-l strângea tare. 

— Eu fiesc... eu... eu sunt Nikolas. Un băiat. Un om. 

— Un o-om? Ce fieşte un o-om? 

Nikolas a încercat să-i explice, dar nu putea respira şi nu-i ieşea 
decât un bolborosit sugrumat. 

— Oamenii trăiesc dincolo de munţi, a explicat Spiriduşa 
Adevărului. Vin din sud. Sunt foarte periculoşi. Strânge-l de gât până-i 
cade capul. 

Nikolas s-a uitat la Spiriduşa Adevărului, care i-a zâmbit dulce: 

— Scuze, i-a zis ea. Nu m-am putut abţine. 

Trolul s-a gândit să-l omoare pe Nikolas, dar până la urmă a hotărât 
să n-o facă. 

— Fieşte ziua de Crăciun, şi-a zis. Aduce ghinion să omori de 
Crăciun. 

— Suntem în douăzeci şi trei decembrie, i-a sărit în ajutor Spiriduşa 
Adevărului. Dacă vrei să-l omori, eu zic să-i dai înainte. 

— Asta fieşte ziua de Crăciunul Trolilor. Crăciunul Trolilor fie mai 
devreme. Nu poţi omori de Crăciun... 

Şi i-a dat drumul lui Nikolas. 

— Ce absurd, a oftat Spiriduşa Adevărului. Ziua de Crăciun este pe 
douăzeci şi cinci decembrie. 

Sebastian s-a uitat în jos, la Nikolas. 

— Te fi voi omorî mâine. 

— Bine, a zis Nikolas masându-şi gâtul. Măcar aşa o să am şi eu 
ceva interesant de aşteptat. 


Sebastian a râs. 

— Amuzant 0-om! Amuzant o-om! Ca Tomtegubb! 

— Tomte... cum? a întrebat Nikolas. 

— Tomtegubbii sunt foarte amuzanţi, a confirmat Spiriduşa 
Adevărului. Şi nişte muzicieni desăvârşiţi. Dar gătesc oribil. 

Era limpede că Sebastian se hotărâse să devină prietenos. În fond, 
era Crăciunul. 

— Eu fiesc Sebastian. Trol. Fiu încântat să te cunosc, o-omule! 

Nikolas a zâmbit şi i-a privit faţa, care era şi mai înşelătoare decât 
felul lui de a vorbi. Sebastian era urât. Avea un singur dinte (galben), 
piele verde-cenuşie şi haine zdrenţuite şi rău mirositoare, făcute din 
piele de capră. Şi era foarte, foarte mare. Răsuflarea îi duhnea a varză 
stricată. 

— De ce te afli aici? a întrebat Nikolas cu glasul tremurându-i de 
teamă. 

— Eu fiit încercat furat ren. Dar fiesc şi reni care zboară ca pasărea. 
Şi ei fiit zburat în cer. 

— Renii nu zboară, a zis Nikolas, dar chiar când a zis asta şi-a 
amintit cum Donner se ridicase de la sol şi se desprinsese de umbra ei 
pe Câmpul Renilor. 

— Evident că renii elfilor pot zbura, a intervenit Spiriduşa 
Adevărului. Li s-a făcut drimwick. 

— Drimwick? s-a întrebat Nikolas. 

Şi şi-a amintit de îndată. Drimwick. Acesta era cuvântul pe care Moş 
Topo şi Micuța Noosh îl folosiseră când îi readuseseră la viaţă pe el şi 
pe Blitzen. Era un cuvânt magic. Şi numai rostirea sa cu voce tare te 
încălzea un pic, de parcă mintea ţi-ar fi fost învăluită de o miere 
încălzită la soare. 

— Un drimwick este o vrajă a speranţei. Dacă ţi s-a făcut un 
drimwick, asta îţi dă anumite puteri şi dacă eşti numai un ren, a spus 
Spiriduşa Adevărului. 

— Ce fel de puteri? 

— Ia tot ce e mai bun în tine şi îl face şi mai puternic. Îl face magic. 
Dacă îţi doreşti ceva bun, magia va fi de ajutor. E un soi de magie 
foarte plictisitoare. Fiindcă e foarte plictisitor să fii bun. 

Nikolas şi-a amintit cum mătuşa Carlotta l-a aruncat pe Miika pe 
uşă. 

— Nu, i-a spus el spiriduşei cu faţa murdară. Greşeşti. Întreaga lume 
- sau cel puţin lumea din care vin eu, lumea oamenilor, e plină de 
lucruri rele. Există nefericire, lăcomie, tristeţe, foamete şi răutate la 
tot pasul. Există mulţi, mulţi copii care nu primesc niciodată vreun 
cadou şi care sunt norocoşi dacă primesc mai mult de câteva linguri 
de supă de ciuperci la cină. Nu au jucării cu care să se joace şi se duc 
flămânzi la culcare. Copii care nu au părinţi. Copii care locuiesc cu 


oameni îngrozitori, ca mătuşa mea, Carlotta. Într-o lume ca aceea e 
foarte uşor să fii rău. Aşa că atunci când cineva e bun sau generos, e 
de-a dreptul magic. Asta le dă oamenilor speranţă. Iar speranţa este 
cel mai minunat lucru cu putinţă. 

Sebastian şi Spiriduşa Adevărului au ascultat toate acestea în tăcere. 
Ba trolul chiar a vărsat şi o lacrimă, o lacrimă care i s-a rostogolit pe 
chipul cenuşiu şi ridat şi a zăcut pe podeaua de piatră prăfuită, 
transformându-se într-o pietricică. 

— Mi-aş fi dorit să fiu bună, a spus Spiriduşa Adevărului, privind cu 
tristeţe în jos, la frunza ei de hewlip. Dacă aş fi fost bună, acum aş fi 
fost acasă şi-aş fi mâncat prăjitură cu scorţişoară. 

— Îmi pare bine că fiesc trol şi nu o-om, a zis Sebastian scuturând 
din cap şi oftând. Mai ales unul ca tine. Că mâine tu o să fieşti mort. 


Cel mai înfricoşător gând 


Nikolas a încercat să ignore ameninţarea cu moartea şi mâinile 
uriaşe ale trolului, cenuşii, pline de negi şi numai bune pentru 
strangulat, şi s-a întors spre Spiriduşa Adevărului. Încă îi era un pic 
teamă de ea, dar ştia că teama nu era un lucru de mare ajutor. Mai 
ştia şi că dacă voia răspunsuri, probabil nu exista loc mai potrivit 
decât această celulă. 

— Dacă îţi pun întrebări, eşti nevoită să îmi spui adevărul? 

Ea a încuviinţat dând din cap cu entuziasm. 

— Da, sunt o Spiriduşă a Adevărului. 

— Sigur. Bun. Bine. În regulă. Aşa, stai să mă gândesc... Ştii dacă 
tata mai e în viaţă? Este om — evident — şi îl cheamă Joel. 

— Joel şi mai cum? 

— Joci Tăietorul de lemne. 

— Hmmm. Joel Tăietorul de lemne. Nu-mi sună cunoscut, a zis 
Spiriduşa Adevărului. 

— Dar Micuţul Kip? 

— Micuţul Kip! Da. Băieţelul elf. Am auzit de el. Era pe prima 
pagină în Zăpada Zilei. E ziarul elfilor, dar ne place şi nouă, unora 
dintre spiriduşii din Dealurile Împădurite, că poate mai citim de vreun 
elf care a mâncat hewlip şi i-a explodat capul. Ah, şi pentru reţete. 
Plus bârfe. 

— I-a explodat capul şi Micuţului Kip? a întrebat Nikolas. 

— A, nu. El a fost răpit. 

— Răpit? 

— Şi nu de spiriduşi, nici de troli. Nu cred c-ar fi fost mare scofală 
dacă îl răpeau spiriduşii, trolii sau chiar vreun Tomtegubb. Dar, nu. El 
a fost răpit de oameni. 

Nikolas a simţit un fior subit. 

— Care oameni? 

— Nu ştiu. Un grup de bărbaţi. Acum patruzeci şi una de nopţi. Au 
venit aici şi toată lumea i-a întâmpinat cu drag. Vodol a dat poruncă 
să se facă o petrecere specială în cinstea lor la primărie, iar ei au fost 
invitaţi să stea cât poftesc, însă în toiul nopţii au răpit un copil de elf 
şi duşi au fost cu o sanie înainte de răsăritul soarelui. 

Lui Nikolas i-a stat inima. 

— O sanie? 

Acum se simţea de-a dreptul îngrozit. Era de parcă s-ar fi prăbuşit în 
gol, deşi stătea locului. Şi-a dat jos din cap căciula tatălui şi s-a uitat 
lung la ea. Şi mai înfricoşător decât gândul că va fi ucis de un trol, şi 
mai înfricoşător decât gândul că este închis în puşcăria elfilor era 


gândul că propriul său tată ar putea fi unul dintre bărbaţii care l-au 
răpit pe Micuţul Kip. Nu voia să o spună cu voce tare, dar în mintea 
lui asta devenise o realitate şi voia să îndrepte lucrurile. 

Voia să îndrepte toate lucrurile. 

Nikolas a privit în sus, la gaura mititică şi neagră. 

— Spiriduşă a Adevărului, ştii ce este gaura aceea din tavan? 

— Da, sigur. Ştii, asta n-a fost întotdeauna închisoare. Cândva era 
un Turn de Întâmpinare, pe vremea când pe elfi îi conducea Mama 
Ivy. 

— Ştiu. Mi-a spus Moş Vodol. 

— Elfii au fost întotdeauna nişte fiinţe foarte primitoare. Locul ăsta 
era plin de elfi prietenoși, care împărțeau vin de prune pe gratis oricui 
ajungea pe-aici. Adică nimănui, dar gândul în sine exista. Încăperea 
asta era cuptorul. Aici se făcea un foc, care putea fi văzut de la mile 
depărtare, aşa încât acei vizitatori care credeau în elfi, în spiriduşi şi-n 
magie să se orienteze uşor şi să ajungă aici. 

— Îmi place fumul, a adăugat Sebastian gânditor. 

— Deci gaura pe care o vezi în tavan... a zis Spiriduşa Adevărului. 

— Era hornul? a întrebat Nikolas. 

— Întocmai. 

Nikolas s-a uitat lung în sus, la gaura întunecată. Dacă ridica o 
mână deasupra capului şi sărea, probabil că reuşea să atingă pereţii 
hornului. Dar era imposibil de evadat. Hornul era mai îngust ca el. 
Nici măcar Spiriduşa Adevărului n-ar fi reuşit să se strecoare pe acolo. 

Dar stai, ce-i spusese Moş Topo? 

— „O imposibilitate este o posibilitate pe care încă nu ai înţeles-o”, 
a zis el cu voce tare. 

— Da, a zis Spiriduşa Adevărului. Ăsta-i adevărul. 


Arta cățăratului prin hornuri 


Sebastian şi-a reluat sforăitul. Sunetul semăna cu al unei 
motociclete, dar nu se inventaseră încă motocicletele, aşa că Nikolas 
nu-l putea compara cu asta. Iar la puţin timp după aceea a adormit şi 
Spiriduşa Adevărului. Trolul acapara şi acum tot patul, aşa că 
Spiriduşa Adevărului s-a ghemuit pe podea, ţinându-şi bine frunza de 
hewlip. Nikolas era extrem de obosit. Nu se mai simţise atât de obosit 
niciodată. Nici măcar înainte de Crăciun, în perioada aia când nu 
putea dormi de nerăbdare. Ştia că trebuia să doarmă, dar nu avea 
încredere în Spiriduşa Adevărului. Şedea sprijinindu-se cu spatele de 
zidul rece şi tare, uitându-se lung la horn. Afară, dincolo de uşa groasă 
de lemn, printre sforăiturile lui Sebastian, nu putea auzi decât 
mormăitul neclar al paznicilor elfi. 

Trebuia să iasă de-aici. Şi nu doar fiindcă stătea cu două fiinţe care, 
fiecare din alt motiv, voiau să-l omoare. Nu. Trebuia să evadeze şi să- 
şi găsească tatăl. Avea o bănuială că era încă în viaţă şi mai ştia şi că 
probabil era împreună cu bărbaţii care se presupunea că l-au răpit pe 
Micuţul Kip. Pesemne că la mijloc era o confuzie. Tatăl lui era un om 
bun. 

Trebuia să-l găsească. 

Trebuia să-l aducă înapoi pe Micuţul Kip. 

Trebuia să pună lucrurile în ordine. Dar cum? 

Şi-a amintit de ziua în care îi murise mama. Se ascunsese de ursul 
brun în fântână, ţinându-se de lanţul găleţii, apoi îl scăpase din mână. 
Vaietul ei prelung, în cădere, în timp ce Nikolas se uita îngrozit din 
căsuţă. 

În acea zi, şi vreme de multe alte zile apoi (să spunem o mie 
nouăzeci şi opt), crezuse că totul va fi din ce în ce mai rău şi că pentru 
tot restul vieţii se va trezi în lacrimi, simțindu-se vinovat că nu 
rămăsese cu ea, deşi crezuse că şi ea fugise. 

Se rugase să se întâmple ceva şi ea să se întoarcă. 

Joel îi tot spunea că seamănă cu mama sa, doar că nu-i la fel de 
rumen în obraji, aşa că uneori Nikolas lua nişte fructe de pădure, se 
freca cu ele pe obraji, apoi îşi privea chipul reflectat în lac. Iar în apa 
cu vălurele, aproape că i se părea că e ea, privindu-l ca dintr-un vis. 

„E ciudat, tată”, i-a zis într-o zi tatălui care tăia un copac. „Dar 
probabil c-aş fi putut umple fântâna aceea cu lacrimi, la cât de mult 
am plâns.” 

„Ea n-ar fi vrut să plângi. Mama ta ar vrea să fii fericit. Vesel. Era 
cea mai veselă fiinţă din câte-am cunoscut.” 

Aşa că, în dimineaţa următoare, Nikolas s-a trezit şi nu a mai plâns. 


Era hotărât să n-o mai facă. Şi nici n-a mai avut coşmarul deja 
obişnuit, cu mama căzând, căzând, tot căzând în acea fântână. Deci 
ştia că lucrurile îngrozitoare — nici măcar cele mai îngrozitoare lucruri 
— nu puteau opri lumea-n loc. Viaţa mergea înainte. Şi şi-a promis ca, 
atunci când va fi mare, să încerce să fie ca mama lui. Plin de 
vioiciune, fericit, bun şi voios. 

În acest fel avea să îşi păstreze mama vie. 


Turnul nu avea ferestre. 

Uşa era de lemn gros şi fier masiv. În plus, mai erau şi paznicii. Era 
captiv aici, în încăperea asta umedă de piatră, circulară, ca o osie într- 
o roată. Exista o lume afară, o lume cu păduri, lacuri, munţi şi 
speranţă, dar lumea aceea le aparţinea acum altor oameni. Nu lui. Pur 
şi simplu nu exista cale de scăpare. Şi totuşi, ciudat lucru, nu se simţea 
nefericit. Poate speriat, asta, da, un pic, dar în acelaşi timp, în adâncul 
sufletului, avea o speranţă. A început să chicotească. 

Imposibil. 

La asta se referise Moş Topo, acum înţelegea. 

Asta era toată esenţa magiei, nu-i aşa? Să faci imposibilul. 

Oare el — Nikolas — chiar putea să facă ceva magic? 

S-a uitat la coş, la cercul mic de întuneric. Şi a încercat să se 
concentreze puternic asupra acelui horn, a tunelului întunecat, 
gândindu-se cum să treacă prin el. Era o beznă adâncă, la fel ca aceea 
din fântână. S-a gândit la mama lui căzând, la toate acele dăţi când îşi 
imaginase totul în sens invers. Când îşi imagina că o readuce la viaţă. 
S-a gândit că se uită ţintă la ursul acela brun din pădure, de ultima 
dată, nu chiar aşa de speriat cum fusese, iar ursul pleacă. 

Mintea lui continua să-i spună că este imposibil, dar s-a tot uitat şi, 
încet-încet, a început să spere. Să îşi dorească. S-a gândit la toţi acei 
elfi nefericiţi din sala de la primărie. S-a gândit la faţa tristă a tatălui 
său în ziua când plecase de acasă pentru a călători înspre nord. S-a 
gândit la Mătuşa Carlotta care l-a pus să doarmă afară în frig. S-a 
gândit la nefericirea oamenilor. Dar s-a mai gândit şi că nu trebuia 
neapărat ca totul să fie aşa. S-a gândit că, de fapt, oamenii şi probabil 
chiar şi elfii erau buni pe dinăuntru, dar îşi pierduseră un pic din felul 
lor de a fi. Dar cel mai mult s-a gândit cum ar putea să evadeze din 
turn. lar apoi s-a gândit la mama lui, zâmbind şi râzând, fericită 
indiferent ce i se întâmpla. 

A început să simtă senzaţia aceea bizară, de parcă un sirop cald îi 
picura înăuntru, ca atunci când îi întâlnise pe Moş Topo şi Micuta 
Noosh. Era o senzaţie de bucurie neţărmurită. De speranţă, acolo unde 
nu putea exista speranţă. lar apoi, înainte să apuce să se 
dezmeticească, a început să se înalte. 

Plutea desprins de sol şi, foarte încet şi sigur, urca prin aer, 


deasupra Spiriduşei Adevărului şi a lui Sebastian. Se simţea uşor ca o 
pană, până când a lovit cu capul de tavan, chiar lângă gaura prea 
strâmtă a hornului, înnegrită de fum. A căzut şi a aterizat pe 
Sebastian. 

— Acum nu mai fieşte zi de Crăciun. Fieşte ziua de după Crăciun, a 
zis Sebastian, trezindu-se. Aşa că te fi voi omorî. 

În toată agitația, s-a trezit şi Spiriduşa Adevărului. 

— Ura! a chiţăit ea. Adică, tehnic vorbind, e Ajunul Crăciunului. 
Dar altfel — ura! 

Nikolas a apucat iute frunza galbenă de hewlip din mâna Spiriduşei 
Adevărului şi a întins-o spre Sebastian. Însă nu frunza a fost cea care l- 
a făcut pe trolul cu un singur dinte să dea înapoi. Ci faptul că Nikolas 
plutea iarăşi în aer. 

— Fieşti magic. De ce fieşti tu închis, dacă fieşti magic? 

— Încep şi eu să mă întreb acelaşi lucru, a zis Nikolas. 

— Hei! a strigat Spiriduşa Adevărului. Dă-te jos imediat şi dă-mi 
înapoi frunza. 

— Ţine-te departe de mine! a zis Nikolas, încercând să sune cât 
putea de ameninţător. 

— Hmmm, asta o să fie destul de greu, că doar suntem captivi într-o 
celulă de puşcărie, a zis Spiriduşa Adevărului. 

Sebastian l-a apucat pe Nikolas de un picior şi a încercat să-l 
readucă pe podea. 

— Vai, ce palpitant, a zis Spiriduşa Adevărului, zâmbind larg şi 
bătând din palme. Ador spectacolele! 

Sebastian îl strângea tot mai puternic, cu mâinile aspre şi puternice 
ca piatra. 

— Dă-mi drumul, a zis Nikolas, dar zadarnic. 

S-a gândit la mama lui căzând, nu înălțându-se, iar asta — împreună 
cu puterea trolului — interfera cu magia. Apoi a simţit ceva aspru în 
jurul gâtului, strângând puternic. Mâna liberă a lui Sebastian. Nikolas 
a oftat: 

— Nu... pot... să respir... 

Iar apoi mâna i-a dat drumul. 

— M-am fost gândit, a zis Sebastian, de fapt. Mai bine te mănânc, 
decât să te strâng de gât. Oi fi fiind eu doar cu un dinte, dar ăla o să- 
mi fiască de ajuns. 

Şi a deschis gura pregătindu-se să muşte, când Nikolas i-a îndesat 
frunza de hewlip în gură. Spiriduşa Adevărului bătea din palme 
entuziasmată. 

— Hei! s-a auzit o voce groasă de elf de dincolo de uşă. Ce se- 
ntâmplă acolo? 

— Nimic! a zis Nikolas. 

— Nimic! a zis Sebastian. 


Spiriduşa Adevărului şi-a acoperit gura, dar tot nu s-a putut abţine 
şi a tutuit: 

— Băiatul de om pluteşte prin aer, iar Sebastian încearcă să-l 
mănânce, dar acum băiatul i-a îndesat o frunză de hewlip în gură, aşa 
c-abia aştept să-i explodeze capul lui Sebastian. 

— Urgenţă! a strigat paznicul elf dincolo de uşă. Criză în camera 
cuptorului! 

Sebastian a dat înapoi împleticindu-se, în timp ce paşii elfilor 
încălțaţi în saboţi se auzeau cu ecou, urcând pe scara în spirală a 
turnului. Apoi faţa trolului a început să tremure. 

— Ce fieşte a se-ntâmpla? 

Nikolas a auzit cum trolului îi chiorăie maţele. Era mai mult decât 
un chiorăit. Era şi mai mult decât un mârâit. 

Suna ca un tunet. 

Acum Nikolas era iarăşi pe podea. 

— Îmi pare rău, a zis Nikolas. 

— O să explodeze! a ţipat Spiriduşa Adevărului. Un Ajun de Crăciun 
de-a dreptul spectaculos! 

Sunetul mai puternic ca un mârâit creştea întruna înăuntrul trolului, 
iar acum îi ieşea din cap. Obrajii i se vălureau. Fruntea începea să-i 
huruie. Buzele să i se umfle. Ochii i s-au bulbucat. Capul, deja mare 
dinainte, i se făcea tot mai mare, acum era mai lat decât umerii şi 
trolul se chinuia să şi-l ţină în sus, iar în tot acest timp Spiriduşa 
Adevărului bătea încântată din palme. 

— O să fie mişto de tot. Presimt eu! 

Paznicii ajunseseră la uşă şi se străduiau să găsească cheia potrivită. 

Sebastian a încercat să spună ceva, dar nu putea, fiindcă acum avea 
limba cât un papuc. 

— Bu-bu-bubububu-ba-bababa, a făcut, ţinându-se de cap. 

Acum avea ochii aşa de mari, că aproape îi ieşeau din cap. Adică, 
unul chiar i-a ieşit din cap şi s-a rostogolit pe podea spre Nikolas. 
Stătea acolo, uitându-se în sus la Nikolas, şi era destul de scârbos. 

Iar Spiriduşa Adevărului a luat-o razna de tot privind ochiul. 

— Vai, ce bine e! N-ar trebui să râd. Spiriduş rău. Rău! Vai, dar e 
aşa de... 

Nikolas a văzut cum faţa Spiriduşei Adevărului încremeneşte. 

— Ce s-a-ntâmplat? a întrebat-o. 

— Tocmai am făcut pipi pe mine, a zis ea, iar apoi a continuat să 
chicotească. 

— Ce se-ntâmplă acolo? au strigat paznicii. 

— N-aş deschide uşa tocmai acum, a zis Spiriduşa Adevărului. O să 
aibă loc o explo... 

Iar în acel moment capul lui Sebastian a devenit aşa de mare, încât 
a explodat, cu un bubuit puternic şi umed. Sânge violet de trol şi 


creier cenuşiu de trol s-au împrăştiat peste tot. Pe pereţi, pe Spiriduşa 
Adevărului şi pe Nikolas. 

— U-lu-i-tor! a zis Spiriduşa Adevărului, aplaudând. Bravo, 
Sebastian! 

Sebastian nu i-a răspuns Spiriduşei Adevărului. Nu fiindcă ar fi fost 
necioplit, ci fiindcă nu mai avea cap. Era doar un corp mare de trol 
fără cap. lar corpul se prăbuşea acum în faţă, spre Spiriduşa 
Adevărului, care, fiindcă încă se prăpădea de râs, nici nu a observat. 
Aşa că Nikolas a sărit iute spre spiriduşă, trăgând-o deoparte, în timp 
ce Sebastian s-a făcut zob de podea, strivindu-şi orbitele goale. 

— Mi-ai salvat viaţa, a zis Spiriduşa Adevărului un pic îndrăgostită. 

— Ei, n-a fost mare lucru. 

Şi atunci, sunetul cheilor în uşă. 

Nikolas a închis ochii şi şi-a înfruntat panica. Era hotărât. 

— Poţi s-o faci, a zis Spiriduşa Adevărului. 

— Pot? 

— Sigur că poţi. 

Când s-a deschis uşa, Nikolas plutea iarăşi. 

— Hei! a strigat un paznic elf. 

Nikolas şi-a reamintit cuvintele lui Moş Topo. Închizi ochii şi pur şi 
simplu îţi doreşti să se întâmple ceva. Poate că o dorinţă era doar o 
speranţă înzestrată cu un scop mai clar. 

Poate că dacă îţi doreşti îndeajuns de tare, se pot întâmpla tot felul 
de lucruri. S-a gândit cum făcuse Moş Vodol să se mişte mobila. 
Pesemne că, cu suficientă hotărâre, se poate muta şi un horn. 

— Pot s-o fac, a zis Nikolas. 

— Da, poţi, l-a aprobat Spiriduşa. 

Nikolas a închis ochii şi şi-a dorit să poată. Nimic. Neclintire. Apoi 
căldura, pe măsură ce dorinţa îi umplea întregul corp. A simţit 
deodată un gol în stomac, de parcă ar fi căzut. Sau s-ar fi înălţat. 

Apoi inima a început să-i bată nebunește. 

Când a deschis în sfârşit ochii, a văzut numai beznă. Era în interiorul 
hornului. 

Putea auzi vocea mamei: „Băiatul meu! Scumpul meu băiat de 
Crăciun!” 

„Voi fi ca tine, mamă! Voi face oamenii fericiţi!” 

Coşul s-a înclinat, s-a răsucit şi s-a lărgit în aşa fel încât el să încapă 
perfect, în timp ce urca cu o viteză măricică. Putea auzi vocea 
Spiriduşei Adevărului undeva sub el spunând: 

— Ţi-am zis eu! 

Iar apoi, cât ai zice peşte, Nikolas a ţâşnit pe horn, a simţit răcoarea 
aerului şi a aterizat dur, dar fără nicio durere, pe acoperişul abrupt al 
turnului. 


Blitzen în ajutor! 


Se înălța soarele. Nuanţe crude de roz şi portocaliu umpleau cerul. 
Era Ajunul Crăciunului. Nikolas a privit în jos, către Elfhelm, care 
părea mic şi inofensiv ca un sat de jucărie. 

A încercat să-şi ridice piciorul de pe acoperişul învelit cu ţiglă. Dar 
nu. Nimic. Poate că era prea speriat. A auzit un paznic elf strigând de 
la o fereastră a turnului către alt elf care stătea pe aleea de dedesubt. 

— Ajutor! a strigat paznicul. A evadat băiatul om! 

— E pe acoperiş! a strigat elful de jos. 

Era o femeie, cea în faţa căreia stătuse Nikolas la petrecerea din sala 
primăriei. Cea cu codițe. Ri-Ri. 

Nikolas a încercat să se concentreze. S-a uitat la satul elfilor de jos. 
A văzut renii pe câmp. lar apoi l-a zărit pe Blitzen, foarte mic, în 
depărtare, ronţăind la iarba de lângă lacul îngheţat. 

— Blitzen! a strigat cât l-au ţinut puterile, trezind întregul sat. 
Blitzen! Aici! Sunt eu, Nikolas! 

Şi atunci a văzut o sută de paznici elfi, cu pantaloni şi tunici negre, 
ieşind în fugă din primărie, ca nişte insecte care se răspândesc peste 
zăpezi. L-a văzut şi pe Moş Vodol care le striga porunci de la fereastra 
lui de la etaj. Deşi erau mici, îşi dădea seama că alergau repede. Nu 
avea mult timp la dispoziţie. 

— Blitzen! 

I s-a părut că-l vede pe Blitzen cum se opreşte din mâncat şi ridică 
privirea spre el. 

— Blitzen! Ajută-mă! Trebuie să mă ajuţi! Poţi să zbori, Blitzen! Poţi 
să zbori! Magia care ne-a salvat face renii să zboare. Şi pe tine. Poţi. 
Zboară! 

Era zadarnic. De fapt, era destul de chinuitor să vadă acel munte, să 
ştie că restul lumii exista chiar acolo, dincolo de el. L-a cuprins 
disperarea. Chiar şi dacă Blitzen l-ar fi înţeles, şi chiar dacă renul ar fi 
avut într-adevăr capacitatea să zboare, era puţin probabil să poată 
chiar zbura fără să creadă în magie. 

Nikolas a văzut vreo zece paznici fugind pe câmp şi încălecând 
renii. Unul câte unul, paznicii au dat pinteni animalelor încălecate, 
făcându-i să pornească şi dirijându-i în sus, către acoperişul turnului. 
În câteva clipe galopau iute prin aerul alb ca zăpada. 

— Blitzen! a strigat iarăşi, dar nu-l mai putea vedea. 

Unde era? 

Renii cu paznicii călare se apropiau de turn. Umbre prin văzduh. 
Nikolas a simţit o prezenţă întunecată şi amenințătoare. O putea simţi, 
ca un nor care acoperă soarele, intrându-i în cap, blocându-i mintea. 


Încercând să-l împingă pe Nikolas de pe acoperiş. Iar apoi Moş Vodol 
a apărut chiar acolo, pe un ren, conducând atacul, cu barba presărată 
cu fulgi de nea şi cu faţa vânătă de furie. Era înarmat cu un topor pe 
care Nikolas l-a recunoscut de îndată. Un mâner lung şi închis la 
culoare şi o lamă strălucitoare. 

— Iubitul tău tată a lăsat asta în urmă! a strigat Moş Vodol, 
aruncând cu toporul direct spre Nikolas, care s-a ferit la timp. 

Toporul a făcut roată şi a aterizat înapoi în mâna lui Moş Vodol, 
gata să atace din nou, în timp ce Donner — renul pe care-l călărea — 
dădea roată acoperişului turnului. 

— Pleacă, a zis Nikolas. Pe mine nu mă poţi domina. 

A închis ochii — căldura şi lumina au împins deoparte norul 
întunecat — şi atunci s-a întâmplat. Plutea în aer, se înălța. Pentru o 
clipă i s-a părut că zăpada cădea şi mai iute. A clipit şi s-a trezit în faţa 
ochilor cu Vodol. Într-o clipă, Nikolas s-a pomenit prăbuşit iarăşi pe 
acoperiş, făcând nişte ţigle să se desprindă, să alunece şi să cadă pe 
pământ. A alunecat şi el, până când a ajuns atârnat de margine. A 
privit în jos. Putea vedea o mulţime de elfi micuţi, mici de tot, adunaţi 
pe o potecă pentru a privi agitația de sus. 

— Prindeţi-l pe fiul lui Joel, Tăietorul de lemne, a strigat unul, de 
fapt o fetiţă elf pe nume Fulg-de-nea, cu păr alb şi strălucitor. 

— Omorâţi-l pe fiul lui Joel, Tăietorul de lemne! a strigat un altul, 
pe nume Picklewick, care urmărea scena printr-un telescop făcut cu 
mâna lui şi era surprins de propria furie. Zdrobiţi-i oasele şi aromaţi 
cu ele turta dulce! Fără străini! 

— Fără străini! a strigat Fulg-de-nea. 

— Fără străini! a strigat toată lumea. 

— Fără străini! Fără străini! Fără străini! 

De fapt, nu chiar toată lumea striga asta. Mai exista o voce a 
raţiunii, dar era o voce foarte slabă şi subţirică, şi totuşi aşa de clară, 
cu un clopot, încât cuvintele au reuşit să se înalte prin aer până la 
Nikolas. 

— Lăsaţi-l în pace! 

Vorbele acestea au sunat minunat în urechile lui Nikolas şi i-au dat 
speranţă, astfel că pentru o secundă nu s-a mai simţit singur. Era 
vocea Micuţei Noosh. 

— Lăsaţi-l! Suntem elfi! striga acum şi Moş Topo. Unde ne-a 
dispărut bunătatea? Haideţi, suntem elfi. Noi nu eram aşa. 

Nikolas simţea că îi iau foc umerii de durere când s-a tras iarăşi sus, 
pe turnul rece acoperit cu ţiglă, la ţanc ca să vadă cel mai mare dintre 
reni gonind către el, tot mai aproape, depăşindu-i pe ceilalţi. Privirea 
renului era aţintită asupra acoperişului cu aceeaşi hotărâre care 
cândva îl ajutase să urce muntele. 

— Blitzen! 


Dar îl văzuse şi Moş Vodol. 

— Trageţi! a strigat. 

Un paznic a îngenuncheat în zăpadă şi şi-a îndreptat arcul lung 
meşterit cu grijă — sau arcul scurt, de vreme ce era unul mai mic, de elf 
— către ei. A tras de coardă în spate, cu dinţii, în timp ce a apucat o 
săgeată, a aşezat-o şi a tras. O linie neagră a gonit prin văzduh şi a 
şuierat pe lângă urechea lui Nikolas. Moş Vodol, urlând de furie, a 
aruncat toporul spre Blitzen. Toporul s-a rotit prin aer, dar renul s-a 
ferit lăsându-se în jos iute şi plecându-şi capul, aşa încât şi-a ratat la 
limită ţinta, retezând însă vârful unui corn. Nikolas a luat-o la fugă, cu 
ochii pe Blitzen şi sperând cât de mult se poate spera, iar apoi a făcut 
un salt în aer. A închis ochii, sperând în continuare. Iar speranţei i s-a 
răspuns pe măsură. A aterizat în spinarea lui Blitzen. 

— Opriţi-i! ţipa Moş Vodol. 

— Hai, hai, hai! striga Nikolas, în timp ce Blitzen galopa cu o viteză 
incredibilă prin văzduh. La sud! Către munte! 

Şi au zburat tot înainte, ferindu-se de topoare zburătoare şi de 
şuvoaie de săgeți, până când pura speranţă şi hotărârea i-au purtat 
spre răsăritul soarelui. 


Căutarea 


Au zburat prin aerul vijelios, peste păduri pline de molizi acoperiţi 
de nea şi lacuri îngheţate. Un peisaj al pământurilor albe şi al apelor 
argintii. Nu era nici urmă de oameni. Nici urmă de agitația obişnuită 
în Ajun de Crăciun. De acolo, de sus, pământul părea neclintit şi plat 
ca o hartă. Călătoreau atât de iute, încât ceea ce le-ar fi luat o zi la 
pas, pe pământ, aşa le lua doar câteva minute. Vântul rece sufla cu 
putere, dar Nikolas abia dacă-l simţea. De când i se făcuse drimwickul, 
abia de băga frigul de seamă. Nu, de fapt nu era chiar aşa. Era 
conştient de frig, dar nu îl mai deranja. Pur şi simplu, era frig şi atât. 

Nikolas se simţea atât de uşurat că scăpase şi că era posibil ca tatăl 
lui să fie în viaţă, atât de încântat şi uluit că putea face lucruri magice, 
încât deodată, chiar acolo, la o jumătate de milă deasupra unui lac, a 
izbucnit în cel mai puternic râs din viaţa lui. Era un râs care izvora din 
adâncul lui, chiar din burtă. Suna mai puţin a „ha, ha, ha”, şi mai 
degrabă a „ho, ho, ho!” 

Genul de râs plin de veselie al mamei. 

S-a aplecat înainte şi l-a înconjurat cu braţele pe Blitzen. 

— Eşti un prieten adevărat! i-a spus. Şi îmi pare rău de ce ai păţit la 
corn. 

Blitzen a înălţat scurt din cap, ca pentru a spune „nu-i nimic”, şi a 
continuat să galopeze. 

Se îndreptau drept spre sud, urmând singurul drum, cea mai clară 
rută spre casă. Nikolas se întreba dacă nu cumva tatăl lui ajunsese 
deja acolo şi acum tăia lemne prin pădure. 

Înainte de amiază, au fost învăluiţi de o ceaţă cenuşie şi îndoiala 
începea să i se strecoare în suflet lui Nikolas. Dacă tatăl lui chiar îl 
răpise pe Micuţul Kip? A alungat acest gând. Nu, dragul lui tată n-ar 
face niciodată una ca asta. Ar fi imposibil. Nu-i aşa? 

Cu inima grea, Nikolas şi-a dat seama ce trebuia să facă înainte să se 
poată întoarce acasă. Trebuia să-l găsească pe Micuţul Kip. Trebuia să 
descopere adevărul. Trebuia să le dovedească elfilor că tatăl lui era un 
om bun. Trebuia să existe o explicaţie. 

Probabil că Micuţul Kip fugise pur şi simplu de acasă, exact cum 
făcuse şi Nikolas. Şi tot ce avea el acum de făcut era să-l găsească pe 
băiatul elf şi atunci totul se limpezea. 

Aşa că au tot zburat, mai departe şi mai departe. Renul plana pe 
deasupra pădurilor la mică înălţime şi mai sus peste dealurile şi 
şesurile largi, pământii, care păreau să se întindă la nesfârşit, în 
speranţa că l-ar putea zări pe Micuţul Kip. 

Singurul lucru pe care nu l-au făcut a fost să zboare chiar deasupra 


oraşelor, fiindcă Nikolas nu ştia cum ar reacţiona oamenii dacă ar 
vedea un băiat călare pe-un ren trecându-le peste capete. Însă, chiar şi 
aşa, uneori au văzut oameni. Ceea ce îl bucura pe Blitzen. 

Ştiţi, Nikolas mai pricepuse un lucru despre Blitzen, şi anume că 
renul avea simţul umorului. Iar ceea ce i se părea lui foarte amuzant 
era să facă pipi pe oameni. Se tot ţinea, cât putea el de mult, iar apoi, 
când vedea pe cineva jos, departe, pur şi simplu, hm, îşi dădea 
drumul, pşşş, pşsş. lar oamenii respectivi credeau pur şi simplu că 
plouă. 

— Nu-i un dar de Crăciun prea frumos, Blitzen! zicea Nikolas, dar 
nu se putea abţine din râs. 

Şi astfel au tot călătorit, iute şi lent, mai jos şi mai sus, la nord şi la 
sud şi la vest, dar fără succes. Nikolas era tot mai disperat. Poate că, 
până la urmă, trebuia pur şi simplu să meargă acasă. Începea să se 
simtă tare obosit şi îşi dădea seama că Blitzen trebuia să fie şi mai 
obosit. Începuse iarăşi să ningă. 

— Haide, a zis Nikolas, trebuie să ne odihnim peste noapte. 

Zărise o pădure de pini aproape, înspre apus. 

— Hai să poposim acolo şi să ne găsim un adăpost. 

Aşa că Blitzen, foarte receptiv la comenzile lui Nikolas, a virat spre 
vest şi a zburat tot mai jos, şerpuind printre pinii acoperiţi cu zăpadă, 
până când au văzut o zonă mai liberă printre ramuri, chiar dincolo de 
o viroagă. 

„Ăsta o să fie un Crăciun ciudat”, s-a gândit Nikolas. 

Au poposit, printre copacii înalţi şi fantomatici, sub un baldachin de 
ramuri. Nikolas şi Blitzen stăteau întinşi spate în spate, şi tocmai când 
să înceapă să alunece într-un somn fără vise, Nikolas a auzit ceva. 

Trosnetul unei crenguţe. 

Voci. 

Voci de bărbaţi. 

Nikolas s-a ridicat în capul oaselor şi a ascultat cu atenţie. Era beznă 
totală, dar omul care vorbea — cu o voce puternică, lentă — îi părea 
cunoscut. Nikolas a oftat. 

Era vocea bărbatului care îl vizitase pe tatăl lui. Vânătorul Anders. 

— Blitzen, a şoptit Nikolas. Cred că ei sunt. Aşteaptă aici. 

Şi s-a ridicat în picioare şi a mers tiptil pe pământul uscat. 

A văzut o strălucire auriu-portocalie care creştea tot mai mult. Un 
foc de tabără. Umbre se mişcau ca nişte fantome întunecate. 
Apropiindu-se, a văzut un grup de siluete mari stând la taifas în jurul 
focului. Vocile erau mai clare acum. 

— Suntem la doar câteva zile depărtare de Turku, a zis o voce. 
Ajungem acolo până la Anul Nou! 

— Mai e o săptămână până îi ducem micul nostru dar regelui, a zis 
alta. 


— Am crezut că mai întâi trecem pe-acasă, a zis altă voce. 

Iar pe aceasta Nikolas o cunoştea mai bine ca pe orice altă voce din 
lume. La auzul ei i-a stat inima o clipă în loc. Teama şi iubirea i-au 
inundat tot trupul. Era cât pe ce să strige „Tată”, însă ceva l-a oprit şi 
a stat aşa, aşteptând, tăcut în neclintirea nopţii. 

— Nu, am promis. Regele vrea să-l aibă înainte de Anul Nou. 

Nikolas abia de putea respira. Inima îi bubuia în piept, dar ştia că 
trebuie să se străduiască să-şi păstreze calmul. Fii pădurea. 

— Păi, i-am promis fiului meu, trebuia să ajung acasă deja. 

— Depinde care dintre promisiuni vrei să ţi-o respecţi! Pe aia făcută 
regelui sau pe aia făcută fiului! 

Râsul a umplut pădurea, iar ecoul se întorcea dinspre copaci aşa 
încât părea să vină de pretutindeni. Păsările au fâlfâit părăsindu-şi 
ramurile, cârâind de spaimă. 

— Mai uşor cu gălăgia, a zis unul dintre bărbaţi, să nu-l trezim. 

— Ei, a zis altul, nu te-ngrijora. Elfii dorm buştean! 

Nikolas a simţit un gol în stomac, de parcă ar fi căzut. A crezut că o 
să i se facă rău. Sau o să leşine. 

— Ce contează? a spus Anders. E în cuşcă. Doar nu poate să plece 
unde pofteşte. 

Era adevărat! 

Nikolas s-a străduit să vadă dincolo de copaci. Acolo, de cealaltă 
parte a focului şi dincolo de bărbaţi, era un obiect ciudat, ca un fel de 
cutie. Nu putea vedea bine şi băiatul elf, dar era sigur că se află acolo. 
Bărbaţii au continuat să vorbească. 

— Gândeşte-te şi tu la bani, Joel. N-o să-ţi mai faci griji legate de 
Crăciun niciodată. 

— Atâta bănet. 

— Ce-ai face cu ei? Ce-ai lua de Crăciun? 

— Aş lua o fermă. 

— Eu aş sta şi m-aş uita la ei, a zis altul, pe nume Aatu, deşi Nikolas 
nu ştia asta deocamdată. 

Aatu avea un cap foarte mare, cu un creier foarte mic. Avea părul 
răvăşit şi o barbă sălbatică, arăta de parcă se holba dintr-un tufiş. 

— Şi după ce m-aş uita, mi-aş lua o toaletă. 

— O toaletă? Ce-i aia toaletă? 

— E o invenţie nouă. Am auzit eu. Are regele una. E o oală de 
noapte magică. Cu maţe ca ale mele, trebuie să fie o investiţie bună. Şi 
aş lua o lumânare foarte frumoasă. Îmi plac lumânările. Aş lua una 
mare şi roşie. 

Bărbaţii au început să şuşotească între ei, iar Nikolas a profitat de 
ocazie. A început să se furişeze în patru labe, ocolind conurile de pin, 
respirând cu grijă în timp ce se strecura printre copaci, ţinându-se 
mereu la o distanţă sigură de bărbaţi. 


În cele din urmă, a ajuns la cuşcă. Era făcută din lemn şi legată 
zdravăn cu funie de cadrul solid al unei sănii. O sanie pictată. Sania 
gravată cu cuvântul „Crăciun”. Sania lui. În cuşcă, ghemuit, stătea un 
băieţel elf. Purta o tunică verde la fel ca a Micuţei Noosh şi părea cam 
de-o seamă cu ea. Avea un păr şaten foarte lins şi urechi mari, chiar şi 
pentru un elf, iar nasul foarte mititel. Şi deşi ochişorii îndepărtați îi 
erau închişi, gura îi stătea cu colţurile în jos, iar faţa îi era brăzdată de 
îngrijorare. 

Nikolas şi-a amintit de scurta şi îngrozitoarea perioadă pe care o 
petrecuse el ca prizonier. Stătea acolo întrebându-se ce să facă. Nu era 
nicio potecă. Doar copaci de o parte şi luminişul în cealaltă. Tremura 
de teamă, dar ştia că trebuie să aştepte ca tatăl său şi ceilalți bărbaţi 
să adoarmă. 

Micuţul Kip a deschis ochii şi s-a uitat direct la Nikolas. Pentru o 
clipă a arătat de parcă urma să ţipe. 

— Şşş, i-a zis Nikolas încet, cu degetul la buze. Am venit să te ajut. 

Micuţul Kip era încă un elf foarte tânăr şi, deşi nu îl cunoştea pe 
Nikolas, se pricepea să detecteze bunătatea dintr-o persoană, aşa că a 
văzut în ochii lui Nikolas că era de încredere. Părea să înţeleagă. 

— Mi-e frică, a zis elful în limba elfă. 

Dar Nikolas a priceput. 

— E-n regulă. 

— Da? 

— Pai, nu. Nu chiar. Dar o să fie... 

Însă atunci s-a auzit din senin o voce aspră şi feroce: 

— Crăciun fericit. 

Nikolas s-a întors şi a văzut unul dintre bărbaţi, un bărbat înalt şi 
foarte slab, cu o faţă strâmbă şi purtând o căciulă de lână cu urechi. 
Ţinea îndreptată spre el o arbaletă, cu săgeata pregătită. 

— Cine eşti? Zi-mi. Sau eşti mort. 


Băiatul elf 


— Nimeni, m-am rătăcit prin pădure, a bâiguit Nikolas. Nu fac 
nimic rău. 

— Hei! a strigat bărbatul. Te-am întrebat cine eşti. E miezul nopţii. 
Faci tu ceva. Spune-mi sau trag o săgeată în tine. 

Nikolas i-a auzit pe unii dintre bărbaţi trezindu-se şi vorbind 
derutaţi. 

— Sunt Nikolas. Sunt doar... un băiat. 

— Un băiat hoinărind în toiul nopţii prin pădure! 

— Ah nu, ah nu, ah nu, a zis Micuţul Kip. 

Sau poate că a fost: 

— Ah nu, ah nu, ah nu, ah nu. 

În tot cazul, pentru toate urechile de om în afară de-ale lui Nikolas 
s-a auzit „kibum, kibum, kibum”. 

Apoi nişte paşi şi o voce cunoscută. 

— Ştiu cine este, a zis Anders, aplecându-se ameninţător spre 
Nikolas. E fiul lui Joel. Lasă arbaleta, Toivo. N-a venit să ne facă 
necazuri. Nu-i aşa, băiete? 

Alte umbre. Ceilalţi bărbaţi — cinci la număr — veneau spre el. 

Tatăl lui l-a întrebat: 

— Nikolas? Tu eşti? 

Nu-i venea să creadă. 

Nikolas s-a uitat în ochii tatălui său şi i s-a făcut frică. Poate fiindcă 
tatălui îi crescuse barba. Sau poate că era altceva. Ochii, acei ochi 
cunoscuţi, păreau acum mai întunecaţi şi reci, ca ai unui străin. 
Nikolas era atât de copleșit, încât abia de-a putut vorbi. 

— Tată. Da, eu sunt. 

Joel a fugit şi şi-a luat fiul în braţe. L-a îmbrăţişat pe Nikolas până s- 
a temut că îi va rupe coastele. L-a îmbrăţişat şi Nikolas, străduindu-se 
să creadă că încă mai era tatăl cel bun pe care îl crezuse mereu. 
Simţea cum barba tatălui îl înţeapă pe obraz. Şi îi plăcea, simţea o 
alinare. 

— Ce faci tu aici? 

Nikolas a simţit presiunea reţinută din întrebarea tatălui. 

Nu ştia ce să spună, dar a hotărât să facă ce-l învățase mama lui 
pentru situaţiile când dă de necaz. A tras aer în piept şi a zis adevărul. 

— Nu mă înţelegeam cu mătuşa Carlotta. Aşa că am pornit după 
tine. Şi-am mers spre Nordul Îndepărtat, am găsit Elfhelm... Iar apoi 
elfii m-au aruncat în închisoare. 

Chipul tatălui s-a îmblânzit, la ochi i-au reapărut ridurile şi acum 
arăta iarăşi aşa cum îl ştia. 


— Ah, Nikolas, bietul meu băiat! Ce s-a întâmplat? 

— M-au închis în turn fiindcă n-au încredere în oameni. 

Nikolas s-a uitat la elful din cuşcă, înlănţuit la mâini şi picioare, şi 
apoi la ceilalţi şase bărbaţi care stăteau în lumina lunii, în spatele lui. 
Nikolas îşi dorea cu disperare ca tatăl să le spună să plece. Voia să 
creadă în tatăl său şi continua să spere că toate astea nu erau decât o 
încurcătură, o neînțelegere. 

— Fi, fiule, a zis tatăl, ridicându-se iar în picioare, cu un aer 
solemn. Trebuie să spun că toate acele poveşti pe care ţi le-am spus 
despre cât de fericiţi şi buni sunt elfii erau doar atât — nişte poveşti. 
Am descoperit că elfii nu sunt cine credeam noi c-ar fi. 

Nikolas s-a uitat la Micuţul Kip, care îl privea lung din cuşcă, 
implorând. Elful era prea speriat ca să vorbească. Iar Nikolas s-a simţit 
trădat, n-avea încotro, de parcă tot ce ştiuse de-o viaţă era o minciună. 

— Dar nu mi-ai spus că te duci să răpeşti un elf. Ai zis că te duci să 
găseşti dovada că Elfhelm există. 

— Da, a zis tatăl, aparent sincer şi înflăcărat. Şi care ar putea fi 
dovada mai bună decât un elf adevărat? 

— Dar m-ai minţit. 

— Nu am minţit. N-am ştiut nici eu exact ce fel de dovadă vom găsi. 
Nu ţi-am spus întregul adevăr, asta-i tot. 

Nikolas s-a uitat la grupul mare şi ameninţător de bărbaţi din 
pădurea întunecată şi tăcută. 

— Ei te-au forţat, tată? 

Anders a început să râdă şi ceilalţi la fel, făcând pădurea să răsune 
de hohote. 

Joel a tresărit. 

— Nu. Nu m-a forţat nimeni. 

— Spune-i, Joel, a zis Anders. De ce nu-i spui ce s-a întâmplat de 
fapt? 

Joel a dat din cap, privindu-şi agitat fiul. A înghiţit în gol. 

— De fapt, Nikolas, a fost ideea mea. Când Anders a venit la noi în 
seara aceea, eu i-am sugerat. Am zis că cea mai bună dovadă ar fi 
dacă am prinde un elf adevărat şi i l-am duce regelui. 

Lui Nikolas nu-i venea să creadă ce aude. Cuvintele îl usturau ca 
oţetul picurat pe o rană. Propriul lui tată era un răpitor. Majoritatea 
oamenilor cresc treptat, de-a lungul multor ani, dar stând acolo, în 
pădurea neclintită, Nikolas şi-a pierdut copilăria într-o clipă. Nimic nu 
te face să creşti mai repede decât descoperirea faptului că tatăl tău nu 
este aşa cum credeai. 

— Cum ai putut să faci asta? 

Tatăl a oftat. Prelung. 

— E vorba de mulţi bani, Nikolas. Trei mii de ruble. Ne-am putea 
lua o vacă. Sau... sau un porc. O să putem avea un Crăciun foarte 


frumos anul viitor. Genul de Crăciun de care eu şi Carlotta n-am avut 
parte. Ţi-aş putea lua jucării. 

— Sau o toaletă! a zis Aartu de undeva de dincolo de barbă. 

Joel şi-a ignorat amicul prostănac şi a continuat. 

— Ţi-aş putea lua un cal şi o trăsură nouă. Am merge la oraş, iar 
oamenii s-ar uita la noi, ne-ar admira şi ar fi invidioşi că avem atâţia 
bani. 

Furia clocotea în Nikolas. 

— Dar de ce? Eu nu vreau ca oamenii să fie invidioşi! Vreau să fie 
fericiţi! 

Joel s-a uitat în spate, spre ceilalţi bărbaţi, care erau în mod 
limpede amuzaţi de această discuţie. S-a încruntat, nemulțumit, şi a 
revenit spre Nikolas. 

— Păi, trebuie să mai înveţi despre cum stau lucrurile în lume, fiule. 
Eşti un copil, iar eu nu, şi eu ştiu cum e treaba cu lumea. E un loc 
egoist. Nimeni n-o să aibă grijă de tine. Trebuie să-ţi porţi tu singur de 
grijă. Şi eu asta fac, înţelegi? Cu mine nimeni n-a fost bun niciodată. 
Nimeni nu mi-a dat vreun cadou. Eu plângeam la fiecare Crăciun, 
fiindcă nu primeam niciodată nimic. Ceilalţi copii aveau cel puţin un 
cadou mic, de la părinţii lor. Dar eu şi Carlotta, nimic. Dar data 
viitoare, de ziua ta, de Crăciun, poţi să-ţi cumpăr tot ce vrei... 

Nikolas s-a uitat iarăşi la cuşcă şi la frânghii. 

— Eu eram mulţumit cu sania. Eram fericit cu tine şi Miika. Eram 
mulțumit până şi cu păpuşa din nap! 

— La Crăciunul următor o să-mi mulţumeşti. Nu acum. E prea târziu 
pentru asta. Dar la următorul. O să vezi. Îţi promit. 

— Nu, a zis Nikolas. 

Şi doar rostitul acelui cuvânt a avut efectul unei chei rotite în minte, 
încuind orice slăbiciune. 

— Despre ce vorbeşti? 

Nikolas a inspirat profund, de parcă ar fi inhalat curaj. 

— Nu. O să-l duc pe Micuţul Kip înapoi în Elfhelm. Înapoi acasă la 
el. 

Bărbaţii au râs iarăşi. Sunetul a răsunat puternic în Nikolas, 
făcându-l să se simtă speriat şi furios în acelaşi timp. Unul dintre ei — 
un bărbat cu glas ursuz îmbrăcat într-o haină din piele de ren - a 
Tânjit: 

— Ba n-o să-l duci. Spune-i, Toivo. 

Toivo a înălţat iarăşi arbaleta şi a scuipat pe jos. 

Joel s-a întors şi s-a uitat la armă. 

— Îmi pare rău, Nikolas, dar nu-l duci înapoi. E o miză prea mare la 
mijloc. 

— Dacă m-ai iubi mai mult decât iubeşti banii, ai fi de acord. Te 
rog, tată. Jucăriile sunt minunate. Dar sa fii bun e mai bine decât să fii 


bogat. Ca răpitor nu poţi fi niciodată fericit. 

— Dar nici ca tăietor de lemne n-am fost fericit niciodată, a zis Joel, 
cu chipul contorsionat de parcă ar fi fost cuprins de durere. Acum, 
dacă totul merge conform planului, voi avea şansa să aflu ce are viaţa 
de oferit. 

Nikolas a scuturat din cap. A început să plângă. Nu se putea abţine. 
Avea prea multe de dus. Furie, teamă, dezamăgire. Îşi iubea tatăl, şi 
totuşi acest bărbat pe care îl iubea furase un băieţel elf de la el de 
acasă şi-l încuiase într-o cuşcă. 

Nikolas s-a şters la ochi cu dosul palmei. S-a gândit la cuvintele lui 
Moş Topo către Micuța Noosh. Nu trebuie să lăsăm niciodată teama să 
ne conducă. 

— Haideţi să ducem elful înapoi, a zis Nikolas cu o voce mai 
puternică, privind în jur la toţi acei bărbaţi. Elfii ar fi bucuroşi. Poate 
ne-ar da şi o recompensă. Trebuie să-l ducem pe Micuţul Kip înapoi la 
familia lui. 

— Ne-ar omori, a zis Anders sigur pe el. 

Anders avea arcul, cu săgețile sale cu pene gri, atârnat la spate. 

— Ascultă, băiete, dar de ce nu vii tu cu noi? Ar putea să fie o 
aventură. O să-l cunoşti pe rege. 

— Nici gând, o să ne strice toată treaba, a zis bărbatul cu voce 
ursuză şi haină de ren. 

— Linişte, Tomas, a spus Anders. E fiul lui Joel... Hai, băiete, ce 
zici? 

Pentru o clipă, Nikolas s-a gândit cum ar fi să ajungă la palatul regal 
şi să-l întâlnească pe Regele Frederick. Şi-a imaginat faţa lui aşa cum 
i-o ştia de pe o monedă şi jucăria drăgălaşă pe care o tot văzuse în 
vitrina magazinului de jucării. Cu nasul lung şi bărbia mare, coroana 
şi hainele splendide. Totul ar fi făcut din aur. Poate că tot palatul lui 
era din aur. Ar fi fost minunat să meargă acolo. Dar nimic nu era mai 
minunat decât să facă ceea ce se cuvenea. 

— Hai cu noi, fiule, a zis Joel acum încet. Nu fi prostuţ. Anders are 
dreptate. O să fie o aventură. O aventură de Crăciun. Anders te-ar 
învăţa să tragi cu arcul şi săgeata — n-ar fi amuzant? 

— Da, a zis Anders. M-ai putea ajuta să prind un cerb. Şi apoi l-ai 
putea găti la foc. Noi am mâncat carne proaspătă în fiecare seară. 
Arăţi de parcă ţi-ar prinde bine o masă bună, şi nu există masă mai 
bună decât ce-ai prins tu cu mâna ta. Într-o zi am rănit chiar şi un ren, 
dar a scăpat înainte să apuc să-l omor. A dispărut în pădure. 

Nikolas s-a gândit la săgeata cu pene gri înfiptă în piciorul lui 
Blitzen. Ştia că în curând Blitzen va veni să-l caute. Iar atunci, aceşti 
bărbaţi înalţi probabil aveau să încerce din nou să-l omoare şi să-l 
transforme într-o tocană de ren. S-a uitat în ochii mari şi ciudaţi ai 
Micuţului Kip, care erau plini de teamă. Micuţul Kip tot nu rostise o 


vorbă, iar în acea clipă, pentru prima oară în viaţă, Nikolas şi-a urât 
tatăl. 

S-a întors către toţi ceilalți bărbaţi care stăteau în picioare acolo, în 
pădurea îngheţată, nişte umbre vânjoase în bezna albastră a nopții. 
Răpitori. Ucigaşi de reni. Era speriat, dar şi hotărât. 

— E-n regulă, Micuţule Kip, o să te scot de-aici şi-o să te duc acasă. 


Răzbunarea lui Blitzen 


— Stăpâneşte-ţi băiatul! a strigat unul dintre bărbaţi. 

Nikolas l-a ignorat. Se concentra din greu pe lanţurile de fier care îl 
ţineau captiv pe Micuţul Kip în cuşca de pe sanie. 

A simţit mâna tatălui cum îl apucă de braţ şi a încercat să-l împingă 
la o parte. 

— Haide, Nikolas, ne faci de râs pe amândoi. 

— Bagă-l şi pe el în cuşcă! a sugerat Toivo. 

— Nu poţi să bagi un băiat într-o cuşcă, a zis Anders. 

— Aţi făcut-o deja, a spus Nikolas. Sau elfii nu se pun? 

— Nu, fiule, a zis Joel. Sigur că nu se pun. Sunt elfi! Elfii te-au 
închis cu mare bucurie pe tine la puşcărie. Ai uitat? 

Nikolas s-a gândit la Moş Vodol, şi-a amintit furia din glasul lui şi 
cât de înspăimântat fusese. 

— Da, dar... 

Dar ce? Pentru o clipă, Nikolas s-a întrebat ce făcea. Ce-i păsa lui? 
Apoi s-a uitat în cuşcă. 

Micuţul Kip se frământa, faţa îi era cuprinsă de tresăriri. 

— Eşti elf! a şoptit Nikolas febril. Tu stăpâneşti magia! Foloseşte-ţi 
puterile. 

Micuţul Kip a început iarăşi să plângă. 

— Nu pot! E imposibil! 

— Nu spune asta! Eşti prea mic ca să înjuri! 

Micuţul Kip s-a uitat la el, înclinându-şi capul într-o parte. 

Nikolas ştia că îi cerea multe unui elf aşa de mic. Micuţul Kip chiar 
era, ei bine, mic. Era greu să îţi dai seama de vârstele elfilor, dar 
băieţelul nu părea să aibă mai mult de cinci ani. Poate că încă nu i se 
dezvoltase capacitatea de a face magie. Şi chiar dacă i se dezvoltase, 
Nikolas ştia că nu era uşor fără să ai încredere într-o unică dorinţă 
clară. Magia în sine nu folosea la nimic. Era mai greu decât părea să 
transformi imposibilităţile în posibilităţi. 

Elful a închis ochii, străduindu-se. Bărbaţii au început să-şi bată joc. 

— E Ajunul Crăciunului, l-a implorat Nikolas. Simţi? Magia pluteşte 
în aer. Haide, Micuţule Kip. Foloseşte-ţi puterea dată de drimwick. 
Poţi. 

— Nu, s-a auzit o vocişoară. Nu pot. 

— Ba da. Ştiu că poţi. Eşti elf. Poţi s-o faci. 

Micuţul Kip s-a încruntat rău. 

— Vino-ncoace, Nikolas, vorbesc serios, a zis Joel, apucându-l de 
mână. 

Deodată s-a auzit un clinchet bizar. Micul elf se schimba la culoare 


din cauza efortului, chipul îi devenea violet ca o prună. Apoi: clic. 

Nikolas a văzut cum unul dintre lanţurile cu care era încătuşat elful 
a pocnit pur şi simplu. 

Apoi altul. 

Şi apoi altul. 

Mai era doar unul. 

— Da, Micuţule Kip. Reuşeşti. 

— Priviţi, evadează! 

— la termină cu vrăjitoria, măi ciudatule urecheat! a zis Toivo 
scuipând înspre elf. Sau trag şi te las lat. 

Toivo a ridicat arbaleta şi a îndreptat-o spre Micuţul Kip. 

— Ba nu mă opresc, a zis elful. 

Dar asta pentru bărbaţi a sunat aşa: „Kalabaş animbo”. 

— Şi gata cu bolboroseala, a adăugat Toivo. 

Undeva sus, o pasăre s-a desprins fâlfâind dintr-un copac. 

— Un elf mort nu ne-ajută cu nimic, a zis Joel. 

— Un elf mort e mai bun decât un elf care-a evadat, a zis Toivo şi 
iarăşi a scuipat. Dacă mai face o mişcare, trag. 

Nikolas şi-a smucit mana din strânsoarea tatălui. Nicicând nu se 
simţise atât de străin, ca fiu, de tatăl său. A ţâşnit în faţa cuştii. Abia 
îşi mai stăpânea respiraţia. Era cuprins de o teamă puternică. S-a uitat 
în sus, la Toivo şi la ochii lui întunecaţi şi disperaţi, în care părea să 
sălăşluiască noaptea. 

— N-o să vă las. 

— Nu mă-ncerca, băiete. Te-aş putea omori şi pe tine, i-a zis 
bărbatul fără nicio ezitare în glas. 

Tomas a oftat. 

— Ia uite! 

Nikolas s-a întors şi a văzut un vârtej de zăpadă, copite şi o 
răsuflare fierbinte. Pădurea huruia de parcă ar fi fost cuprinsă de 
tunete. Un ren uriaş năvălea către ei. 

— Blitzen! a strigat Nikolas, temându-se pentru viaţa animalului. 

— Lăsaţi-mi-l mie! a urlat Anders. 

A tras o săgeată, iar aceasta a şuierat prin aer iute şi drept. Blitzen a 
galopat în continuare, chiar şi mai repede, din câte se părea chiar spre 
săgeată, dar în ultima clipă şi-a înălțat capul şi odată cu acesta tot 
corpul, părăsind pământul într-un unghi abrupt. Urcând prin aer de 
parcă ar fi fost pe un deal invizibil, periind ramurile pinilor acoperite 
de nea în timp ce se înălța. 

Nikolas s-a uitat cum arcul şi săgeata lui Anders ţintesc mai sus, în 
timp ce renul păşea pe cer, cu coarnele proiectate pe lună. 

— Nu-l răni! Te rog! E singurul meu prieten! l-a implorat Nikolas. 

Joel s-a uitat la faţa albă şi slabă a fiului său. Apoi s-a uitat la mâna 
sa stângă. La jumătatea de deget. 


— Viaţa înseamnă durere, a zis cu tristeţe. 

— Dar şi magie, tată. 

Joel l-a ignorat. 

— Trebuie să-l linişteşti, Nikolas. O să fie mai în siguranţă dacă îl 
chemi iarăşi jos, unde-l putem vedea. Nu o să-l rănim, da, băieţi? O să 
îl capturăm şi i-l ducem regelui. Sigur i-ar plăcea să vadă un ren care 
zboară. 

Anders şi-a coborât arcul. 

— Da. Cheamă-l jos. 

— Blitzen! a strigat Nikolas, întrebându-se dacă poate avea 
încredere în vreunul dintre ei. Vino jos! Eşti în siguranţă. 

Iar renul a părut să înţeleagă, fiindcă peste un minut aterizase în 
micul luminiş, cu pieptul tresăltându-i şi ochii scânteindu-i de 
osteneală. 

— EI este Blitzen. Vă rog să nu-i faceţi rău, a spus Nikolas. 

Renul l-a amuşinat cu botul pe la gât. 

— Lacul Blitzen, a zis Tomas, netezindu-şi haina din piele de ren. 

Nikolas a mângâiat gâtul animalului, iar Blitzen s-a uitat lung la 
Anders, scoțând un sunet între mârâit şi geamăt. 

— FE-n regulă, Blitzen. N-o să te rănească din nou, a zis Nikolas, 
dorindu-și să creadă şi el cu adevărat în ceea ce spunea. 

Dar chiar când el zicea asta, Toivo îşi înălța arbaleta. 

— Nu, Toivo! a strigat Joel. 

Nikolas a încercat să se concentreze, privind în jur, de parcă ar fi 
putut găsi răspunsul în bezna înspăimântătoare a pădurii. 

Era o singură cale. 

— Bine. O să venim cu voi în aventură. Mi-ar plăcea mult să-l 
întâlnesc pe rege. 

— Minte, a zis Toivo. 

Joel şi-a privit fiul în ochi, iar în clipa aceea Nikolas şi-a dat seama 
că-l înţelesese, aşa cum numai un tată este capabil. 

— Nu. Nu minte. Nu-i aşa, Nikolas? Fiindcă dacă cumva minţi, vei fi 
omorât, iar eu nu voi putea să te ajut cu nimic. 

— Nu, tată, a zis Nikolas inspirând profund. Nu mint. M-am 
răzgândit. Eram un prost. Elfii m-au închis în închisoare laolaltă cu un 
trol ucigaş. Nu le datorez nimic. 

Au urmat câteva clipe în care nimeni n-a zis nimic. Singurul sunet 
era şoapta vântului rece printre copaci. 

Apoi Anders l-a bătut pe Nikolas pe umăr. 

— Bravo, băiete. Ai făcut ce trebuia. Nu-i aşa, Joel? 

— Da, a zis Joel. Mereu face ce trebuie. 

— Bine, atunci. Aşa rămâne. Acum am face bine să ne odihnim, a 
zis Anders. Mâine e o zi mare. 

I-a luat de gât pe Tomas şi Toivo. 


— Băiatul şi renul trebuie să doarmă departe de elful ăsta. Aşa, ca 
să fim siguri, a zis Tomas. 

— Sigur, nu-i nicio problemă, a zis Nikolas. 

Joel nu era pe deplin mulţumit. 

— Dar staţi, cum rămâne cu elful? Dacă îşi foloseşte puterile 
magice? Unul dintre noi trebuie să stea de pază, să fim siguri că nu 
evadează. 

— Corect, a zis Toivo, frecându-se la ochi. Stau eu. 

— Toivo, eşti prea obosit, a zis Anders. Ca de obicei, ai băut prea 
mult vin de mur pitic. Ne trebuie altcineva. 

— Eu sunt complet treaz, a zis Joel. Stau eu. În fond, fiul meu e cel 
care ne-a făcut necazuri. Mă simt vinovat. 

— Bine, atunci. Cam aşa e. Trezeşte-mă când se crapă de ziuă şi 
preiau eu. 

Anders a arătat către pinii aflaţi de cealaltă parte a focului, dincolo 
de luminiş, spre viroagă. 

— Tu poţi să dormi acolo. 

Şi l-a mângâiat un pic pe Blitzen pe spinare, netezindu-i blana 
umedă de la zăpadă. 

— Îmi pare rău, amice. Uităm de povestea cu săgeata, da? 

Blitzen s-a gândit la asta şi s-a uşurat pe izmenele lui Anders. 

— Hei! a ţipat Anders, iar Tomas a izbucnit în râs. 

Anders nu s-a putut abţine şi a început să râdă şi el, iar asta i-a făcut 
şi pe ceilalţi să li se alăture. 

Şi astfel bărbaţii s-au dus cu toţii la culcare, lângă focul de tabără 
care încă dogorea, iar Nikolas şi Blitzen s-au întins printre copacii din 
spatele lor, în timp ce Joel a rămas aşezat în faţa cuştii în care era 
Micuţul Kip. Greu de zis dacă Micuţul Kip renunţase să mai încerce să 
evadeze, dar e limpede că Nikolas n-a încetat să viseze că-l ajută. 
Stătea cuibărit strâns lângă Blitzen, îşi încălzeau trupul unul altuia, în 
vreme ce vocile bărbaţilor se stingeau. 

— Crăciun fericit, Blitzen, a zis el posac, dar renul deja adormise. 


Ceva bun 


Nikolas a stat aşa, treaz, privind la luna plină pentru mult timp. 
Când să adoarmă, a auzit un sunet. Nu mai mult ca o şoaptă purtată 
die vânt. S-a uitat în sus şi şi-a văzut tatăl împingând uşor sania spre 
el, îndepărtând-o de tabără. Pesemne că elful nu era prea greu, fiindcă 
sania aluneca uşor. Micuţul Kip stătea în cuşcă, tăcut, cu ochii mari, 
ţinându-se de gratii. 

— Ce faci? a întrebat în şoaptă Nikolas. 

Joel a dus un deget la buze, apoi şi-a dat jos de pe umeri hamurile 
din funie pe care le folosise să tragă sania, s-a dus la Blitzen şi i le-a 
trecut peste cap. 

Lui Nikolas nu-i venea să creadă. 

— Eram sigur c-o să încerci să eliberezi elful, a zis Joel. Ceea ce, 
apropo, este o idee îngrozitoare. Cumplit de îngrozitoare. Dar e 
Crăciunul. Şi ziua ta. Şi încă eşti fiul meu. Şi vreau să rămâi în viaţă. 
Aşa că ajută-mă. 

Nikolas s-a aplecat spre Blitzen. 

— Stai liniştit, i-a zis cu o voce atât de înceată, încât e de mirare că 
renul l-a auzit. 

Blitzen s-a ridicat uşurel în picioare şi a stat neclintit cât timp i-au 
pus ei hamul. Focul se stinsese acum, iar bărbaţii încă dormeau, 
ameţiţi de băutură. Nikolas era agitat, dar şi ciudat de fericit şi uşurat. 
Până la urmă, în tatăl lui încă exista bunătate. 

Unul dintre bărbaţi - probabil Toivo, deşi era prea întuneric şi 
distanţa prea mare ca să fii sigur - s-a întors pe partea cealaltă şi a 
mormăit un pic. Nikolas şi Joel şi-au ţinut respiraţia şi au aşteptat să 
adoarmă. 

Hamul era pus. 

— Bine, suntem gata, a şoptit Joel. 

Vântul s-a domolit chiar atunci. Era de parcă şi pădurea se străduia 
să le asculte planurile. 

— Acum suie-te pe ren şi luaţi-vă zborul. 

— Hai cu noi, tată, te rog. 

— Nu. V-aş trage înapoi. 

— Blitzen e puternic. Şi iute. Ai putea să stai în sanie şi să ai grijă 
de Micuţul Kip. Nu poţi rămâne aici. Te vor ucide. 

Toivo -— da, era limpede Toivo - cu trupul lui lung şi slab mişcându- 
se cum stătea întins în întuneric, era foarte vizibil acum. 

Nikolas nu-şi mai văzuse niciodată tatăl înspăimântat. Nici măcar 
când înfruntase ursul. Iar frica pe care i-o observa acum pe chip i-a 
făcut inima s-o ia la goană. 


— Bine, a zis Joel. Mă urc în sanie. Trebuie să plecăm. Repede. 

Nikolas s-a suit în spinarea lui Blitzen. Apoi s-a aplecat şoptind în 
urechea renului: 

— Hai, băiete, cât de iute poţi tu. Hai să scăpăm de aici. 

Acum Toivo era treaz de-a binelea. Îi lovea în cizme pe ceilalţi 
bărbaţi, strigându-le să se trezească. 

— Evadează! 

Blitzen trăgea din greu înspre un loc mai gol dintre copaci, 
luptându-se să treacă de la pas la trap. 

— Haide, Blitzen. Poţi, băiete. Haide! E ziua de Crăciun! Foloseşte-ţi 
magia! 

Nikolas a auzit un fluierat bizar, fâsâit, îngrozit, a văzut o săgeată 
gonind în aer. S-a ferit, salvându-şi capul în ultimul moment. Blitzen 
avea dificultăţi în trecerea la galop - cu greutatea saniei, a cuştii, plus 
Micuţul Kip, Joel şi Nikolas. O a doua săgeata a trecut foşnind. 

Blitzen a câştigat viteză, dar nu suficient. Copacii erau prea 
apropiaţi. Şerpuia periculos printre ei. Nikolas, ţinându-se de ren pe 
viaţă şi pe moarte, s-a întors şi a văzut cum sania se înclină la stânga, 
aproape doborându-l pe Joel. 

Abia de-şi putea aduna gândurile, în mintea lui era un haos de 
copaci, viteză şi teamă. 

Acum zburau prin aer săgeți şi pietre. 

Iar atunci s-a întâmplat cel mai rău lucru cu putinţă. 

Nikolas a auzit un țipăt în spatele său — un urlet de durere care a 
sfâşiat noaptea. S-a întors şi a văzut cum din umărul tatălui, care 
stătea în picioare chiar pe marginea saniei, se itea o bucată subţire de 
lemn, cu pene în capăt. Sângele şiroia deja pe cămaşa din petice. 

— Tată! a strigat Nikolas chiar când altă săgeată i-a şuierat pe la 
ureche. 

Atunci Nikolas a simţit cum greutatea lui Blitzen apasă în sus. Se 
întâmpla. 

Dar când începeau să părăsească pământul, o piatră din catapultă l- 
a lovit pe Blitzen în piept. Probabil din cauza şocului sau a durerii, 
renul a încetinit pe moment. A încercat să-şi ia avânt şi să se ridice 
mai sus când treceau peste capetele oamenilor. Dar Nikolas îşi dădea 
seama că aveau probleme, se îndreptau spre copaci, şi nu peste ei. 
Ramurile pline de zăpadă îl biciuiau pe faţă şi înghiţea ace de pin, în 
timp ce în jur vâjâiau săgețile, trasând linii negre prin beznă. 

— Haide, Blitzen! a strigat Nikolas, cerându-i renului să sfideze 
gravitația. 

Dar bietul Blitzen se chinuia. S-a prăbuşit iar la pământ şi a 
continuat să galopeze, străduindu-se să se ridice din nou. 

— E prea... greu, a gemut Joel, cuprins de chinuri, ţinându-şi strâns 
umărul cu mâna. 


Nikolas ştia că tatăl are dreptate, dar vedea că pomii din faţă se 
răreau. 

— O să fie bine! a strigat Nikolas. Haide, Blitzen! 

Nikolas a simţit picioarele lui Blitzen tropăind doar prin aer, o 
înălţare blândă, dar tot nu era în regulă. Întregul trup îi era încordat 
de efort, iar sania îi trăgea iarăşi în jos. Nikolas a încercat să-şi 
folosească şi el puterile magice. Teama îi transformase mintea într-un 
ciclon de gânduri, aşa că nu putea menţine o dorinţă suficient de mult, 
că aceasta îi şi zbura, ca o hârtie în vânt. 

— Nu înţelegi! a strigat Joel. Viroaga! Râul! 

Iar atunci Nikolas a priceput. Nu doar copacii le stăteau înainte, ca 
o piedică, ci şi pământul. Aceasta avea să dispară, să nu mai fie nimic, 
ca un orizont care era prea aproape, prea jos. Erau la doar câţiva 
metri depărtare de o cădere foarte, foarte adâncă şi întunecată în râu. 

— Nu vei putea trece! Singura cale e zborul! a strigat Joel. E prea 
greu. 

Dar Nikolas nu renunţa. Cu fiecare fărâmă din el, cu fiecare nerv din 
corp, cu fiecare moleculă, a sperat, s-a rugat şi a implorat magia - a 
lui şi a lui Blitzen — să funcţioneze. 

— Haide, Blitzen! Hai, băiete, poţi! Zboară! 

Renul s-a înălţat iarăşi în aer, dar foarte puţin. 

S-au lovit de alte ramuri. Acum Joel se ţinea bine de cuşcă. Nikolas 
l-a auzit pe Micuţul Kip scâncind de teamă. 

— Ah, nu! a zis elful. Ah nu, ah nu, ah nu, ah nu! 

— Vă trag în jos! a zis Joel. O să sar. 

Cuvintele au muşcat ca nişte dinţi din Nikolas. 

— Nu, nu, tată! Nu sări! 

S-a întors. Chipul lui Joel era acum străbătut de un alt soi de durere. 
Durerea de rămas-bun. 

— Nu! 

— Te iubesc, Nikolas! a strigat tatăl. Vreau să mă ţii minte prin ceva 
bun. 

— Nu, tată! O să fie... 

Acum erau chiar pe buza prăpastiei. Nikolas a simţit-o, înainte s-o 
vadă. Uşurarea subită, iuţirea pasului lui Blitzen, în clipa când Joel a 
dat drumul cuştii şi a căzut spre pământ. Nikolas - izbucnind în 
lacrimi — şi-a văzut tatăl ghemuit în zăpadă, micşorându-se tot mai 
mult şi, în cele din urmă, dispărând în întuneric. 

Exact aşa cum dispăruse şi mama în bezna fântânii. Nikolas s-a 
simţit îngrozit când şi-a dat seama. Acum era singur pe lume. 

Cu o povară mai uşoară şi hotărât să-şi ducă încărcătura în 
siguranţă, Blitzen s-a înălţat mult deasupra viroagei, iute şi puternic, 
dispărând departe, în ceruri. 


Călărind prin aer 


Tristeţea pe care o simţea Nikolas era incredibilă. Să pierzi pe 
cineva iubit e cel mai cumplit lucru din lume. Se face o gaură 
invizibilă prin care simţi cum cazi şi care pare interminabilă. Oamenii 
pe care-i iubeşti fac lumea reală şi durabilă, iar când ei dispar odată 
pentru totdeauna, nimic nu mai pare durabil. N-avea să mai audă 
niciodată vocea tatălui. N-avea să-i mai strângă niciodată mâinile 
puternice. N-avea să-l mai vadă niciodată purtând căciula roşie. 

Lui Nikolas îi îngheţau lacrimile pe faţă în timp ce zbura prin aerul 
rece. Era cea mai tristă aniversare, cel mai trist Crăciun dintotdeauna. 
Se ţinea strâns de spinarea lui Blitzen, simţindu-i căldura şi privind 
doar din când în când înapoi, ca să fie sigur că sania şi cuşca mai erau 
acolo. 

Cu urechea lipită de blana renului, putea auzi sângele pompând în 
trupul lui Blitzen. Acest sunet părea să-l fi înlocuit pe cel al galopului. 

Plângea întruna de când tatăl sărise de pe sanie. Oare murise în 
cădere? Sau mai întâi au ajuns Anders şi Toivo la el? Oricum, se temea 
că rezultatul era acelaşi. N-avea să-şi mai revadă tatăl niciodată. 
Simţea asta, avea în inimă un gol ca un urlet. 

Treptat, cerul s-a luminat. 

— Îmi pare rău, a zis o vocişoară din spatele lui. E doar vina mea. 

Nikolas nu prea-l auzise pe Micuţul Kip zicând mare lucru (în afară 
de „ah, nu”) până acum. 

— Nu trebuie! a strigat Nikolas, ştergându-şi o lacrimă de la ochi. 
Nimic din toate astea nu-s din vina ta! 

A trecut un pic de timp. 

— Mulţumesc că m-ai salvat, s-a auzit iarăşi vocişoara. 

— Ascultă, ştiu că tu crezi că tata a fost un om rău. Şi n-a fost 
frumos ce a făcut. Dar a făcut şi bine. Doar că a avut o slăbiciune. Noi 
nu aveam bani... Oamenii sunt complicati. 

— Şi elfii, a zis Micuţul Kip. 

Nikolas a privit lung în albul norilor de zăpadă din jur. Până şi 
căţăratul prin hornurile înguste sau zburatul prin văzduh păreau 
treburi mai uşoare decât încrederea în viaţă. 

Şi totuşi, în timp ce Blitzen continua să galopeze, Nikolas ştia că 
trebuia să continue şi să-l ducă acasă pe Micuţul Kip. Pur şi simplu, 
trebuia să facă asta. 

— Îmi eşti prieten, a zis Micuţul Kip. 

Au zburat peste munte şi, de data asta, Nikolas a putut vedea 
imediat Elfhelm - Strada celor Şapte Curbe, turnul, primăria, Dealurile 
Împădurite şi lacul. 


Până când Blitzen a aterizat chiar în mijlocul Câmpului Renilor, se 
adunase deja o mulţime. Nikolas nu era speriat, fiindcă acum nu-l mai 
putea speria absolut nimic. Îşi pierduse tatăl. Ce putea să existe mai 
înfricoşător pe lume? Nici măcar atunci când, coborând de pe ren, a 
văzut mulţimea despărţindu-se în două pentru a-i face loc lui Moş 
Vodol, care venea ţanţoş înspre ei, n-a simţit frică. Doar gol. 

— Aşadar, s-a întors fiul lui Joel, Tăietorul de lemne, a zis Moş 
Vodol. 

Nikolas a făcut semn cu capul spre cuşca de lemn. 

— Ce se-ntâmplă aici? 

— L-am adus înapoi în Elfhelm pe Micuţul Kip, a anunţat Nikolas, 
suficient de tare încât să-l audă toată lumea. 

— Aşa este, Moş Vodol, a zis un elf zâmbitor, cu mustăţi albe, care 
venea înspre ei. 

Era Moş Topo, urmat îndeaproape de Micuța Noosh. 

— Nikolas l-a salvat pe Micuţul Kip! Este vestea pe care o aşteptam 
cu toţii. 

— Da, a zis Moş Vodol, zâmbindu-i fără chef lui Nikolas. Da, se pare 
că aşa este. Dar acum omul trebuie să se întoarcă în turn. 

Mulțimea a vuit, nefiind de acord. 

— Dar e ziua de Crăciun! 

— Lăsaţi-l în pace! 

Moş Topo a scuturat din cap. 

— Nu. Nu şi de data asta. 

— Gata cu toată bunăvoința asta! Moş Topo, să nu mai aud o vorbă 
de la tine. Omul trebuie să se întoarcă în turn. Şi cu asta, basta. Gata. 

Însă mulţimea de elfi era tot mai furioasă, iar câţiva chiar i-au 
aruncat în cap lui Moş Vodol cu bucăţi foarte tari de turtă dulce. 

Moş Topo şi-a luat o figură severă, pentru prima oară în viaţă. 

— O să te pomeneşti cu o răzmeriţă. Băiatul de om e un erou. 

Iar elfii au început să scandeze: 

— Erou! Erou! Erou! 

— Ah, elfi nerecunoscători! a urlat Moş Vodol cât l-au ţinut 
rărunchii, adică foarte, foarte tare. Chiar nu vă daţi seama câte-am 
făcut eu pentru voi? Cum v-am ajutat să trăiţi în siguranţă, punând 
capăt bunăvoinţei şi veseliei? 

— Dacă stau să mă gândesc, mie-mi cam plăcea bunăvoința, a zis un 
elf. 

— Şi nici veselia nu era tocmai de lepădat, a zis altul. 

— Iar mie-mi lipseşte dansul spickle. 

— Şi mie! 

— Şi plata pe măsură! Cu trei monede de ciocolată nu se poate trăi. 

— Şi să ne purtăm frumos cu cei care nu-s elfi. 

Şi uite-aşa a tot continuat lista de plângeri, iar Moş Vodol, ales în 


mod democratic conducător în Elfhem, şi-a dat seama că nu avea 
încotro. 

— Bine, a spus. Înainte să hotărâm ce facem cu băiatul de om, 
haideţi să-l ducem acasă pe Micuţul Kip. 

Un vuiet atotputernic s-a înălţat din mulţime şi mulţi elfi au început 
să danseze spickle, ceea ce era ilegal. Nikolas s-a uitat împrejur şi 
iarăşi a plâns, dar de astă dată lacrimile erau un pic şi de fericire. Acel 
soi de fericire pe care-l poţi simţi numai când te afli în preajma 
veseliei şi bunăvoinţei elfilor. 


Un băiat pe nume Crăciun 


Tatăl Micuţului Kip se numea Moodon, iar mama, Loka. Erau nişte 
bieţi muncitori, dar cu specializare, aşa că purtau tunici albastre. 
Moodon făcea turtă dulce, iar Loka făcea jucării, fiind specializată în 
titirezi, care traversau o perioadă grea în ultima vreme, de vreme ce 
elfii îşi pierduseră interesul pentru joc. Trăiau într-o căsuţă de la 
marginea satului, făcută din lemn, dar cu scaune, mese şi dulapuri din 
turtă dulce, nu departe de Dealurile Împădurite. 

În tot cazul, nu asta este important. Important e că Nikolas nu mai 
văzuse niciodată pe cineva care să arate aşa de fericit ca Moodon şi 
Loka atunci când l-a adus pe Micuţul Kip în pragul casei lor. 

— Incredibil! E un miracol! a spus Loka izbucnind în lacrimi. 
Mulţumesc foarte mult. Este cel mai frumos dar de Crăciun primit 
vreodată! 

— Lui Nikolas ar trebui să-i mulţumiţi, a spus Moş Topo, 
împingându-l pe băiat în față. 

— Ah, mulţumim, mulţumim, mulţumim, Nikolas. 

Loka a îmbrăţişat genunchii lui Nikolas aşa de tare, de era să-l 
doboare. 

— Cum te-aş putea recompensa vreodată? O să-ţi dau nişte jucării! 
Am multe făcute de mine — mai ales titirezi. Aşteaptă un pic. 

— Iar eu o să-ţi fac cea mai bună turtă dulce! a zis Moodon. 

Tatăl elf avea părul şi barba de un roşcat ca turta dulce. Arăta 
aproape ca şi cum ar fi fost făcut din turtă dulce. 

Moş Vodol nu s-a putut abţine şi s-a încruntat văzând că i se 
mulţumeşte unei ființe umane. 

— Să ştiţi că totuşi este un evadat, aşa c-ar trebui să se întoarcă în 
turn. 

Lacrimi uriaşe au început să înceţoşeze ochii albaştri precum cerul 
ai Micuţului Kip. 

Nikolas şi-a amintit de micuța cameră a cuptorului, rece şi 
întunecoasă, în care fusese închis, şi şi-a dat seama - chiar atunci, pe 
loc — că oricât de sumbră i s-ar fi părut viaţa fără tatăl său, ar fi şi mai 
sumbră dacă şi-ar petrece-o încuiat într-un turn. 

— După cum ai văzut, ar fi o decizie foarte nepopulară, a spus cu 
hotărâre Moş Topo. 

— Ştiu că nu prea contează părerea mea, fiindcă nu fac parte din 
consiliu, dar cred că acest om este un erou fiindcă mi-a salvat fiul. Un 
adevărat erou de Crăciun! a spus Loka. 

Şi până şi Mama Ri-Ri a fost de acord că Nikolas n-ar trebui să se 
întoarcă în turn. 


— Cred că e cazul să rescriem unele dintre legile elfilor, a propus 
ea. 

Moş Vodol nu era încântat. A mormăit. S-a fâţâit pe acolo. Un sabot 
din preajma lui s-a desprins din raftul pentru saboţi, a căzut şi a 
pocnit de podea. Toată lumea s-a holbat la sabot. Ştiau că asta s-a 
întâmplat din cauză că Moş Vodol era prost dispus. 

— Moş Vodol! a zis Mama Ri-Ri consternată. 

— Îmi pare rău. Dar e om. Ştim de ce-s în stare oamenii. Nu putem 
să ne înmuiem poziţia faţă de oameni, aşa, numai din cauza unui 
copil. 

Moş Topo a plescăit din limbă gânditor. 

— Dar îţi dai seama că omul ăsta o să te ajute să vinzi o grămadă de 
ziare... 

Moş Vodol s-a oprit. Nikolas înţelegea că se frământa fiindcă ştia că 
era adevărat ce i se spusese. În cele din urmă, cu cea mai stinsă voce 
posibil, un cuvânt s-a strecurat pe la un colţ al gurii lui Moş Vodol: 

— Poate. 

Moş Topo a pus o mână pe umărul lui Nikolas. Sau a încercat. 
Trebuia să se întindă prea mult, aşa că l-a bătut uşurel pe braţ. 

— Deci primeşte nişte scuze? 

A urmat o pauză foarte lunga. Una mult mai lunga decât aceste 
două fraze, dar până la urmă pauza a luat sfârşit. 

Moş Vodol a încuviinţat dând din cap puţin, cel mai puţin din cât a 
dat vreodată un elf sau un om care vrea să încuviinţeze ceva. 

— Da. 

— Ura! au strigat toţi cei care nu erau Moş Vodol. 

— Cred c-ar trebui să facem o petrecere de Crăciun ca să 
sărbătorim, a zis Mama Ri-Ri. 

Moş Vodol a ţâţâit: 

— Dar am avut deja o petrecere de Crăciun, acum două zile. 

— A fost o petrecere groaznică, s-a burzuluit Mama Ri-Ri. Haide. 
Merită şi el una! 

— Aş fi foarte onorat, a spus Nikolas. Dar cred că eu şi Blitzen am 
vrea doar să ne odihnim diseară. 

Loka s-a întors în încăpere ţinând în braţe şapte titirezi, un glob de 
nea, un ursuleţ de pluş şi o cutie cu creioane colorate. Titirezii, mai 
ales, erau foarte frumoşi. Toţi erau viu colorați - mai ales roşii şi 
verzi, pictaţi de mână. Erau cele mai frumoase jucării pe care le 
văzuse Nikolas vreodată. Abia puteau fi ţinute toate în braţe. Doi 
titirezi au căzut şi au început să se rotească pe podea. 

Moş Topo a scos un biscuit din buzunar şi a ronţăit din el gânditor. 

— Nu e minunat? Simplul act de a face daruri. 

— Nu tocmai, a zis Moş Vodol. 

— Sincer, a spus Nikolas, în timp ce Loka încerca să ridice jucăriile 


de pe podea, doar un titirez îmi ajunge! 

Loka a scuturat din cap, făcându-şi cozile lungi să se legene dintr-o 
parte în alta, aşa că au mai căzut şi alţi titirezi pe podea. 

— Nu. Ai nevoie de mai mult de-un titirez. Titirezii sunt foarte 
importanţi. Te relaxează. Îţi mai alungă gândurile grele. Numai că 
trebuie să găsesc ceva în ce să îţi pun toate darurile. 

Loka se uita în jur. Micuţul Kip a arătat înspre ciorapii tatălui său. 

— Bună idee! a fost de acord Loka. Moodon, dă-ţi jos ciorapii. 

— Ce? 

— Sunt tocmai buni pentru toţi titirezii ăştia. Hai. Dă-i jos. Mai ai o 
grămadă. 

Aşa că Moodon şi-a dat jos ciorapii de lână, în faţa tuturor. Nikolas 
a fost surprins să vadă ce picioare păroase au elfii. Mă rog, cel puţin 
aşa erau ale lui Moodon. 

Odată ce ciorapii au fost scoşi, Loka a pus toate jucăriile în ei. 

— Ia uite! Numai buni. Poate c-ar trebui să folosim mereu ciorapii 
când transportăm jucării. Poftim! Crăciun fericit! 

Şi, deşi ciorapii plini de jucării nu îmbunătăţeau cu nimic situaţia, 
Nikolas s-a simţit un pic mai fericit ştiind că îi făcuse pe alţii fericiţi. 
Iar apoi şi-a luat la revedere de la Micuţul Kip şi a ieşit împreună cu 
Moş Topo afară, în seara rece, unde îi aştepta Blitzen, privindu-l cu 
nişte ochi iubitori care scânteiau ca zăpada. 


Marea hotărâre 


Blitzen s-a reîntors în Câmpul Renilor împreună cu Donner, Dasher, 
Vixen şi toţi ceilalţi, iar în următoarele câteva săptămâni Nikolas a 
observat că renilor părea să le placă simţul umorului cam năzdrăvan 
al lui Blitzen. Râdeau întotdeauna de ce făcea el. Ei, sigur, era 
imposibil de zis dacă renii chiar râdeau, fiindcă râsul de ren e greu de 
depistat, dar ochii le străluceau mai puternic atunci când se afla şi el 
prin preajmă. 

Iar Nikolas locuia în căsuţa lui Moş Topo. A rămas acolo multe 
săptămâni. Mânca turta dulce delicioasă pe care i-o făcea Moodon şi-i 
plăcea să joace cărți (toate fiind pictate de mână de Loka) cu Micuța 
Noosh. Aceasta, ca toţi elfii, era uimitor de bună la jocurile de cărţi, 
dar din când în când îl mai lăsa şi pe el să câştige. Nikolas s-a adaptat 
bine şi s-a împrietenit cu elfii, nefiind niciodată cu nasul pe sus, 
indiferent de culoarea tunicii vreunui elf. 

Dar tristeţea dinăuntrul său era grea. Încerca să-şi amintească de 
latura bună a tatălui său. Fusese întotdeauna acolo, dedesubt, precum 
culoarea roşie foarte aprinsă de sub murdăria de pe căciulă. Nikolas a 
spălat căciula şi o purta, fiind hotărât să păstreze vie acea latură bună 
înăuntrul său, să n-o piardă niciodată. 

— M-am gândit, a spus Nikolas după o lună petrecută în Elfhelm. E 
vremea să mă întorc în lumea oamenilor. 

— Păi, i-a răspuns Moş Topo, dacă asta e ceea ce îţi doreşti, atunci 
aşa ar trebui să faci. 

Iar într-o bună zi chiar l-a pus pe Blitzen să-l ducă în zbor până în 
Kristiinankaupunki. În timp ce zbura, se mai uita din când în când 
după tatăl său, aşa cum îl căutase şi înainte. Dar sigur că nu era nici 
urmă de tată. Au aterizat pe acoperişul bisericii, iar Nikolas a coborât 
din turn. Şi-a petrecut ziua printre oameni. S-a uitat lung în vitrina 
magazinului de jucării, la păpuşile care reprezentau elfi, dar păreau 
mult prea rudimentare şi simple faţă de cum arătau elfii în realitate. A 
văzut păpuşa de pluş care-l reprezenta pe Regele Frederick. A văzut un 
băiat ieşind cu un ren de lemn. Şi-a amintit acea dorinţă arzătoare 
dinăuntrul său, atunci când se tot uita în vitrină împreună cu tatăl, 
când tânjea să aibă jucăriile pe care le-aveau alţi copii. Acum tot ce-şi 
dorea era să-l aibă alături pe tatăl său. 

Intenţionase să se întoarcă la căsuţa lor, dar îşi dăduse seama că n- 
avea niciun rost. De ce ar alege să trăiască împreună cu o mătuşă 
răutăcioasă, când putea trăi într-un loc plin de bucurie şi magie? De ce 
să trăiască într-un loc atât de plin de lucruri care-i amintesc de un 
trecut care nu poate fi adus înapoi? Aşa că a luat o hotărâre. Avea să 


trăiască pentru totdeauna cu elfii. 

Însă, fiindcă se tot lovea cu capul de grinzile acoperişului din 
căbănuţa lui Moş Topo, s-a luat hotărârea ca Nikolas să aibă propria 
lui casă. Aşa că elfii i-au construit o casă din lemn de pin, cu mobilier 
din turtă dulce şi acadele. Singurul lucru pe care Nikolas ştiuse să-l 
ceară cu precizie de la arhitecţi era ca locuinţa să aibă vedere spre 
Câmpul Renilor. Aşa că au construit casa chiar la marginea porțiunii 
de iarbă acoperită cu nea, ceea ce însemna că-l putea vedea oricând 
pe Blitzen de la toate ferestrele ce dădeau spre sud. 

Uneori, când Blitzen era binedispus, zbura în cercuri deasupra casei 
lui Nikolas, galopând iute prin aer pe la toate ferestrele de la etaj. 
Uneori i se alăturau şi ceilalți reni — de obicei Prancer şi Comet, 
uneori şi Dasher, dar niciodată Donner, fiindcă ea era mult prea 
sensibilă. Nikolas se simţea norocos. Se gândea la mătuşa Carlotta şi la 
cum dormise afară, în frig. Existau multe feluri mai grele de trăit, ca 
băiat de unsprezece ani, decât înconjurat de magie, de elfi şi de reni. 

Când a împlinit doisprezece ani, Nikolas a fost ales în Consiliul 
Elfilor după ce a fost nominalizat de Moş Topo. Până şi Moş Vodol a 
sprijinit această propunere, fiindcă ştia că ştirea va fi foarte bună 
pentru prima pagină a ziarului Zăpada Zilei. Mai cu seamă că Nikolas 
era cea mai tânără persoană numită vreodată într-o asemenea funcţie. 

Apoi, când Moş Vodol s-a retras de la şefie pentru a se întoarce la 
munca sa în presă, s-au organizat alte alegeri. Pentru conducerea 
Elfhelm. 

Nikolas a câştigat alegerile cu şapte mii nouă sute optzeci şi trei de 
voturi, cu un singur elf votând împotrivă. 

Aşa că Nikolas a fost numit Moş Nikolas, ceea ce lui i se părea 
grozav de amuzant, căci nu avea decât doisprezece ani şi în mod 
evident nu era moş, dar aşa era obiceiul în Elfhelm. Mama Vodol, sora 
mai tânără şi mult mai veselă a lui Moş Vodol, a propus ca el să aibă 
un nume de elf, fiindcă Nikolas suna un pic asemănător cu nikalis, un 
soi de brânză făcută de troli, foarte dezgustătoare. 

— Da, de acord, a spus Mama Ri-Ri. Nu vreau să mă gândesc la 
brânza cu mucegai ori de câte ori îţi spun numele! 

— Ah, d-d-da, a zis Mama Breer, fabricanta de curele cam agitată. 

Ea fusese numită de curând membră în consiliu, ca urmare a unui 
vot dat din simpatie după ce fusese tâlhărită de o bandă de spiriduşi. 

— A-a-aşa este, a făcut ea. „Nikalis” e un cuvânt foarte urât. E a-ap- 
p-proape la fel de urât ca şi cum ai zice „pute ca o norociupă”. Sau 
„imposibil”. Trebuie să ne gândim la a-a-altceva. 

Moment în care Moş Topo i-a întrerupt: 

— Dar ce-ar fi să-l întrebăm chiar pe Nikolas? Iar lui nu i-a venit 
decât un singur nume în gând. 

— Crăciun, a zis Nikolas. 


— Ce-i cu Crăciunul? a bombănit Moş Vodol. Mai sunt şapte luni 
până atunci. 

— Nu, adică ce-ar fi să-mi spuneţi Crăciun? Moş Crăciun. 

Toţi elfii din sala de consiliu au încuviinţat din cap. 

— Dar de ce acest nume? a întrebat Moş Topo, jucându-se cu un 
biscuit. 

— Aşa îmi spuneau mama şi tata. Când eram mic. Fiindcă m-am 
născut în ziua de Crăciun. Era porecla mea. 

— Moş Crăciun? a zis Moş Vodol cam neîncrezător. Nu sună prea 
memorabil. 

— Mie-mi place, a zis Moş Topo. Molfăia la biscuit, cu firimituri în 
mustață. În fond, pe Micuţul Kip l-ai adus înapoi în ziua de Crăciun, 
nu-i aşa? Se potriveşte. Moş Crăciun. 

— De Crăciun se fac daruri, a zis Mama Ri-Ri. Iar tu însuţi ai fost un 
dar. Un dar uman. 

Nikolas simţea cum îl podidesc amintirile. O lacrimă i s-a rostogolit 
pe obraz. 

Moş Crăciun. 

Şi-a amintit de acele Crăciunuri de demult, când trăiau ambii lui 
părinţi şi mergeau să cânte colinde în piaţa centrală din 
Kristiinankaupunki. Şi-a amintit de bucuria acelui ultim Crăciun când 
tatăl său îi arătase sania pe care i-o construise şi o ascunsese în 
pădure. Chiar şi păpuşa făcută dintr-un nap fusese deosebită pe atunci. 

A zâmbit, ştergându-şi lacrima de bucurie, repetându-şi numele în 
gând. 

— Eu cred că Moş Crăciun e perfect! 

— Ura! a strigat Moş Topo, înghiţindu-şi ultima îmbucătură de 
biscuit. Să ne cinstim cu turtă dulce! 


O ultimă vizită la Mătuşa Carlotta 


Cel dintâi lucru pe care l-a făcut Moş Crăciun a fost să dea dezlegare 
la toate lucrurile pe care le interzisese Moş Vodol. 

— Elfii trebuie să poată purta orice fel de tunică poftesc, a zis el. 
Fără tunici verzi, albastre şi toată povestea asta. Ah, şi pot sta la ce 
masă vor ei. Iar dansul spickle ar trebui încurajat. Şi cântatul are voie 
să fie din nou plin de veselie, iar mâncarea să fie savurată cu 
plăcere... 

Elfii din Consiliul Elfilor au fost cu toţii de acord. 

— Şi să fie veselie şi bunăvoință... 

— Veselie şi bunăvoință! a spus Mama Ri-Ri. Serios? Asta poate fi 
un pic discutabil. 

— Da. Poate că este. Dar elfii erau cândva fericiţi, iar acum pot să 
fie din nou. 

Iar atunci s-a auzit un strigăt: 

— Veselie şi bunăvoință! 

Toată lumea o spunea. Ei, nu chiar toată lumea. De exemplu, nu şi 
Moş Vodol cel cu figură serioasă. Dar până şi el a reuşit să schiţeze un 
zâmbet firav. 

Da, era limpede. Băiatul de om adusese fericirea înapoi în Elfhelm. 
Şi această fericire avea să rămână aici. 

În seara aceea, Nikolas s-a suit în spinarea lui Blitzen şi a pornit 
într-o ultimă călătorie. Voia să vadă casa pe care o lăsase în urmă. Aşa 
că au zburat în linie dreaptă, iute ca gândul, înapoi spre cabana unde 
crescuse. Au aterizat lângă fântâna în care căzuse mama lui şi s-a 
aşezat pe ciotul unui copac care fusese tăiat de tatăl său. A intrat în 
căsuţa care încă mai mirosea vag a nap putred şi a văzut că mătuşa 
Carlotta nu era acolo. S-a aşezat şi a respirat încă o dată acel aer, 
ştiind că probabil era ultima dată când se întorcea aici. 

Mai târziu, când zburau înapoi, a văzut-o pe mătuşa Carlotta 
mergând spre Kristiinankaupunki. Când treceau pe deasupra ei, ea s-a 
uitat în sus, iar Nikolas s-a gândit ce mult i-ar ajuta mătuşii în viaţă 
dacă ar crede şi ea în magie. Aşa că i-a strigat de acolo, de la mare 
înălţime. 

— Mătuşă Carlotta! Eu sunt! Zbor pe-un ren! Sunt bine, dar n-o să 
mă mai întorc acasă! 

Iar mătuşa Carlotta s-a uitat în sus, la ţanc ca să-l vadă pe Nikolas 
făcându-i cu mâna din cer, din spinarea unui ren. Dar şi ca să vadă 
ceva maro şuierând în viteză spre ea. 

Fiindcă, vedeţi voi, în timp ce Nikolas voia ca mătuşa Carlotta să 
creadă în magie, Blitzen... ei bine, Blitzen avea alte gânduri. Şi a ţintit 


la fix. Balega de ren i-a picat femeii drept în cap şi i-a murdărit cele 
mai bune haine de oraş. 

— Animale nenorocite ce sunteţi! a strigat ea spre cer, curăţându-se 
furioasă de mizeria puturoasă şi închisă la culoare de pe faţă. 

Însă până atunci Blitzen şi Nikolas dispăruseră iarăşi printre nori. 


YE Cum să dansat spickte,.. 


Cum şi-a petrecut Moş Crăciun următorii zece ani 


1. Mâncând turtă dulce 

După ce şi-a petrecut primii unsprezece ani doar cu supă de 
ciuperci, pe următorii zece i-a petrecut mâncând feluri de mâncare de- 
ale elfilor. Nu doar turtă dulce, dar şi gem de mur pitic, brioşe cu 
afine, supă dulce de prune, ciocolată, jeleu, dulciuri. Toate categoriile 
importante de hrană a elfilor. Era mereu de mâncare, la orice oră din 
zi. 


2. Crescând 
S-a făcut foarte înalt, de două ori cât cel mai înalt dintre elfi, adică 
Moş Vodol. 


3. Vorbind cu renii 

A început să-şi dea seama că renii au limba lor. Nu era o limbă 
pentru care să-şi folosească gura, dar era o limbă. Iar lui îi plăcea mai 
mult ca orice să se ducă şi să stea de vorbă cu ei. Vorbeau mult despre 
vreme, aveau şaptesprezece mii cinci sute şaizeci şi trei de cuvinte 
diferite pentru muşchi (dar numai unul pentru iarbă), considerau că 
coarnele explică universul, adorau să zboare şi credeau că oamenii 
erau doar nişte elfi care-au păţit ceva. Prancer era cel mai vorbăreţ şi 
spunea mereu glume, Donner era mereu darnică cu complimentele, 
Cupidon vorbea despre dragoste, Vixen era incredibil de posacă şi 
adora să pună întrebări profunde („Dacă un copac cade în pădure şi 
nu e nimeni să-l vadă, atunci cade el cu adevărat?”), Comet spunea 
doar aiureli, iar Blitzen era mereu destul de tăcut, dar lui Nikolas 
compania lui îi plăcea cel mai mult. 


4. Aranjându-şi imaginea 

Fireşte, Nikolas avea nevoie de haine speciale, fiindcă nu existau 
costume de elf care să i se potrivească. Aşa că Mama Breer i-a făcut o 
curea (de piele neagră, cu o cataramă argintie foarte elegantă), un elf 
pe nume Încălţător (da, pe bune!) i-a făcut cizme, iar croitorul satului, 
Moş Loopin, i-a făcut hainele, care erau de cel mai aprins roşu. 


5. Purtând căciulă 
Căciula tatălui său, mai exact. Curată, proaspătă şi având iarăşi acea 
culoare aprinsă. 


6. Fiind vesel 
În fiecare zi, nu doar că îşi purta costumul său roşu şi alb, la care îşi 


asorta cureaua neagră lucitoare şi ghetele, dar era hotărât să fie cât de 
vesel putea, fiindcă cea mai uşoară cale să-i faci pe alţii fericiţi este să 
fii tu însuţi fericit, sau măcar să te porţi de parcă ai fi. Aşa procedase 
mama lui. Şi chiar şi tatăl lui, odată ca niciodată. 


7. Scriind 

A scris cele trei cărţi cel mai bine vândute ale acelui deceniu în 
Elfhelm, vânzând peste douăzeci şi şapte de exemplare din fiecare. 
Cum să fii vesel: Ghidul lui Moş Crăciun pentru fericire, Mersul săniilor 
pentru To(n)ţi şi Vorbind cu renii. 


8. Lucrând 

Muncea din greu ca şef al Consiliului Elfilor. A înfiinţat grădiniţe şi 
parcuri de joacă. A participat la toate şedinţele plicticoase. A negociat 
un pact de pace cu trolii. Şi a transformat iarăşi Elfhelm într-un loc 
fericit, cu jucării şi dans spickle. 


9. Amintindu-şi 

Se gândea adesea la tatăl lui. Se gândea şi la lumea oamenilor pe 
care o lăsase în urmă şi se întrista din cauză că semenii lui, oamenii, 
nu se puteau bucura de minunăţiile din Elfhelm. A început să se 
gândească, treptat, de-a lungul anilor, despre cum ar putea să ia ceva 
din bunătatea de aici — ceva din magie — şi s-o răspândească şi prin 
lumea oamenilor. 


10. Făcându-şi prieteni 

Nikolas nu avusese niciodată prieteni înainte. Acum avea şapte mii 
nouă sute optzeci şi trei de prieteni. Erau în mare parte elfi, dar nu-l 
deranja, fiindcă elfii sunt cei mai buni prieteni cu putinţă. 


Răi şi drăguți 


Aşadar, Nikolas şi-a făcut o mulţime de prieteni fantastici printre 
elfi şi era un fel de model pentru Micuţul Kip şi Micuța Noosh (care 
acum nu mai erau aşa mici şi li se zicea pur şi simplu Kip şi Noosh). 

— De ce crezi că sunt unii oameni răi? l-a întrebat Kip într-o zi. 

Nikolas îi luase, pe el şi pe Noosh, la o lecţie de condus sania. 
Mergeau împreună în aceeaşi sanie, care avea o banchetă comodă 
făcută de Moş Topo. Kip era frumos, pentru un elf, cu păr negru ca 
pana corbului şi gropiţă în bărbie, în timp ce Noosh încă mai avea un 
aer de sălbăticiune fericită. Ea îl făcea mereu pe Nikolas să se 
gândească la un foc care împrăştie o căldură prietenoasă, transformat 
în elf. 

Se aflau undeva pe deasupra Norvegiei. Deşi erau în toiul zilei, pe 
deasupra Norvegiei puteai întotdeauna zbura în siguranţă, fiindcă tot 
numai opt oameni locuiau acolo. 

Noosh ţinea hăţurile, privind înainte, în vreme ce Blitzen, Donner şi 
toţi ceilalţi reni despicau văzduhul. 

— Majoritatea oamenilor sunt pur şi simplu un amestec de lucruri 
bune cu câteva lucruri rele, a spus Nikolas. 

— La fel ca renii, a zis Noosh. 

— Bănuiesc că da. 

— Dar cu renii e uşor, a zis Kip, scoțând din buzunar o bucată de 
hârtie şifonată. 

I-a dat-o lui Nikolas. Kip trăsese o linie în mijloc şi scrisese pe o 
parte „Răi” şi de alta „Drăguţi”. 

— Biata Vixen, a zis Nikolas, văzând că ea era singura dintre reni 
care apărea pe lista cu cei răi. 

— Păi, alaltăieri a muşcat-o pe Dancer. 

— Zău? 

— Dar şi Prancer a fost pe listă, săptămâna trecută. Şi atunci i-am 
zis că-i voi da un biscuit dacă se poartă frumos. 

Nikolas s-a gândit la asta un pic, dar gândul i s-a topit de îndată, 
întocmai ca zăpada la soare. 

Noosh a virat uşor sania, cu grijă, ca să evite un nor de ploaie ce se 
ivea în față. Era cea mai bună conducătoare de sănii din Elfhelm în 
acel moment, nu încăpea nicio îndoială. 

— De ce nu le faci vreo magie? La oameni mă refer, a zis Noosh. 

— Ho, ho, Noosh! Nu-i chiar aşa uşor. Haide, am face bine să ne- 
ntoarcem la Elfhelm. Te aşteaptă bunicul, iar pe tine părinţii, Kip. Şi 
renilor o să li se facă foame. 


— Săptămâna viitoare fac douăzeci şi doi de ani, i-a spus Nikolas lui 
Moş Topo, la câteva minute după ce aterizaseră. 

Dădeau renilor de mâncare, în timp ce Noosh şi Kip exersau 
mişcările dansului spickle. Moş Topo s-a uitat la Nikolas. Şi trebuia să 
se uite cam departe acum, fiindcă Nikolas avea peste un metru şi 
optzeci de centimetri înălțime. Era mai înalt decât fusese tatăl lui. Da, 
Nikolas era un om înalt, puternic, zâmbitor şi frumos, care — în ciuda 
zâmbetului — avea mereu o uşoară încruntare. De parcă ar fi fost 
mereu derutat de ceva, de un mister pe care încă nu-l descifrase întru 
totul. 

— Da, ştiu, a zis Moş Topo, în vreme ce o adiere îi gâdila mustăţile 
albe. 

— Ce zici, oare la vârsta asta voi găsi ce mi-este menit să fiu? 

— Poate. Dar o să-ţi dai seama când anume te vei descoperi, fiindcă 
din acel moment nu vei mai înainta în vârstă. 

Nikolas ştia asta. Ştia că toţi cei care aveau magia elfilor nu mai 
îmbătrâneau dincolo de vârsta la care erau cu adevărat mulţumiţi de 
ceea ce deveniseră. 

— Dar ţie ţi-a luat nouăzeci şi nouă de ani, nu-i aşa? 

Moş Topo a oftat. 

— Da, dar asta-i ceva foarte neobişnuit, a zis el dându-i Vulpii un 
biscuit. Uite, morocănoasă dragă. 

— Dar... 

— Nu te gândi la asta. Uită-te la Blitzen. Uită-te la coarnele lui. Nu 
s-au mai schimbat de doi ani. El şi-a găsit vârsta perfectă fără ca 
măcar să se gândească la asta. 

Nikolas s-a uitat în spate, spre Calea Principală care ducea la Strada 
celor Şapte Curbe. S-a uitat la sabotul uriaş atârnat pe faţada 
meşteşugarilor de saboţi şi la titirezul mic pictat pe firma fabricanţilor 
de jucării. A văzut-o pe Minmin la chioşcul ei de ziare, vânzând 
Zăpada Zilei. Fiecare elf avea un ţel. Apoi şi-a întors iarăşi privirea 


spre câmp, la reni şi la lacul oval — care astăzi nu prea mai semăna cu 
o oglindă, căci apa era vălurită de o adiere. 

— Trebuie să fac ceva. Ceva important. Ceva bun. N-are sens să fiu 
conducătorul elfilor dacă nu îi conduc undeva. 

— Păi, a zis Moş Topo uşurel, indiferent ce vei decide să faci, ştii că 
noi toţi te vom susţine. Toată lumea te iubeşte. Toată lumea e nespus 
de fericită, cum n-am mai fost de la domnia Mamei Ivy, demult. Până 
şi Moş Vodol a ajuns să te placă mult... 

Nikolas a râs zgomotos. 

— Asta nu prea-mi vine să cred. 

— A, ba da, a zis Moş Topo. Bunătatea a învins în el. Iar bunătatea 
se răspândeşte departe şi mult, dincolo de sat. Ai auzit că spiriduşii nu 
mai cultivă hewlip? Şi n-au mai fost tâlhării de când i s-au furat 
curelele Mamei Breer... Turnul stă gol deja de un an, iar trolii nu ne 
mai deranjează, deşi cred că asta-i mai degrabă din cauză că ştiu că 
stai tu aici şi circulă o legendă. Moş Crăciun — Ucigaş de Troli, ha, ha! 

Nikolas a dat din cap şi şi-a amintit, cu vinovăţie, de acea zi din 
turn. 

— O să găseşti tu ceva. Şi o să fie ceva bun. Ei te admiră. Toţi te 
admirăm. Şi nu doar fiindcă eşti de două ori mai înalt ca noi! 

Lui Nikolas şi lui Blitzen asta li s-a părut foarte amuzant. 

— Ho, ho, ho! a făcut el, dându-i un morcov renului. 

Apoi Nikolas s-a gândit la ceva: 

— Hmmm, de unde pot să fac rost de-un telescop? 


1. Mănâncă moi mult turtă dulce, 
/2 „tiotolată, gem și tort. 


* F 


(E 
- 2. Spune cuvântul Crăciun’. 


3 Fă- cuiva un tadou. Cum ar fi 
o jucărie, o carte, o vorbă bună 
sau o imbrățisare. 


4. Râzi, chiar dacă nu-i nimic de râs 
Mai ales anti 
> 5. Gândeşte-te la. o amintire fericită. 

Moş Crăciun caută adevărul 


Apoi, în ziua următoare, Nikolas s-a îndreptat spre Dealurile 
Împădurite cu un dar. Ori de câte ori mergea în vizită la cineva cu 
care nu se mai văzuse de mult, îi ducea un dar. Nimic nu-l făcea să se 
simtă mai bine ca gestul de a dărui. Iar astăzi darul pe care-l ţinea în 
mână era un telescop făcut de Picklewick, elful care strigase la el 
demult, când era pe acoperiş. Elfului îi părea încă rău pentru asta, 
indiferent de câte ori îi spusese Nikolas că nu este cazul. 

Oricum, Moş Topo avusese dreptate. Pe dealuri nu mai creşteau 
plante de hewlip. Mai erau încă nişte petice pustii de pământ unde nu 
se plantase nimic în loc, dar în rest erau doar muri pitici şi pruni. 

A mers până a ajuns la o căsuţă galbenă cu acoperiş de paie. Era 
foarte, foarte mică. A ciocănit la uşă şi a aşteptat. În curând, a apărut 
un spiriduş mic, cu păr lung şi chip de înger. 

— Bună, Spiriduşă a Adevărului, a zis el. 

Fiinţa i-a răspuns cu un zâmbet larg de spiriduş. 

— Bună, Nikolas, a zis ea. Sau ar trebui să-ţi spun Moş Crăciun? Sau 
ar trebui să îţi spun... Santa Claus? 

— Santa Claus? s-a mirat Nikolas. Ce înseamnă? 

Spiriduşa a chicotit. 

— A, e doar un nume pe care ţi l-au pus spiriduşii. Traducerea 
cuvânt cu cuvânt ar fi „Omul ciudat cu burtă mare”. 

— Fermecător! 

I-a întins telescopul. 

— Asta e pentru tine. M-am gândit că ti-ar plăcea, mai ales că ai 
privelişti aşa de frumoase pe-aici. 

Nikolas a simţit un fior de bucurie văzând cum i se luminează 
privirea Spiriduşei Adevărului. 

— O baghetă magică de privit! Cum de-ai ştiut că-mi doream una? 

— Ah, am ghicit. 

Spiriduşa a dus telescopul la ochi şi a privit spre Elfhelm. 

— O! Ooo! Totul e la fel, dar mai mare! 

Iar apoi l-a întors invers şi a făcut totul să pară mai mic. 

— Ha! Ia te uită! Micul Moş Crăciun, spiriduşul. 

— Ho, ho, ho! 

— În tot cazul, haide, intră! Intră. 

Nikolas s-a strecurat în căsuţa mică, într-o cameră galbenă cu 
pereţii plini de farfurii de spiriduş foarte drăguţe. S-a aşezat pe un 
scăunel de lemn şi trebuia să îşi ţină capul plecat. Era cald în cameră 
şi mirosea frumos. A zahăr şi scorţişoară şi parcă era şi-o vagă aromă 
de brânză. 


Spiriduşa a zâmbit. 

— De ce zâmbeşti? 

— Cred că încă sunt un pic îndrăgostită de tine. După ce mi-ai 
salvat viaţa atunci. 

Spiriduşa s-a înroşit la faţă. Nu voise să spună asta, dar dacă eşti 
spiriduş al adevărului nu te poţi abţine. 

— Adică, ştiu că noi doi nu ne-am fi potrivit. Un spiriduş şi un om. 
Eşti mult prea înalt şi urechile tale rotunde îmi dau coşmaruri. 

Apoi a oftat, privind în jos la podeaua cu dale galbene. 

— Tare-aş vrea să nu fi spus asta, a adăugat ea. 

— Nu-i nimic. Sunt sigur că lumea e plină de spiriduşi drăguțţi. 

— Nu. Nu. Spiriduşii sunt surprinzător de plictisitori. Dar adevărul 
este că-mi place să fiu singură. 

Nikolas a aprobat-o dând din cap. 

— Şi mie. 

A urmat o tăcere un pic stânjenitoare. Nu chiar o tăcere, fiindcă se 
auzea un mic râcâit, un sunet ca de molfăit — un sunet care îi era 
cunoscut lui Nikolas, dar nu-şi dădea seama de unde. 

— Am citit mereu despre tine în Zăpada Zilei. Pari să fii foarte 
celebru. 

— Hm, da. 

Nikolas a privit pe ferestruică, spre una dintre cele mai frumoase 
privelişti a Elfhelmului, cu muntele uriaş în depărtare. S-a uitat spre 
turnul dezafectat. Apoi a văzut un şoarece bătrân şi firav, mestecând 
la o bucată puturoasă de brânză de trol. Ăsta era sunetul pe care-l 
auzise. 

Nu era cu putinţă. Şi totuşi, da. Era Miika. 

— Miika! Miika! Chiar tu eşti? 

Miika a întors capul şi s-a uitat o clipă la Nikolas. 

— Miika, tu eşti. Ce minunat. 

— De fapt, îl cheamă Glump, a zis Spiriduşa Adevărului. L-am găsit 
aşteptând acasă la mine când am fost eliberată din turn. Îi place 
mereu mâncarea pe care i-o dau. Mai ales brânza trolilor. 

— E ceva mai bună ca napul, nu? l-a întrebat uşurel Nikolas pe 
şoarece. 

— Brânză, a zis Miika. Brânza e reală. Am brânză. 

Privind şoarecele, Nikolas s-a gândit la copilăria lui, aflată de-acum 
la mai mult de zece ani şi-o ţară întreagă depărtare. S-a gândit la tata, 
la mama şi la mătuşa Carlotta. Era ciudat. Faptul că vedea pe cineva — 
chiar şi un şoarece — cu care împărţise aceeaşi cameră îi deschidea o 
uşă către o sumedenie de amintiri. Dar Miika nu părea emoţionat şi-şi 
ronţăia în continuare brânza. 

— Nu înţeleg, a spus Spiriduşa Adevărului. 

Nikolas era cât pe ce să-i spună că Miika îi era de fapt un vechi 


prieten, dar privind rozătorul molfăind fericit brânza a hotărât să 
păstreze informaţia asta doar pentru el. Miika era în mod limpede 
mulţumit cu noua sa casă din pădure. 

— Nu contează... Am auzit că voi, spiriduşii, nu mai sunteţi 
violenţi. 

— Ah, a zis Spiriduşa Adevărului. Încă ne place mult ideea de capete 
explodând. Dar ştii ce se întâmplă? După aceea te simţi foarte pustiit 
pe dinăuntru. Şi, în tot cazul, am inventat asta... 

S-a dus la un sertar şi a scos ceva. Era un soi de tub făcut din hârtie 
groasă, de un roşu aprins. 

— Apucă de capătul ăla şi trage, a zis ea, ţinând de celălalt capăt. 

Au tras şi s-a auzit un BUM! foarte puternic. 

Miika a scăpat brânza, apoi a ridicat-o iarăşi cu gheruţele lui 
mititele. 

Spiriduşa Adevărului ţipa de încântare. 

— Nu ţi se pare minunat? 

— Ooo. Nu mă aşteptam la aşa ceva. 

— Eu le zic „pocnitori”. Poţi să bagi mici daruri înăuntru. Şi e mai 
puţin de curăţat decât când explodează un cap de trol. Aşadar, ce te 
aduce pe-aici? 

— Am venit pe la tine fiindcă trebuie să vorbesc cu cineva care 
poate fi sincer cu mine. Pot să vorbesc cu elfii, dar ei sunt prea 
preocupaţi să fie buni şi de aceea nu-s mereu foarte pricepuţi la a 
spune adevărul. Dar tu eşti. 

Mica fiinţă a încuviinţat. 

— Eu cu adevărul mă ocup. 

Nikolas a ezitat. Se simţea uşor stânjenit. Era aşa de mare şi înalt, 
pe lângă un şoarece şi un spiriduş, şi totuşi şoarecele şi spiriduşa ştiau 
cu precizie cine sau ce erau. Îşi găsiseră locul în lume. 

— Chestia e că... eu sunt om, oarecum, dar am şi puteri magice. 
Sunt Nikolas. Dar sunt şi Moş Crăciun. Sunt aşa, cu fundul în două 
luntri. Dar e greu. Mi s-a spus că nu trebuie decât să-mi dau seama ce 
vreau să fac. Elfii spun că eu fac bine. Dar ce bine fac eu? 

— Ai stabilit Ziua Bunăvoinţei, în cinstea Mamei Ivy. Ai permis 
dansul spickle. Ai dat tuturor elfilor mai mulţi bani de ciocolată. Ai 
înfiinţat noua grădiniţă pentru elfi. Şi parcul. Şi muzeul saboţilor. Şi ai 
transformat închisoarea la loc în Turn de Întâmpinare. Cărţile tale încă 
merg bine. Nu că m-aş da eu în vânt după aiurelile acelea de ghiduri 
pentru elfi. Ţi-ai luat examenul de condus sania. Le predai tinerilor 
elfi zburatul cu sania. 

— Toată lumea trece examenul de condus sania. Şi, da, predau un 
pic, dar nu ştiu dacă ăsta îmi este destinul. 

Spiriduşa Adevărului a încercat să se concentreze. 

— L-ai salvat pe Micuţul Kip. 


— Acum zece ani. 

— Da, poate că trăieşti din vechea glorie, dar numai un pic, a zis 
Spiriduşa Adevărului, cu un aer solemn. Dar elfii chiar te admiră. 

— Ştiu că mă admiră. Dar n-ar trebui. Au nevoie de un ţel. Un ţel 
adevărat. Iar eu nu le-am oferit asta. 

Spiriduşa Adevărului s-a gândit la asta şi a aşteptat să-i vină 
adevărul. A durat o clipă, două. De fapt, trei clipe. Apoi şi-a dat 
seama. 

— Uneori, a spus ea, cu ochii strălucindu-i, mari şi luminoşi, unele 
fiinţe le admiră pe altele nu pentru ceea ce sunt, ci pentru ceea ce ar 
putea deveni. Pentru ceea ce ştiu că ar putea fi. Fi văd în tine ceva 
special. 

Acum Miika îşi terminase brânza şi a traversat masa în goană. I-a 
sărit în poală lui Nikolas. 

— Ah, îi place de tine, a zis Spiriduşa Adevărului. E ceva rar. De 
obicei e foarte pretenţios. Ia uite ce te-admiră. La fel ca elfii. 

— Da, îmi place de tine, a zis Miika, în felul său încet, şoricesc, 
chiar dacă nu eşti un produs lactat. 

— Toată lumea te admiră. 

În timp ce Spiriduşa Adevărului vorbea, Nikolas simţea ceva foindu- 
se în el. Acea senzaţie dulce şi caldă. Senzaţia de magie, speranţă şi 
bunătate, cea mai plăcută din lume. Din nou, aceasta îi spunea ceea ce 
ştia deja de zece ani. Nimic nu era imposibil. Însă, în plus, acum simţea 
că se afla în Elfhelm cu un scop. Probabil că n-avea să poată fi 
niciodată un elf adevărat. Dar acum se afla aici şi, ca în cazul tuturor 
fiinţelor în viaţă, i se întrezărea un scop. 

— Îţi stă în puteri să faci bine, iar tu ştii asta. 

Da, chiar ştia că-i stă în puteri să facă bine, şi avea să găsească o 
cale să pună asta în aplicare. O cale să reunească acele fațete ale sale, 
cea de Nikolas şi cea de Moş Crăciun. Avea să reunească ceea ce 
însemna om cu ceea ce însemna magie în el şi poate că într-o bună zi 
va putea schimba nu doar Elfhelm, dar şi vieţile oamenilor. 

Spiriduşa Adevărului strâmba din nas. Feţişoara ei triunghiulară era 
acum căzută pe gânduri. Apoi, din senin, a lansat un cuvânt: 

— Dăruitul! 

— Cum? 

— Dăruitul te face pe tine fericit. Am văzut ce figură aveai când mi- 
ai dat bagheta de privit. Era tot o faţă mare şi ciudată de om, dar una 
atât de fericită! 

Nikolas a zâmbit şi şi-a frecat bărbia. 

— Dăruitul, da. Dăruitul... Îţi mulţumesc, Spiriduşă a Adevărului. 
Îţi sunt dator câte-n lună şi-n stele. 

Spiriduşa Adevărului a zâmbit şi mai tare. 

— Această căsuţă modestă şi aceste Dealuri Împădurite îmi sunt de 


ajuns. 

Atunci Miika a trecut peste genunchiul lui Nikolas şi a vrut să sară 
pe podea, aşa că Nikolas a întins palma, ca să se suie şoarecele în ea, 
iar apoi l-a coborât uşor şi l-a pus jos. 

— E mai bună brânza ca napul, nu-i aşa? a întrebat Nikolas. 

— Bineînţeles că da, a zis Miika. 

Iar Nikolas a părut să înţeleagă. 

Nikolas s-a ridicat din scăunelul foarte mic şi a ieşit din casă, 
mergând cocoşat. 

Spiriduşa Adevărului s-a gândit la ceva în timp ce Nikolas cobora 
dealul, mergând spre Elfhelm. 

— A, şi-ar trebui să-ţi laşi barbă! Chiar ti-ar sta bine. 


Peste patruzeci de ani. 


y 

Mos Crăciun a fost zărit pe Eo 
Câmpul Reni, n acest sfârsit 
de săptămână, purtând barbă. 
În exclusivitate pentru Mama 1 
Jingle, corespondenta departa- | 
mentvlvi Politic al Cotidianului i 7 
Zăpada, Ziki, Mos Crăciun a declarat: Da, este adevărat: 
Aceasta este o barbă și se află pe fata men. Dar, sincer, 
as prefera să vorbim despre nevoia de mai multă 

bunăvanță și... Asadar, iată. Barba lvi Mos Crăciun 

este adevărată... e ue Tara 


——— 
Li 

Magia dăruitului 


Anumitor oameni le ia mult până îşi dau seama cu exactitate care le 
este menirea în viaţă. În cazul lui Nikolas i-a luat încă patruzeci de 
ani. 

Acum avea şaizeci şi doi de ani. Nu doar că-şi lăsase barbă, aşa cum 
îi sugerase Spiriduşa Adevărului, dar era şeful Consiliului Elfilor de 
Foarte Mult Timp. 

În tot acel timp, păstrase şi sporise fericirea în Elfhelm. Organizase 
seri săptămânale de dans spickle (pe melodii cântate de Tomtegubbi) 
la primărie, dăduse jucării gratuite fiecărui elf nou-născut, 
transformase turnul în atelier de jucării, înființase o Universitate 
pentru Fabricanţi de Jucării Moderne, dezvoltase Şcoala de Cursuri de 
Sănii, stabilise o alianţă Spiriduşi-Elfi, semnase un tratat de pace cu 
trolii, inventase plăcinta cu carne tocată, vinul de Xeres, omuleţii de 
turtă dulce şi ridicase venitul minim al elfilor la cinci sute de monede 
de ciocolată pe săptămână. 

Dar tot simţea că trebuia să facă mai multe. Ştia că trebuia să facă 
mai multe fiindcă încă mai îmbătrânea de pe o zi pe alta. Majoritatea 
elfilor — cu excepţia lui Moş Topo şi a altor câţiva — se opreau din 
avansarea în vârstă pe la patruzeci de ani, şi în cazul lui devenea un 
pic caraghios. Îi lua prea mult să-şi găsească telul în viaţă. Adora să 
ajute elfii, dar era vremea să ajute şi oamenii, încă mai era unul dintre 
ei şi conta acea latură a lui. Oamenii pe care-i lăsase în urmă, în 
lumea lor, una care prea adesea era plină de pierderi, durere şi 
tristeţe. Le putea simţi. Noaptea stătea treaz întins în pat şi auzea 
vocile lor în gând. Putea simţi întreaga lume acolo. Cu bine şi cu rău. 
Cu răi şi drăguţi. 

Primăvara, într-o noapte de duminică fără lună, l-a luat pe Blitzen 
de pe câmp şi a zburat peste munte. 

Nu exista sentiment mai plăcut decât să zbori pe cer în spinarea 
unui ren. Chiar şi după ce făcuse asta o viaţă întreagă, Nikolas — care 
acum era atât de obişnuit cu numele de Moş Crăciun, încât îşi zicea 
aşa şi singur — iubea senzaţia magică de a vâjâi pe cer. Au tot zburat. 
Au trecut direct peste Finlanda, peste pădurea unde îşi văzuse ultima 
oară tatăl, căutându-l, aşa cum îl căuta din priviri ori de câte ori 
zbura. Era o prostie din partea lui. Tatăl său murise de mult, dar era 
un obicei vechi. Au zburat mai departe, peste sudul Danemarcei, peste 
oraşe mai mari şi mai mici, peste micul port de pescari din Helsinki, 
unde traulerele şi alte feluri de ambarcaţiuni îşi aşteptau pescarii care 
să le scoată iarăşi în largul mărilor aspre. 

Moş Crăciun îşi dorea cu disperare să vorbească cu unul dintre 


semenii lui, dar se jurase demult elfilor că le va păstra taina. Ştia că 
aveau dreptate. Probabil că încă nu se putea avea încredere în oameni 
când venea vorba de elfi şi magia lor. Dar totul era din cauză că viaţa 
oamenilor era atât de grea. 

Şi astfel au tot zburat, mai departe, peste regatul Hanovrei, peste 
Olanda şi Franţa. Tărâmurile de jos erau toate întunecate, dar cu 
scurte izbucniri de lumină venind dinspre toate focurile şi felinarele 
stradale care străluceau în oraşe. Când, în cele din urmă, i-a cerut lui 
Blitzen să se îndrepte înspre casă, Moş Crăciun s-a gândit că toată 
viaţa oamenilor — şi cu siguranţă acea viaţă pe care şi-o amintea el — 
era asemenea acestui peisaj. Întunecată, cu izbucniri ocazionale de 
lumină. 

În timp ce zbura înapoi către nord, sub cerul lipsit de lună, şi-a dat 
seama că, deşi probabil nu ar fi fost în stare să trăiască din nou printre 
oameni, tot îl mai sâcâia întrebarea: cum ar putea să le 
îmbunătăţească el viaţa? Cum să le-o facă mai fericită? 

În ziua următoare, a pus aceeaşi întrebare într-o şedinţă a 
Consiliului Elfilor. 

— Trebuie să găsim o cale pentru a răspândi cât mai multă fericire 
posibil, a spus el. 

Moş Vodol a ajuns un pic mai târziu, ţinând strâns în mâini un teanc 
de daruri. 

— La mulţi ani de ziua ta, Moş Vodol! a zis Moş Crăciun. 

I-au cântat cu toţii „Mulţi ani trăiască”. După ce a luat loc, Moş 
Vodol s-a întors zâmbind către bunul său prieten, Moş Crăciun, şi i-a 
spus că şi-ar dori să poată da timpul înapoi şi să schimbe ziua când îl 
azvârlise în închisoare. 

— Dar toată lumea este fericită, a spus Mama Noosh, care era acum 
o jurnalistă de succes, având funcţia de corespondent-şef la 
departamentul pentru reni de la Zăpada Zilei. 

— Toată lumea de aici e fericită, a corectat-o Moş Crăciun. Dar eu 
vreau să răspândesc această fericire şi dincolo de munte. 

S-a auzit un oftat colectiv, de la toţi cei aflaţi de faţă, deşi nu era 
prea multă lume, fiindcă jos, în sala primăriei, se desfăşura un concurs 
de mâncat tort. 

— Dincolo de munte? a întrebat Moş Topo. Dar este mult prea 
periculos. Totul e perfect la noi. O să fie haos dacă află toţi oamenii că 
suntem aici! Fără supărare, Moş Crăciun. 

Moş Crăciun a dat din cap gânditor şi s-a scărpinat în barbă, care 
acum era la fel de albă ca mustăţile lui Moş Topo. Moş Topo avea 
mereu păreri pertinente şi nici cea de data asta nu făcea excepţie. 

— De acord, Moş Topo, de acord. Dar dacă am face noi ceva care să 
le aducă doar un strop de magie? Ceva care să le mai lumineze vieţile? 

— Dar ce? a întrebat Moş Vodol, care îşi deschidea un cadou primit 


de ziua lui. Ah, un ren de pluş! a ţipat bucuros. Seamănă leit cu 
Blitzen! Mulţumesc, Moş Crăciun. 

— Cu plăcere, a zis Moş Crăciun. 

Şi a urmărit bucuria de pe chipul lui Moş Vodol, gândindu-se — aşa 
cum făcea adesea — la magia dăruitului. S-a gândit la ziua în care lui i 
se dăruise sania. Şi la momentul când, peste câţiva ani, primise păpuşa 
din nap. Chiar dacă o sanie este ceva mult mai important decât un 
nap, senzaţia fusese aceeaşi când le primise pe fiecare. Spiriduşul 
Adevărului avusese dreptate. La dăruit se pricepea el. 

Iar ceva mai târziu, la miezul acelei nopţi, i-a venit ideea. 

Era cea mai importantă şi mai nebunească idee care-i venise 
vreodată. 

Ideea urma să implice multe lucruri. Înainte de toate, era nevoie de 
multă muncă susţinută. Dar elfii iubeau munca -— dacă era amuzantă — 
aşa că avea să se asigure că într-adevăr era amuzantă. Trebuia să fie 
astfel, fiindcă, dacă nu se amuzau, totul urma să fie un mare eşec. 
Avea să transforme turnul dintr-un simplu atelier de jucării în cel mai 
mare atelier de jucării imaginabil. 

Planul îi implica şi pe reni. Da, urma să fie nevoie de toţi renii. Îi 
trebuia Blitzen ca să deschidă calea, fiindcă nimeni nu era aşa de bun 
prin aer ca Blitzen. El nu era doar puternic şi iute, dar era ambițios. 
Nu lăsa niciodată o călătorie la jumătate, la fel cum nici Nikolas nu 
lăsa niciodată un munte pe jumătate urcat. Pe lângă Blitzen, urma să 
aibă nevoie de Donner în partea din faţă, ca să ajute la orientare. Sau 
poate de renul acela nou pe care îl găsise Mama Noosh rătăcind pe 
Dealurile Împădurite. Cel cu nasul ciudat, roşu. 

Şi o să aibă nevoie de o sanie bună. De cea mai bună sanie făcută 
vreodată, de fapt. Trebuia să-i recruteze pe cei mai buni meşteri de 
sănii. Îi trebuia una solidă, aerodinamică şi silenţioasă în zbor. 

Dar tot mai era o problemă. Se tot plimba prin dormitor, molfăind 
la nişte ciocolată. S-a uitat pe fereastră, dincolo de Blitzen şi ceilalți 
reni care dormeau în întuneric, spre sala primăriei. S-a uitat la 
cadranul ceasului nou. Trecuseră deja cincisprezece minute de când îi 
venise ideea. Ce iute trecea timpul! 

Trebuia să facă ceva şi în legătură cu asta. 

Cu timpul. 

Cum putea el să treacă pe la fiecare copil din lume într-o singură 
noapte? Era imposibil. 

Dar atunci i-au revenit cuvintele de demult ale lui Moş Topo. 

O imposibilitate este doar o posibilitate pe care încă nu ai înţeles-o. 

S-a uitat la cer şi a văzut coada ceţoasă a unei comete, când aceasta 
îşi croia drum printre stele, înainte de a păli în noapte ca un vis. 

— O stea căzătoare, şi-a zis, amintindu-și de cea pe care o văzuse 
împreună cu Miika, cu atât de mulţi ani în urmă. Eu cred în magie, 


Miika, a zis, imaginându-şi că şoarecele de mult dispărut se afla încă 
acolo, cu el. Exact aşa cum crezi tu în brânză. 

Iar unde există magie, trebuie întotdeauna să existe şi-o cale. 

Şi, de această dată, a ştiut că o va găsi. A stat treaz toată noaptea 
gândindu-se, iar apoi a încetat să se mai gândească la ea şi a început 
pur şi simplu să creadă în ea. Credea atât de total, încât deja devenise 
reală. Nu avea rost să încerce să se gândească la o cale, fiindcă era 
imposibil. Iar singurul fel în care poţi face ceva imposibil să devină 
adevărat nu este prin logică sau prin gânditul raţional. Nu. Ci prin a 
crede că este realizabil. Credinţa era metoda. Poţi opri timpul în loc, 
poţi dilata hornuri, poţi chiar să călătoreşti prin întreaga lume într-o 
singură noapte, cu magia potrivită şi cu credinţă în suflet. 

Şi avea să se întâmple de Crăciun. 

Iar în acea clipă, când a înţeles toate astea, a simţit o dogoare. I-a 
pornit dinspre burtă şi i s-a răspândit prin tot corpul. Era acea senzaţie 
care apare când afli cine eşti cu adevărat şi cine ştii că vei fi. Şi atunci, 
descoperindu-se pe sine, a încetat să mai îmbătrânească. Chiar atunci, 
în clipa aceea. Aşa cum te opreşti când ajungi la destinaţie după o 
călătorie lungă sau după ce ai citit ultima pagină dintr-o carte, când 
povestea e terminată şi-aşa va rămâne pentru totdeauna. Şi astfel a 
ştiut că el — bărbatul pe nume Crăciun, care de fapt se simţea mereu 
tânăr cum fusese cândva, un băiat pe nume Crăciun în vârstă de 
şaizeci şi doi de ani — nu avea să mai îmbătrânească nici măcar cu o 
singură zi. 

A luat căciula roşie a tatălui său. Şi-a afundat faţa în ea şi a simţit 
limpede mireasma pinilor din vechea pădure unde tatăl lui îşi 
petrecuse zilele tăind atâţia copaci. Şi-a pus acea căciulă în cap, apoi a 
auzit sunetul îndepărtat al glasurilor din primărie. Dar bineînţeles! Era 
luni. Seara de dans. A deschis larg fereastra şi a văzut sute de elfi 
fericiţi întorcându-se la casele lor. Se simţea aşa de bine dispus, încât 
s-a aplecat pe fereastră şi a strigat cât de tare a putut: 

— Crăciun fericit tuturor şi noapte bună! 

Şi toţi au ridicat privirea spre el şi, fără să se mire, i-au răspuns: 

— Crăciun fericit! 

Şi toată lumea a râs, inclusiv Moş Crăciun. 

— Ho, ho, ho! 

Aşa că apoi a închis fereastra, şi-a terminat ciocolata şi s-a dus la 
culcare. 

A închis ochii şi a zâmbit nespus de fericit, gândindu-se la toată 
magia şi minunăţiile pe care urma să le împartă prin lume la 
Crăciunul viitor. 

Primul copil trezit 


Amelia, o fetiţă de opt ani, a fost primul copil trezit vreodată în 
dimineaţa de Crăciun. Ea locuia într-o căsuţă de la periferia Londrei, 
în cenuşia şi ploioasa ţară cunoscută drept Anglia. 

Amelia a deschis ochii şi s-a întins. Prin perete, a auzit-o pe mama 
ei tuşind. A zărit ceva prin întunericul camerei. O formă nemişcată la 
capătul patului. Apariţia a făcut-o curioasă. S-a ridicat în fund. Şi a 
văzut un ciorap burduşit cu pachete. 

A rupt ambalajul primului pachet, cu inima bătându-i nebuneşte. 

— Imposibil, a zis desfăcându-l. 

Era un căluţ de lemn. Exact ce-şi dorea dintotdeauna. A deschis 
următorul pachet. Un titirez minunat pictat de mână cu cele mai 
vioaie modele în zig-zag. Încă ceva. O portocală mică! Nu mai văzuse 
niciodată portocale. Şi bani făcuţi din ciocolată! 

La fundul ciorapului a observat şi o bucată de hârtie bej, împăturită. 
A început să citească: 

Mulţumiri 


Fiecare carte este un efort de echipă şi cea de faţă nu face excepţie. 
Aşa că iată „Lista bună” a lui Un băiat numit Crăciun. 

Aş vrea să le mulţumesc lui... 

Chris Mould, pentru că mi-a transformat cuvintele în imagini 
minunate. Lui Francis Bickmore, Căpetenia Elf, pentru că a ajutat 
cuvintele să sune mai bine. Lui Jamie Byng, acest Moş Crăciun al 
Editurii Canongate. Lui Jenny Todd, Mama Crăciun. Rafaelei Romaya, 
lui Sian Gibson şi tuturor elfilor din atelierul Editurii Canongate. Lui 
Kirsten Grant şi Matthew Railton, pentru că au făcut bulgărele de 
zăpadă să se tot rostogolească. Lui Clare Conville, pentru că mi-a 
presărat praf de spiriduş peste tot ce înseamnă viaţa mea de autor. 
Camillei Young şi lui Nick Marston, pentru înțelepciunea lor de zile 
mari din film. Tuturor celor de la agenţiile Conville & Marsh şi Curtis 
Brown. Tuturor celor de la Blueprint Pictures şi Studio Canal, pentru 
bucuria şi bunăvoința lor. Tuturor librarilor minunaţi care îşi petrec 
viaţa răspândind miracolul cărţilor, şi asta nu doar de Crăciun. 
Sufletului meu pereche, Andrea Semple, pentru că m-a ajutat în 
nenumărate feluri la această carte şi pentru că a transformat lumea 
mea în ceva magic. 

(1) Joc de cuvinte intraductibil: în limba engleză fool înseamnă atât „prost”, cât şi „bufon”. 
Iar pantofii cu clopoței sunt unul din atributele vestimentare ale Bufonului (n.tr.). 

{2} În limba română, numele renilor s-ar putea traduce prin: Darnica, Cometă, Ţopăitorul, 
Cupidon, Vulpe, Dansatoarea şi Sprint (n.tr.). 

